ހަދިޔާ (6 ވަނަ ބައި) – Esfiya\nހަމްނާ ގެއަށްދިޔަ ގޮތަށް ކޮޓަރިއަށްވަދެ ބަންލާފައި ދޮރު ޖެހިއެވެ. އަތުގައި އޮތް ދަބަސް އެނދު މައްޗަށް އެއްލާލުމަށްފަހު ދެއަތުން ބޮލުގައި ހިފަހައްްޓާލުމަށްފަހު އެނދުމަތީގައި އިށީނެވެ. އޭރު އޭނާގެ ހިތަށް ވެރިވެފައިވާ ރުޅިގަނޑު ދެލޮލުންނާއި މޫނުން ފާޅުވާން ހުއްޓެވެ. އަޔާން އެގޮތަށް ކަންތައް ކޮންފާނެ ކަމަކަށް އެއްފަހަރުވެސް ހަމްނާގެ ހިތަކަށް ނާރައެވެ.\n“މާޔާއާ އަޔާންގެ އޮތީ ކޮން ގުޅުމެއްބާ… އަނެއްކާ އެދެމީހުން..” ހަމްނާ ދެފަރާތަށް ބޯހޫރާލީ ހިތަށްއެރި އެއްޗެއް ގަބޫލުނުކުރާ ފަދައަކުންނެވެ.\nފާއިތުވަމުންދާ ކޮންމެ ދުވަހަކީ މާޔާއާއި އަޔާންގެ ހަޔާތަށް އުފާވެރިކަން ގެނެސްދިން ދުވަހެކެވެ. ކޮންމެ ދުވަހެއްވެސް ނިމިގެންދަނީ އެތައް ވައުދުތަކަކާއި ހުވާތަކެއް ކުރަމުންނެވެ. ދެމީހުންގެ ލޯބީގައި ކައިވެނީގެ ކުލަ ޖައްސަން ދެމީހުންތިބީ ކިތައްމެހާވެސް ބޭނުންވެފައެވެ. ނަމަވެސް ފަސްޖެހެވެނީ މައިންބަފައިންނާ ހަމައަށް ވާހަކަ ގެންދާނެ ގޮތެއް ނޭނގޭތީއެވެ. މައިންބަފައިން އެމީހުންގެ ނިންމުމާ ދެކޮޅު ނުހަދާނެކަން އެނގޭ އިރުވެސް ޖެހިލުންވަނީއެވެ.\nމާޔާއާއި އަޔާން އުފާވެރި ދިރިއުޅުމެއްގެ ހުވަފެންތައް ދެކެމުންދާއިރު އަނެއް ކޮޅުން ހަމްނާވެސް ދިޔައީ ފޮނި ހުވަފެންތަކެއް ދެކެމުންނެވެ. އަޔާން ހާސިލްކުރެވިދާނެކަމުުގެ ޔަގީންކަން ހިތުގައި އެންމެ ފުރަތަމަ ދުވަހެކޭ އެއްވަރަށް ވެއެވެ. މާޔާ ހަމްނާ ކައިރިގައި ކުއްޖަކާ ރައްޓެހިވި ވާހަކަ ބުނިއިރުވެސް އެއީ އަޔާންކަމަކަށް ނުބުނެއެވެ. ހަމްނާގެ ލޯބިވެރިއަކީ ކާކުކަން ބުނި ދުވަހަކުން ނޫނީ ނުބުނަންވެގެން ގަދަ ކޮށްލައިގެން ހުރީއެވެ.\nހަމްނާ ބޭރުން އައިސް ގެއަށް ވަތްއިރު ގޭތެރޭގައި އެކަކުވެސް ފެންނާކަން ނެތެވެ. ދެފަރާތަށް ބޯދެމުން ކޮޓަރިއަށް ވަންނަން ދިޔަ އިރު ހަމްދާންގެ ކޮޓަރިން އަޑެއް އިވޭތީ ގޮސް ބަލައިލިއިރު ދޮރު ހުރީ ތަޅުނުލައެވެ. ހަމްނާ މަޑުމަޑުން ދޮރުހުޅުވާލިއިރު ހަމްދާން ފަހަތަށް އެނބުރިގެން ކޮންމެވެސް މީހަކާ ވާހަކަ ދައްކަން އިނެވެ. ހަމްނާ ހީކުރީ ހަމްދާން ފޯނުން ވާހަކަ ދައްކަނީ ކަމަށެވެ. ހަމްނާ ސިއްރު ފިޔަވަޅުތަކެއްގައިގޮސް ހަމްދާން ސިއްސުވާލިއެވެ.\nހަމްނާ ކުރި ކަމަކުން ސިހުނުވަރުން ހަމްދާން އަތުގައި އޮތް މާޔާގެ ފޮޓޯގަނޑު ވެއްޓުނެވެ. ހަމްނާ އަނގަމަތީގައި އަތް އަޅަލާފައި ހަމްދާންއަށް ބަލައިލިއެވެ. ހަމްދާން ހަމްނާއަށް ނުބަލަންވެގެން އިސްޖަހާލުމުން ހަމްނާގޮސް ފޮޓޯގަނޑު ނަގައިގެން އ ައިސް ހަމްދާން ކައިރިގައި އިށީނެވެ.\n“ދޮންބޭ.. މީކޮންކަމެއް…” ހަމްނާ ވާހަކަ ދެއްކިއިރު އޭނާގެ އަޑުގައި އެކުލެވިފައި ހުރި ބަޔާންކުރަން ދަތި އަސަރުތަކަކުން ހަމްދާން ޖެހިލުންވިއެވެ.\n“ހަމް.. ދޮންބެ މިވާހަކަ ހަމް ކައިރީގައި ބުނަން އުޅޭތާ ދުވަސްކޮޅެއް ވެއްޖެ.. އެކަމަކު ބުނާނެގޮތެއް ނޭނގިގެން ނުބުނެވިފައި ހުރީ… ހަމް ދޮންބެއަށް ހެލްޕް ވާނަންދޯ…”\nހަމްނާ ހަމްދާންއަށް ބަލައިލިއިރު އެ ދެލޮލުން ފެނުނު މާޔޫސް ކަމަކުން ހަމްދާންގެ ހިތް ތެޅިގަތެވެ. ހަމްނާ އެއްޗެކޭ ނުބުނެ އިސްޖަހާލައިގެން އިންނަން ފެށުމުން އަނެއްކަވެސް ހަމްދާން ވާހަކަ ދައްކަން ފެށިއެވެ.\n“ހަމް.. ކީއްވެ އެއްޗެކޭ ނުބުނީ.. ޕްލީސް ބުނެބަ ދޮންބެއަށް ހެލްޕް ވާނަމޭ… ދޮންބެ މާޔާ ވަރަށް ބޮޑަށް ބޭނުން..”\n“ނޫން ދޮންބޭ..” ހަމްނާ އިސް އުފުލާލާފައި ހަމްދާންއަށް ބަލައިލިއެވެ. ހަމްނާ ބުނަން އުޅޭ އެއްޗެއް ނޭނގިގެން ހަމްދާން އިނީ ކަންބޮޑުވެފައެވެ.\n“ދޮންބެ ކީއްވެ ކުރިން ނުބުނީ..’\n“ކިއްވެ ތި ހެން ތިބުނީ..”\n“ދޮންބޭ މިހާރު މާ ލަސްވެއްޖެ… ދޮންބެ ތަންކޮޅެއް ކުރިން ބުނިނަމަ.. މާޔާ އުޅެނީ ކުއްޖަކާ ރައްޓެހިވެގެން..”\nހަމްނާ ބުނި އެއްޗެއް އަޑު އަހާފައި ހަމްދާން އިިނީ ގަބޫލު ނުކުރެވިފައެވެ.\n“ހަމް.. ބުނެ ތީ ދޮގެކޭ.. ދޮންބެއަށް އެނގޭ ހަމް ދޮންބެ ތަޅުވަނީކަން ދެން ސަކަރާތް ނުޖަހާ ރީއްޗަށް ބުނެބަލަ..” ހަމްދާން ހަމްނާގެ ކޮނޑުގައި ހިފާ ތަޅުވައިގެންފައި ބުންޏެވެ.\n“ނޫން ދޮންބޭ.. މީ ސަމާސާއެއް ނޫން.. މާޔާ އުޅެނީ ކުއްޖަކާ ރައްޓެހިވެގެން..” ހަމްނާ އެތާ މަޑުނުކޮން ތެދުވެގެން ދިއުމުން ހަމްދާންއަށް އިނދެވުނީ ހަރަކާތެއް ކޮށްލަން ނޭނގިފައެވެ.\nމާޔާ އަޔާންއަށް ގުޅައިގެން ހުރެފައި ފޯނު ބޭއްވީ ޖަބީނާ އައިސް ވަނުމުންނެވެ. ޖަބީނާ މާޔާއަށް ބަލައިލިގޮތުން މާޔާ އިސްޖަހާލިއެވެ.\n“ދަރިފުޅު މަންމައަށް ކަމެއް ސިއްރު ކުރާހެން ހަދަ ހީވެޔޭ..” ޖަބީނާ މާޔާއާ ދިމާއަށް ބަލަހައްޓައިގެން ހުރެފައި ބުނެލިއެވެ.\n“ނޫން މަންމާ އެއީ މަންމައަށް ހީވާގޮތް.. އެއްވެސް ކަމެއް ސިއްރެއް ނުކުރަން..”\n“މާޔާއަށް ހީވޭތަ އެއްވެސް ކަމެއް މަންމައަށް ސިއްރުވެދާނެހެން… މީދަރިފުޅުގެ މަންމަ އޭ.. ދެން ބުނެބަލަ އެއީ ކޮން ކުއްޖެއްތަ..”\nމާޔާ އިސްޖަހާލާފައި އަޔާންގެ ވާހަކަ ޖަބީނާއަށް ކިޔައިދެނެވެ. ޖަބީނާ މާޔާގެ ހޮވުމާމެދު ހިތްހަމަ ޖެހުނެވެ.\n“އަޔާންގެ ގޭ މީހުންނަން އެނގޭތަ..” މާޔަ ބޯ ޖަހާލީ ނޫނެކޭ ބުނުމުގެ ގޮތުންނެވެ.\n“މަންމައަށް ފެންނަނީ އަވަހަށް އެމީހުން ކައިރީގައިވެސް ބުނަން..” މާޔާ ޖަބީނާއާ އެއްބަސް ވުމުގެ ގޮތުން އަނެއްކާވެސް ބޯޖަހާލިއެވެ.\nޖަބީނާ ދިއުމުން މާޔާ އަޔާންއަށް ގުޅާފައި އެވާހަކަ ކިޔައިދިނެވެ.\n“އަޔާން ދެން ކޮންއިރަކުންތަ އަޔާން މަންމަ ކައިރިގަ ބުނާނީ… ދެން އަވަަހަށް ބުނެބަލަ..”\n“ހޫމް އަހަރެންވެސް ބޭނުމޭ މަންމަ ކައިރީގަ ބުނަން.. މިރޭ މާޔާ މިގެެއަށް އަންނަންވީއެއްނު.. ކެރޭނެތަ..؟”\n“އެހެންވިއްޔާ ނައިންއަށް ރެޑީވޭ އިނގޭ.. ދާނަަން ބަލާ…”\n“އަސްލުވެސްތަ..އާން ކެރޭނެ…” މާޔާ ފޯނު ބޭއްވީ ރޭގަނޑު އެގެއަށް ދާގޮތަށް ނިންމާފައެވެ.\nހަމްނާ ފޯނު ހިފައިގެން އިން ނަމަވެސް އޭނާގެ ސިކުނޑީގައި ހިނގަމުން ދިޔައީ އެހެން ކަމެކެވެ. ހަމްދާން މާޔާ ދެކެ ލޯބިވާކަން އެނގުނީއްސުރެ ހަމްނާގެ ހިތަށް ހަމަޖެހުމެއް ނުލިބެއެވެ. މާޔާ ކައިރީގައި ހަމްދާންގެ ވާހަކަ ބުނުމަކީ ރަނގަޅު ކަމެއް ބާއޭ ހަމްނާގެ ހިތަށް އަރައެވެ. ދެ ހިޔާލެއްގައި އިނދެފައި ތެދުވެގެން ދިޔައީ ވަކިގޮތެއް ނުނިންމިގެންނެވެ.\nއަޔާން ޑިއުޓީ ނިންމާފައި އައިއިރު ފޮތެއް ހިފައިގެން ނާޒިމާ ސިޓިންރޫމްގައި އިނެވެ. މަންމަ ފެނުމުން ކޮޓަރިއަށް ވަންނަންގޮސްފައިވެސް އައިސް ސޯފާގައި އިށީނެވެ.\n“ހާދަ ހީވެޔޭ ދަރިފުޅު މަންމަ ކައިރިގައި ވާހަކައެއް ބުނަން އުޅޭހެން..” އަޔާން ބަހެއް ނުކިޔާ އިންނަން ފެށުމުން ނާޒިމާ ބުނެލިއެވެ.\n“މަންމާ.. މިރޭ މިއުޅެނީ މަންމައާ ބައްދަލުކޮންލަަން ކުއްޖަކު ގެންނަން..އެންމެ ރަނގަޅުތަ..”\nނާޒިމާ އަޔާންއަށް ބަލައިލިއިރު ތުންފަތަށް ހިނިތުންވުމެއް ވެރިވެފައި ހުއްޓެވެ.\n“މަންމައަށް ހިވަނީ މަންމަ ކައިރިއަށް އަންހެން ކުއްޖަކު ގެންނަން އުޅޭހެން.. ރަނގަޅަންތަ މަންމައަށް މިހީވީ ދަރިފުޅާ..” ނާޒިމާގެ ވާހަކަ އިވުމުން އަޔާން ރަކި ގޮތަކަށް ހިނިތުންވެލާފައި އެތަނުން ދިޔައެވެ.\nނާޒިމާ އަޔާންއަށް ބަލަހައްޓައިގެން އިން އިރު އޭނާގެ މޫނުމަތިން ފެންނަން ހުރީ އުުފާވެރިކަމެކެވެ. ނާޒިމާ މިހާރު މިދުވަސް ދެކޭ ހިތުން އުޅޭތާ ކިތައްމެ ދުވަހެކެވެ. ބައްޕައަކާއި ނުލާ އެކަނިމާއެކަނި އެދަރިފުޅު ބަލާ ބޮޑުކޮން ހަރުދަނާ މީހަކަށް އެދަރިފުޅު ހެދިއްޖެއެވެ. މިހާރު ދެން އެންމެ ދެކެން ބޭނުންވާ ދުވަހަކީ އެދަރިފުޅު ޒަވާޖީ ހަޔާތެއް ފަށައިގެން އުފާވެރި ހަޔާތެއް ވޭތުކުރާތަން ދުށުމެވެ.\nWow vrh salhi.. But maa bodah las up kuraavaru.. Mioh habeys vaahaka jeheyne dhw interest nugelley vrh up khdheyn.. Asluvexx vrh salhi.. Adhi eh shakuvaa 🙂 thihaa Lahun up khdhineethee shukuruvwrivan… Butt maa kuru ingey… But it’s ok… I appreciate ur work..not only ur work.. Oll the authors work.. Jazakillah khairan 🙂 hope nxt prts wouldbuploaded sooner…. N longer …. Like eh ;$\nnxt prts.. lol\n🙂 face eh fonuvaalan ulhenikoh edhiyaee faadehgge ehcheh.. Hehee 😛 n m the 1st… Yay yay yay… 😀\n☺????????????????????????????❤?????????✊☝✌??✋… jey vey tha thui gandu.\nVrh shalhi i thizaru kuraathaa kon ireh waiting for ling time…ipdate sooner\neeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeee wow varaha reeeeeeeeeeeeeeeeethi ekamu mihaaru maakurukon tigenesdheny\nthankyou hurihaa kudinnahvx.. mi story up kurany konme sat day ehga.. & nxt part digu kon genesdeveytho balaanan in sha allah…\nYou mean you will upload it every saturday but that would be once inaweek and i cant wait till six days to read the story and readers also will get bored if you upload it that late.\nlwvispink shabee aslahvexx j vejje… haadha baivaru sticker thakekey… woww soo cute 😉 n kudaa komme saturday aku ey?? too late dhw… i totally agree with lwvispink… she’s right… m sure readers will get bored… we must have to wait until the writer writes the story but the writer also have to try to do her or his best right? every staurday is too late… even in two days u can write longer… kudaa ur uploading onceaweek.. but its much shorter than other writers… soo wats the difference? so plx try ur best.. n make it as fast as u can… orelse every1 wouldbbored to read the story even me… 🙂\nOnce inaweek ? readers will forget de last part wen u up next part after6dayz…? wud u plz upload at least twiceaweek ?\nHaadha Lahey .thankolhey avas kobala.\nkobaa tha 7th vana part\nAdhi sat eh naaadhey kanneynge\nކުރުވާހަކަ ލޯބި June 5, 2018


'މަދަނީ ޖަމްޢިއްޔާތައް ބާރުވެރިކުރުމުގެ ތަމްރީނު ޕްރޮގްރާމް، ނ. އަތޮޅު' – އާއި ގުޅޭ\nމި މިނިސްޓްރީގައި ރަޖިސްޓްރީ ކޮށްގެން ހިންގާ މަދަނީ ޖަމްޢިއްޔާތަކުގެ ހިންގުން އިތުރަށް ހަރުދަނާ ކުރުމުގެ ގޮތުން ނ. އަތޮޅުގެ ރަށްރަށުގައި ޙަރަކާތްތެރިވާ ޖަމްޢިއްޔާތަކަށް އަމާޒުކޮށްގެން 'މަދަނީ ޖަމްޢިއްޔާތައް ބާރުވެރިކުރުމުގެ ތަމްރީނު ޕްރޮގްރާމެއް' ރޭވުމަށް ދަނީ މަސައްކަތް ކުރެވެމުންނެވެ.\nއެގޮތުން ނ. އަތޮޅުގައި ޙަރަކާތްތެރިވާ ޖަމްޢިއްޔާތަކުގެ އެންމެ ފަހުގެ މަޢުލޫމާތު ހޯދުމަށްޓަކައި ނ. އަތޮޅުގެ ރަށު ކައުންސިލްތައް މެދުވެރިކޮށް މިނިސްޓްރީން ވަނީ އެމަސައްކަތް ފަށާފައެވެ.\nއެހެންކަމުން، ނ. އަތޮޅުގައި ޙަރަކާތްތެރިވާ ޖަމްޢިއްޔާތަކާބެހޭ މަޢުލޫމާތު، އެ ޖަމްޢިއްޔާއެއްގެ ރަޖިސްޓްރީ ކޮށްފައިވާ އިދާރާ ހުންނަ ރަށުގެ ރަށު ކައުންސިލަށް 15 ސެޕްޓެންބަރު 2019 ވާ އާދީއްތަ ދުވަހުގެ 14:00 ގެ ކުރިން ފޮނުއްވައި ދެއްވުން އެދެމެވެ.\nއަދި ރިޒޯޓު ނުވަތަ ސިނާޢީ މަސައްކަތް ކުރާ ރަށެއްގައި ޖަމްޢިއްޔާގެ އިދާރާ ރަޖިސްޓްރީ ކޮށްފައިވާނަމަ، ނ. އަތޮޅުގެ އަތޮޅު ކައުންސިލަށް އެ މަޢުލޫމާތު ފޯރުކޮށްދެއްވުން އެދެމެވެ.\nމި ކަމާއިބެހޭ ގޮތުން އިތުރު މަޢުލޫމާތެއް ބޭނުންވާނަމަ، 3347387 އަށް ގުޅުއްވުން އެދެމެވެ.


ވަޒީފާއާބެހޭ ޓްރައިބިއުނަލުގެ ފައިސާއާބެހޭ އެންމެހާ ލިޔެކިޔުންތައް ސަރުކާރުގެ މުދަލާއި ފައިސާ ބެލެހެއްޓުމުގެ އުޞޫލާއި އެއްގޮތަށް ތައްޔާރުކޮށް ބެލެހެއްޓުން.\nފައިސާއާބެހޭ އެންމެހާ ފޮތްތަކާއި އިންވެންޓްރީއާއި ، ފޯމެޓްތައް ތައްޔާރުކުރުން.\nކޮންމެ މަހެއްގެވެސް5ވަނަ ދުވަހުގެ ކުރީން ހުރިހާ އެކައުންޓް ތަކެއްގެ ޚަރަދު ރިޕޯރޓާއި، ތިޖޫރީ ރިޕޯރޓާއި، ރިކޮންސިލިއޭޝަން ސްޓޭޓްމަންޓް އަދި އާމްދަނީ ރިޕޯޓް ތައްޔާރުކޮށް ކަމާބެހޭ ފަރާތްތަކަށް ފޮނުވުން\nމެންބަރުންނާއި މުވައްޒަފުންނަށް މުސާރަ ދިނުމަށް ކުރަންޖެހޭ އެންމެހާ މަސައްކަތްތައް ކުރުން.\nދުވަހުން ދުވަހަށް ޙަރަދުތައް ބަޖެޓް ރިޕޯޓަށް އަޕްޑޭޓްކޮށް ބަޖެޓް ބާކީ ބެލެހެއްޓުން.\nޓްރައިބިއުނަލަށް ހޯދާ ތަކެއްޗާއި ޚިދުމަތްތަކުގެ ބިލްތައް ލިބޭދުވަހު ޕޭމަންޓް ވައުޗަރ ތައްޔާރުކޮށް ސެޕް ސިސްޓަމްއަށް އެޅުމަށްފަހު ޕޯސްޓްކުރުމަށް ހަވާލުކުރުން.\nޓްރައިބިއުނަލްގެ ހިސާބުތައް މާލީޒިންމާދާރު ވެރިޔާގެ މަޝްވަރާގެ މަތިން ގަވާއިދުން ބަލަހައްޓަމުން ގެންދިއުން.\nމާލީޒިންމާދާރު ވެރިޔާގެ ލަފާގެ މަތީން ކުރިއަށް އޮތް އަހަރަށް ލަފާކުރާ ބަޖެޓް ތައްޔާރުކުރުން.\nއާމްދަނީ ފައިސާ ބެލެހެއްޓުމާއި ޖަމާކުރުން.\nޕެޓީކޭޝް ފައިސާ ބެލެހެއްޓުން.\nތިޖޫރި ބެލެހެއްޓުމާއި ކަނޑައެޅިފައިވާ ގޮތެއްގެމަތިން ތިޖޫރި ރިޕޯޓް ހަދާ ފޮނުވަންޖެހޭ އޮފީސްތަކަށް ފޮނުވުން.\nފައިނޭންޝަލް ޕްލޭން ހެދުމަށް ބޭނުންވާ މަޢުލޫމާތު ފޯރުކޮށްދިނުމާއި، ކުރުރާސްތާ، މެދުރާސްތާ އަދި ދުރު ރާސްތާ ބަޖެޓް ތައްޔާރުކުރުމުގެ މަސައްކަތް ކުރުން.\nބަޖެޓުން ޚަރަދުކުރެވޭ ގޮތުގެ ކޮމްޕެރިޒަން ހެދުމާއި، ޚަރަދު ކުޑަކުރުމަށް ކުރެވިދާނޭކަންތައްތައް ދެނެގަތުން.\nބަޖެޓަށް ލިބޭ ފައިސާ އެންމެ ރަނގަޅު ގޮތުގައި ބޭނުންކުރެވޭކަން ޔަޤީން ކުރުން.\nޓްރައިބިއުނަލްގެ ފައިނޭންޝަލް ސިސްޓަމެއް ޤާއިމްކުރުމަށް ބޭނުންވާ ޕޮލިސީއާއި ޕޮރޮސީޖަރތައް ލިޔުމުގައި މާލީޒިންމާދާރު ވެރިޔާއަށް އެހީތެރިވެދިނުން.\nމާލީ ބަޔާން ތައްޔާރުކުރުމުގައި މާލީޒިންމާދާރު ވެރިޔާއަށް އެހީތެރިވެދިނުން.\nޓްރައިބިއުނަލްގެ މާލީ ހިސާބުތައް އޮޑިޓްކުރުމުގައި އޮޑިޓަރުންނަށް ފެސިލިޓޭޓްކޮށް ދިނުމާއި، އޮޑިޓަށް ފަހު ޓްރައިބިއުނަލުން ޖަވާބުދާރީވާން ޖެހޭ ކަންކަމުގައި ޖަވާބުދާރީ ވުމުގައި ޓްރައިބިއުނަލްގެ ކަމާބެހޭ ވެރީންނަށް އެހީތެރިވެދިނުން.\nކްރެޑިޓް ސްކީމްއާއި އޮފީސް މެދުވެރިކޮށް މުވައްޒަފުން ނަގާ ލޯނާއި ގުޅިގެން ކުރަންޖެހޭ ކަންތައްތައް ކުރުމާއި އެކަންތަކާގުޅޭ ރިކޯޑް ބަލަހައްޓާ އަދި މުޢާމަލާތުކުރަންޖެހޭ ފަރާތްތަކާއި މުޢާމަލާތުކުރުން.\nފެންވަރު ނުވަތަ ޝަރުތު: 1. ޖީ.ސީ.އީ އޭލެވެލް އިމްތިޙާނުގެ2މާއްދާއިން ދަށްވެގެން "ސީ" ފާސް ލިބިފައިވުމާއެކު، އެސް.އެސް.ސީ އިމްތިޙާނުގައި "ދިވެހި" މިމާއްދާއިން "ސީ" ފާސްލިބިފައިވުން، ނުވަތަ\nމީގެ އިތުރުން މި މަޤާމަށް މީހަކު ނެގުމުގައި ޕަބްލިކް ފައިނޭންސް ސިސްޓަމަށް އަހުލުވެރި ފަރާތްތަކަށް އިސްކަން ދެވޭނެއެވެ.\nމަޤާމަށް އެދެންވީގޮތާއި ސުންގަޑި: މި މަޤާމަށް އެދިލައްވާ ފަރާތްތަކުން 17 ޑިސެންބަރު 2019 ވާ އަންގާރަ ދުވަހުގެ 13:30ގެ ކުރިން މި ޓްރައިބިއުނަލްގެ ވަޒީފާއަށްއެދޭ ފޯމް ފުރިހަމަ ކުރެއްވުމަށްފަހު (ގ.ފަތުރުވެހި 03 ވަނަ ފަންގިފިލާ) އަށް ހުށަހެޅުއްވުން އެދެމެވެ.


SunOnline: Period vaan kairi vumun mi kankan faahagaveytha?\nޕީރިއަޑްވާން ކައިރިވުމުން މި ކަންތައްތައް ފާހަގަވޭތަ؟\nފާޠިމަތު ރާޔާ ރައޫފް 15 Dec 2021, 08:48\nޕީރިއަޑް ނުވަތަ މަސްވަރުކަންތަކަކީ ސިއްހަތު ސަލާމަތުން ހުރި ކޮންމެ އަންހެނަކަށްވެސް ކޮންމެ މަހަކު އެއްފަހަރު ކުރިމަތިލާންޖެހޭ ކަމެކެވެ. ޕީރިއަޑްގެ ދުވަސްވަރަކީ ގިނަ އަންހެނުންނަށް ވޭންހުރި ދުވަސްވަރަކަށްވީ ނަމަވެސް ބައެއް އަންހެނުންނަށް އެއީ އާދައިގެ ދުވަސްވަރެކެވެ. މިކަމުގައި އެކި އަންހެނުންގެ މުއްދަތު ތަފާތެވެ. ހަމައެހެންމެ އުނދަގޫތަކާ ކުރިމަތިލާން ޖެހޭ މިންވަރުވެސް ތަފާތެވެ.\nބައެއް އަންހެނުންނަށް މިކަމާ ތައްޔާރުނުވެ ކުއްލިއަކަށް ކުރިމަތިލާންޖެހޭއިރު އަނެއްބައި އަންހެނުންނަށް މިކަމާ ކުރިމަތިލާން ޖެހެނީ އެތައް އުނދަގޫތަކާ ކުރިމަތިލުމަށްފަހުއެވެ. އާންމު ގޮތެއްގައި ޕީރިއަޑްވުމުގެ ހަފުތާއެއްހާ ދުވަސް ކުރިން އެކަމުގެ އަސަރުތައް ފެންނަން ފަށައެވެ.\nހަށިގަނޑަށް ތަފާތު ބަދަލުތަކެއް\nޕީރިއަޑް ދުވަސްތަކުގެ ކުރިން މޫނުގެ އެކި ހިސާބުތަކުގައި އޮށާޅަ ނުވަތަ ބިހި ނެގުމަކީ އާންމުކޮށް ކުރިމަތިވާ ކަމެކެވެ. މިއީ ހަށިގަނޑުގެ ހޯމޯނަށް އަންނަ ބަދަލުތަކުގެ ސަބަބުން ހަންގަނޑުގަައި ތެޔޮ އުފައްދާ، ހަންގަނޑު ހިކުމުން ރައްކާތެރިކޮށްދޭ މާއްދާއެއް ކަމަށްވާ "ސެބަމް" ގިނަވުމުގެ ސަބަބުން ދިމާވާ ކަމެކެވެ.\nޕީރިއަޑްއާ ގުޅިގެން ނަގާ ބިހިތަކަށް ދެވިފައިވާ ނަމަކީ "ސައިކްލިކަލް އެކްނޭ" އެވެ. ޕީރިއަޑްވުމުގެ ތިން ހަތަރު ދުވަސް ކުރިން މޫނުގެ އެކި ހިސާބުތަކުގައި ބިހިތައް ނެގި ނަމަވެސް ޕީރިއަޑް ރަނގަޅުވުމުން ބިހިތައްވެސް ރަނގަޅުވެއެވެ. ޕީރިއަޑާ ގުޅިގެން އާންމުކޮށް ބިހި ނަގަނީ ދެކޮލުގައާއި ދަތްދޮޅީގެ ކައިރީގައެވެ.\nޕީރިއަޑްވުމުގެ ކުރިން އުރަމައްޗަށް ބަދަލު އައުމަކީވެސް ގިނަ އަންހެނުންނަށް ދިމާވާ ކަމެކެވެ. އުރަމަތީގައި ރިއްސުމާއި ކުޑަ ބޮޑު މިނަށްވެސް ބަދަލުތައް އާދެއެވެ. ޕިރިއަޑްވުމުގެ ހަފުތާއެއްހާ ދުވަސް ކުރިން އާންމު ގޮތެއްގައި މި އުނދަގޫ ކުރިމަތިވާއިރު މި އުނދަގޫ ރަނގަޅުވަނީ ޕީރިއަޑް ދުވަސްވަރު ނުވަތަ ޕީރިއަޑްގެ ދުވސްތައް ފަހަނައަޅަައި ދިއުމަށްފަހުއެވެ. މިއީވެސް ހަށިގަނޑުގައި އުފެދޭ ހޯމޯން ކަމަށްވާ އެސްޓްރޮޖެންއާއި ޕްރޮޖެސްޓްރޯނަށް އަންނަ ބަދަލުތަކުގެ ސަބަބުން ދިމާވާ ކަމެކެވެ.\nނިދިއައިސް، ނިދަން ބޭނުންވި ނަމަވެސް ނުނިދުމަކީވެސް ގިނަ އަންހެނުންނަށް ޕީރިއަޑްވުމުގެ ކުރިން ކުރިމަތިވާ ކަމެކެވެ. ހޯމޯންއަށް އަންނަ ބަދަލުތަކުގެ ސަބަބުން ހަށިގަނޑުގެ ފިނިހޫނުމިން މަތިކުރުވާއިރު ހާއްސަކޮށް ނިދާ ވަގުތު ފިނިހޫނުމިން މަތިވެއެވެ. މިކަމުގެ ސަބަބުން ހީކެރުވުމާއި ތުރުތުރު އެޅުމާއި ވަރުދޫވެ، ލޮޑުކަން އިހުސާސްކުރެވޭނެއެވެ. ހަށިގަނޑު ހޫނުވެ، ނިދަން އުނދަގޫވާއިރު އަރާމް ނިންޖަކަށްޓަކައި ހަށިގަނޑުގެ ފިނިހޫނުމިން މެދުމިނެއްގައި ހުރުން މުހިންމެވެ.\nބަނޑުހިކުމާއި ބަނޑު ދިޔާވުމަކީވެސް ގިނަ އަންހެނުންނަށް ދިމާވާ ކަމެކެވެ. ނަމަވެސް މިކަމުގައި އެކި އަންހެނުންނަށް ކުރިމަތިވަނީ އެކި ކަންތަކެވެ. އެއްބައި އަންހެނުންނަށް ބަނޑު ހިކުމުގެ އުނދަގޫ ކުރިމަތިކުރުވާއިރު އަނެއްބައި އަންހެނުން ތަހައްމަލުކުރަނީ އެކަމުގެ އިދިކޮޅެވެ. މިކަން ކުރިމަތިވަނީ ޕީރިއަޑްވާން ކައިރިވުމުން ހަށިގަނޑުގެ ހަޖަމުކުރާ ނިޒާމަށް އަންނަ ބޮޑެތި ބަދަލުތަކުގެ ސަބަބުންނެވެ. އަދި ސްޓްރެސްއާއި ޑިޕްރެޝަންއަކީވެސް ހަޖަމްކުރާ ނިޒާމާ ގުޅިފައިވާ ކަމެކެވެ.\nޕީރިއަޑްގެ ދުވަސްވަރު ސްޓްރެސްވުމަކީ އާންމު ކަމަކަށްވާއިރު މާބޮޑަށް ސްޓްރެސް ވާނަމަވެސް ހަޖަމުކުރާ ނިޒާމަށް ބަދަލުތައް އާދެއެވެ. ބަނޑު ހަރުވުމާއި ބަނޑުދިޔާވުމުގެ މައްސަލަ ކުރިމަތިކުރުވައެވެ. ދެތިން ދުވަހު މި ކަންތައް ކުރިމަތިވި ނަމަވެސް ޕީރިއަޑްގެ ދުވަސްވަރަށް ނިމުމުންވެސް މިކަމާ ކުރިމަތިލާންޖެހޭ ފަހަރު އާދެއެވެ.\nހަށިގަނޑުގެ އެކި ހިސާބުތަކުގައި ރިއްސުމަކީވެސް ފާހަގަކުރެވޭ، ޕީރިއަޑްވުމުގެ ކުރިން ގިނަ އަންހެނުންނަށް ދިމާާވާ އާންމު ކަމެކެވެ. ހާއްސަކޮށް އުނަގަނޑުގައާއި ބުރަކަށްޓާއި ހުޅުހުޅުގައި ރިއްސަނީ ހަށިގަނޑުގައި އުފައްދާ ގުދުރަތީ ކެމިކަލެއް ކަމަށްވާ "ޕްރޮސްޓެގެލެންޑިން" އަށް އަންނަ ބަދަލުތަކުގެ ސަބަބުންނެވެ. އަދި ހަށިގަނޑުގައި އުފައްދާ އެސްޓްރޮޖެން ހޯމޯނަށް އަންނަ ބަދަލުތަކުގެ ސަބަބުން ބޮލުގައި ރިއްސުމަކީ ޕީރިއަޑްވުމުގެ ދެތިން ދުވަސް ކުރިން މަދުން ނަމަވެސް ދިމާވާ ކަމެކެވެ. ނަމަވެސް ދިރާސާތަކުން ދައްކާ ގޮތުގައި މައިގްރެއިން ހުންނަ ފަރާތެއް ނަމަ ޕީރިއަޑްވުމުގެ ކުރިން ބޮލުގައި ރިއްސުމަކީ އާންމު ކަމެކެވެ.


Amazon Rain forest andhamunadhaa than feni ethabayaku kanbdovun falhukuranee\nސައޮ ޕައޮލޯގެ ރޭތައްދުވާލެއްފަދައިން ދިއްލިފައިވާ އެމޭޒަން ރެއިންފޮރެސްޓް އަނދާ އަޅިއަށް ހަދަމުންދާ އަލިފަންގަނޑު ޖައްވުން ފެންނަމުންއެބަދެއެވެ.\nވޯލްޑް މީޓެރެއޮލޮޖިކަލް އޯގަނައިޒޭޝަންގެ ތަފާސް ހިސާބުތަކުންދައްކާގޮތުގައި ބްރެޒިލްގެ އުތުރުގައި އޮންނަ އެމޭޒަން ޖަންގަލީގައި އަނދަމުންދާ އަލިފާނުގެ ސަބަބުން ފެތުރިފައިވާ ދުންގަނޑު ވަނީއެތައްހާސް މޭލަށް ހުރަސްކޮށް ރިއޯޑެ ޖެނެރިއޯ އާހަމައަށް ދަތުރުކޮށްފައެވެ.\nމިދިޔަ ހޯމަދުވަހުގެ މެންދުރުފަހު ސައޮ ޕައުލޯގައި ނަގާފައިވާ ފޮޓޯތަކުުންދައްކަނީ 1700މޭލު ކަޑައްތުކޮށް ދަތުރުކޮށްފައިވާ ގަދަ ދުންގަނޑާއި އެކީ މުޅިއެސިޓީ ކަޅުއަނދިރީގައިވާތަނެވެ. ބްރެޒިލްގެ ސްޕޭސް ރިސާޗް ސެންޓަރ އިން ބުނާގޮތުގައ، މިއަހަރު ފެށުނުފަހުން 72000 އަލިފާންގަނޑު ރޯވެފައިވާއިރު މިދިޔަ ބުރާސްފަތި ދުވަހުން ފެށިގެން މިއަދާހަމައަށް 9500 އަށްވުރެ ގިނަ ގަދަ އަލިފާންގަނޑު ވަނީ އެމޭޒަން ޖަންގަލީގައި ރޯވެފައެވެ. އަދި ހަމަ އެހެންމެ މިދިޔަ އަހަރުގެ މެދާހަމައިން ޖަންގަލީގައި ރޯވާ އަދަދު %83 މައްޗަށް ގޮސްފައިވާކަމަށް ވެސް އެސެންޓަރ އިން މައުލޫމާތު ދެއެވެ.\nދުންގަނޑުގެ ސަބަބުން ބްރެޒިލްގެ އުތުރުގެ ހިސާބެއް ކަމަށްވާ ރޯރައިމާ މުޅިން އަނދިރީގައިވާއިރު، އެމޭޒޯނަސް ގައިވަނީ މިހާރު ކުއްލިހަލަތުވެސް އިއުލާންކޮށްފައެވެ.\nތިމާވެށީގެ ހައްގުތަކަށް ވަކާލާތު ކުރައްވާ ބައެއް މީހުން ވަނީ އެމެޒޯންގައި ރިކޯޑު އަދަދަކަށް ހިނގާ އަލިފާނުގެ ހާދިސާތައް އިތުރުވެފައިވަނީ ސަރުކާރުގެ އަމަލުތަކުގެ ސަބަބުން ކަމަށް ތުހުމަތުކޮށްފައެވެ. އެމީހުން ވަނީ އެމެޒޯންއިން ގަސްގަހާގެހި ކެނޑުމަށް ދަނޑުވެރިކަން ކުރާ ފަރާތްތަކާއި އެފަދަ އެހެން ފަރާތްތަކުން ހިތްވަރު ދިނުމުގެ ސަބަބުން ދަނޑުވެރިން ގަސްދުގައި އެސަރަހައްދުގައި ހުޅުޖަހަނީކަމަށްވެސް ތުހުމަތުކޮށްފައެވެ.\nއެމެޒޯން ރެއިންފޮރެސްޓަކީ ދުނިޔެ ހޫނުވުން ދުރުކޮށްދިނުމުގައި މުހިއްމު ދައުރެއް އަދާކުރާ ސަރަހައްދަކަށްވާއިރު ދުނިޔެއަށް ބޭނުންވާ 20 އިންސައްތަ އޮކްސިޖަން އުފައްދަނީ އެ ސަރަހައްދުންނެވެ.\nއެމެޒޯން ރެއިންފޮރެސްޓް އަނދަމުންދާތީ ފްރާންސްގެ ރައީސްވެސް ވަނީ މިއީ ބައިނަލްއަގްވާމީ ކާރިސާއެއްކަމަށް ބުނެ ކަންބޮޑުވުން ފާޅުކުރައްވާފައެވެ. މީގެ އިތުރުން ބޮލީވުޑްގެ މަޝްހޫރުތަރި ރިތިކް ރޯޝަންވެސް ވަނީ އެމޭޒަން ޖަންގަލި އަނދަމުންދާ މަންޒަރުފެނި އެކަމާކަންބޮޑުވުން ފާޅުކޮށް ޓްވީޓްކޮށްފައެވެ.\nއެމޭޒަން ޖަންގަލީގައި އަލިފާން ރޯވަމުން ދާތާ ދެ ހަފްތާ ވެއްޖެ


Dhe muvazzafaku vazeefaa in vakikurumun councilah faadukiyanee - Ihavan Online\nApr 18, 2021 20:30\nޕީޕީއެމް އަށް ނިސްބަތްވާ ދެ މުވައްޒަފަކު ވަޒީފާއިން ވަކިކުރުމުން ކައުންސިލަށް ފާޑުކިޔަނީ\nހއ. އިހަވަންދޫ ކައުންސިލްގެ އިދާރާގެ މުނިސިޕަލް މަސައްކަތަށް ނަގާފައިވާ ދެމުވައްޒަފަކު ވަޒީފާއިން ވަކިކުރުމުން މީސްމީޑިއާގައި އިހަވަންދޫކައުންސިލަށް ވަރަށްބޮޑަށް ފާޑުކިޔުންތައް އިތުރުވެއްޖެއެވެ.\nމީސްމީޑިއާގައި ދައުރުވަމުންދާ ލިޔެކިޔުންތަކުން އެނގޭ ގޮތުގައި ކައުންސިލުން ވަޒީފާއިން ވަކިކޮށްފައި ވަނީ އެކައުންސިލްގެ މުނިސިޕަލް ސަރވިސް ސެކްޝަންގައި މަސައްކަތް ކުރައްވާ ހއ. އިހަވަންދޫ ބިޖިލީގެ، މުޙައްމަދު ރިޝްފާން، އަދި ހއ. އިހަވަންދޫ މީނާޒް، މުޙައްމަދު އަމީން އެވެ.\nމުޙައްމަދު އަމީން، އެބޭފުޅާގެ ފޭސްބުކު އެކައުންޓުން މިއަދު ކޮށްފައިވާ ޕޯސްޓެއްގައި ބުނެފައި ވަނީ ” ވަޒީފާއިން ވަކިކުރުމުގެ ކުރިން ނަސޭހަތްތެރިވުން ލިއުމުން ނަސޭހަތްތެރިވުން، މީގެން އެއްވެސްކަމެއް ފުރިހަމަނުކޮއް ވަޒީފާއިން ވަކިކުރިކަމުގެ ލިއުން ދިނުމަކީ އެއްގޮތަކައްވެސް ބަލާގަނެވޭނެކަމެއްނޫން” ކަމަށެވެ. އަދި އެބޭފުޅާ ވަޒީފާން ވަކިކުރިކަމުގެ ލިޔުން ފޭސްބުކުގައި ހިއްސާކުރައްވަމުން އަމީން ބުނެފައިވަނީ ވަޒީފާން ވަކިކުރިކަމުގެ ޗިޓުގައި މިހުރީ ކަނޑައެޅިގެން ދޮގުވާހަކަތަކެއް ކަމަށެވެ. އެބޭފުޅާގެ އިހުމާލުން ގެއްލުމެއް ލިބިފައިވާނަމަ ޖެހޭނީ ބަދަލު ނަގަން ކަން ފާހަގަކޮށް،އިތުރަށް ބުނެފައި ވަނީ މީހުންގެ ބޮލުގައި މިވަރުގެ ބޮޑެތި ތުހުމަތު އެޅުވުމުގެ ކުރިން ދުވަހެއް އެބައޮތްކަން ވިސްނަން ވާނެ ކަމަށެވެ.\nމުނިސިޕަލް މަސައްކަތުގެ ކުނިއުކުމުގެ ވަޒީފާގައި ހަރަކާތްތެރިވާ ޑުރައިވަރުކަން ކުރައްވާ އަމީން ވަޒީފާއިން ވަކިކުރި ކަމުގެ ލިޔުމުގައި ވަޒީފާއިން ވަކިކުރި ސަބަބެއްގެ ގޮތުގައި ލިޔެފައި ވަނީ ކުނިނެގުމުގެ ހިދުމަތް ލަސްވެ ކަސްޓަމަރުންގެ ޝަކުވާލިބުމާ، ކުނި ނުނެގުމުގެ ސަބަބުން ހިދުމަތަށް ރެޖިސްޓުރީވެފައިވާ ބައެއް ގެތަކުން ރެޖިސްޓުރޭޝަން އުވާލުމާއި ޑުރައިވަރުގެ އިހުމާލުން ޕިކަޕަށް ގެއްލުން ލިބުމާއި ދެވިފައިވާ އިރުޝާދާ އެއްގޮތަށް މަސައްކަތުގެ މާހައުލުގައި އަމަލުކުރަމުން ނުދިޔުން ކަމުގައެވެ.\nދެވަނައަށް ވަޒީފާއިން ވަކިކޮށްފައިވާ މުޙައްމަދު ރިޝްފާން އަކީ މުނިސިޕަލް މަސައްކަތުގެ ކުނިނެގުމުގައި މަސައްކަތު މީހެއްގެ ވަޒީފާގައި ހުންނެވި ފަރާތެކެވެ. އެބޭފުޅާ ވަޒީފާއިން ވަކިކޮށް ދީފައިވާ ޗިޓުގައިވެސް ވަނީ މަސައްކަތަށް ފަރުވާކުޑަކުރުމާއި މަސައްކަތަށް ހާޒިރު ނުވުމުގެ އިތުރުން ކުނިނެގުމުގެ ހިދުމަތް ލަސްވެ ކަސްޓަމަރުންގެ ޝަކުވާލިބުމާ، ކުނި ނުނެގުމުގެ ސަބަބުން ހިދުމަތަށް ރެޖިސްޓުރީވެފައިވާ ބައެއް ގެތަކުން ރެޖިސްޓުރޭޝަން އުވާލުން ފަދަ ކަންކަމެވެ.\nމުޙައްމަދު ރިޝްފާނަކީ ނިމިދިޔަ ލޯކަލް ކައުންސިލްތަކގެ އިންތިހާބުގައި އިހަވަންދޫގެ ކައުންސިލްގެ ގޮނޑިއެއް ކަށަވަރުކުރައްވާފައިވާ ފާތިމަތު ޝަނީޒާގެ ފިރިކަލުންނެވެ. މުޙައްމަދު އަމީން އަކީ ޕީޕީއެމް އިހަވަންދޫ ސްޓިއަރިންގ ކޮމެޓީގެ ޒުވާން މެމްބަރގެ މަގާމަށް ވާދަކުރައްވާފައިވާ އަދި ނިމިދިޔަ ކައުންސިލް އިންތިހާބުގައި ޕީޕީއެމް އަށް ތާއިދު ހޯދުމަށް ބޭއްވި ހަރަކާތްތަކުން ފެނިގެން ގޮސްފައިވާ ބޭފުޅެކެވެ.\nސިޔާސީގޮތުން ހިޔާލުތަފާތުވެގެން ވަޒީފާއިން ވަކިނުކުރާނެ ކަމަށް ބުނި ސަރުކާރުން ރައްޔިތުމީހާ ވަޒީފާއިން ކަނޑާލާ ބިކަކުރާ މަންޒަރު ފެންނަ ކަމަށްބުނެ ކައުންސިލަށް ފާޑުކިޔުންތައް އިތުރުވެފައިވާ މިދަނޑިވަޅުގައި މިކަމާގުޅިގެން ސުވާލުކުރެއްވުމުން އިހަވަންދޫ ކައުންސިލްގެ ރައީސް މުޙައްމަދު ރަޝީދު ވިދާޅުވީ، ކައުންސިލުގެ ވަޒީފާއިން ވަކިކުރި ދެމުވައްޒަފުން ވަޒީފާއިން ވަކިކުރި ސަބަބު، މައިގަނޑު ގޮތެއްގައި ޗިޓުގައި ބަޔާންކޮށްފައި އެވަނީ ކަމަށެވެ. ވަޒީފާއިން ވަކިކުރުމުގައި ސިޔާސީ ގޮތުން ވަކިމީހަކަށް ވާތީ އެކަން ކޮށްފައިނުވާނެކަމަށް ވިދާޅުވެ، ކައުންސިލްގެ މުނިސިޕަލް މަސައްކަތުގައި ސިޔާސީގޮތުން ފިކުރު ތަފާތު މުވައްޒަފުން މިހާރުވެސް އެބަތިބިކަމަށް ރަޝީދު ފާހަގަ ކުރެއްވިއެވެ. ކައުންސިލުން މިފަދަ ކަމެއް ނިންމާއިރު ވަޒީފާގެ ގާނޫނު ތަކަށް ރިއާޔަތްކުރާނެކަން ފާހަގަކުރައްވާ ރަޝީދު ވަނީ މިއީ އިންތިހާބާ ގުޅިގެން ނުވަތަ ވަކިމީހަކަށް އެޅިފިޔަވަޅެއް ނޫންކަމަށް ވިދާޅުވެފައެވެ. ރައްޔިތުންގެ ފަރާތުން ތަކުރާރުކޮށް މިމުވައްޒަފުންނާމެދު ލިބެމުން އަންނަ ޝަކުވާތަށް ކައުންސިލްގެ މެމްބަރުންގެ މެދުގައި ވާހަކަދެކެވި މަޝްވަރާ ކުރެވިފައި ވާނެކަމަށް ރަޝީދު ވިދާޅުވިއެވެ. އަދި މިނިންމުމަކީ ކުރެވުނު މަޝްވަރާގެ މަތިން ނިންމިފައިވާ ނިންމުމެއް ކަމަށް ރަޝީދު ފާހަގަ ކުރެއްވިއެވެ. އެ މުވައްޒަފުންނާމެދު އެކިއެކި މައްސަލަތައް ތަކުރާރުކޮށް ލިބެމުންދިއުމާ ގުޅިގެން މުވައްޒަފުންނަށް ތަކުރާރުކޮށް ނަސޭހަތްދީފައި ވާނޭކަމަށްވެސް ރަޝީދު ވިދާޅުވިއެވެ.\n“ވަޒީފާ ދިނުމާ ވަޒީފާއިން ވަކިކުރުމަކީ ކައުންސިލްގެ ބައްދަލުވުމަކުން، ޖަލްސާއަކުން، ވޯޓަށް އަހައިގެން ކުރާ ޒާތުގެ ކަންކަން” ނޫންކަމަށް ފާހަގަ ކުރައްވާ ރަޝީދު ވިދާޅުވީ ވަޒީފާއިން ވަކިކުރުމުގެ ކުރިން ދޭންޖެހޭ ނަސޭހަތްތަކާ އަންގަންޖެހޭ އެންގުންތަށް ފަދަ އިޖުރާތްތައް ފުރިހަމަކޮށްފަ ވާނެ ކަމަށެވެ.\nހއ. އިހަވަންދޫ އިހަވަންދޫ ކައުންސިލް ޕީޕީއެމް\nކަމަށް ކަމޭނުހިތާ ފަރުވާކުޑަ މުވައްަފުން ރައްޔިތުންގެ ޓެކްސް ފައިސާ އިން މުސާރަ ދީފަ ބޭތިއްބުމަކީ ގޯހެއް. އިހަވަންދޫގަ ތިފަދަ މަގާމު ތަކަށް އެކަށީގެންވާ މަގާމުތައް ބޭނުންވެފަ އެތައް ބަޔަކު ތިއްބާ ފަރުވާކުޑަކުރާ ބަޔަކަށް މުސާރަ ދީފަ ބޭތިއްބިގެން ނުވާނެ. ސަރުކާރު މުވައްސަސާތަކުގަވެސް ގޮނޑި ފުރަން މުސާރަ ދީފަ މީހުން ބާތިއްބާފަ ތިބޭތީ ފެނޭ. އޮފީހަށް އައިސް ސޮއިކޮށްލާފަ އަބަދު ކޮފީމޭޒުތަކުގަ އުޅޭ މީހުން ފެނޭ. ރައްޔިތުންގެ ޓެކްސް ފާސާއިން މުސާރަ ނަގާގެން ރައްޔިތުންނަށް ހަރާންކޯރުވުން ނޫން ކޮން ކަމެއްތޯ އެއީ؟\nކައުންސިލުން ބުނީ ހަފުތާއަކު ތިންދުވަހު ކުނި އުކާދޭނަމޭ.\nއެކަމަކު ކުނި އުކާދެވޭ ކަމަށް ވަނީ ހަފުތާއަކު 1 ދުވަހު.\nޝަކުވާ ކުރީމަ ބުނަނީ ކުނި އުކާ ކުދިން ސަލާމުގައޭ.\nމަ ބުނާނެ ވާހަކެއް ނެތް. ދެންވެސް ވަޒީފާ ދޭއިރު، އެކަން ކުރާހިތުން ކުރާނޭ ބަޔަކަށް ވަޒީފާދޭތި.\nކުނިއަޅާ ބާލިދީ ފަޅަމުން ގޯނި ވަގަށް ނަގަމުން…. ގޭގޭގަ ސިހުރުވަޅުލަމުން ދުވާ އިރު ވަޒީފާއިން ވަކިކުރަން ލަސްވެއްޖެ…\nއެއްވެސް ނަސޭހަތެއް އަދި އެއްވެސް އެންގުމެއްނާންގަ ތީ ކަޑައެޅިގެން ރޯބުހުތާނު ދޮގު


ޔާމީން ހުންނެވީ ރަނގަޅު ފެންވަރެއްގެ އެޕާޓުމެންޓެެއްގައި – Dhuvas Online\nޔާމީން ހުންނެވީ ރަނގަޅު ފެންވަރެއްގެ އެޕާޓުމެންޓެެއްގައި\n25 އޮކްޓޯބަރ 2020\nކުރީގެ ރައީސް އަބްދުﷲ ޔާމީން ހުންނެވީ ޖަލުގައި ހަދާފައިވާ ފެންވަރު ރަނގަޅު ކުޑަ އެޕާޓުމެންޓެއްގައި ކަމަށް ހޯމް މިނިސްޓަރު އަބްދުﷲ އިމްރާން ވިދާޅުވެއްޖެ އެވެ.\nރޭ ދިވެހިރާއްޖޭގެ އަޑުން ގެނެސްދިން ޕްރޮގްރާމެއްގައި ވާހަކަ ދައްކަވަުން އިމްރާން ވިދާޅުވީ، ޔާމީންގެ ސިއްހީ ހާލުކޮޅާ ގުޅޭގޮތުން ޑޮކްޓަރުން ލިޔުމެއް ދީފައިވާ ކަމަށެވެ. އެ ލިޔުމުގައި ވަނީ ދެކަމެއް ކަމަށާއި، އެ ދެކަމާ ގުޅިގން ޔާމީނާ ބައްދަލުކޮށާް މަޝްވަރާ ކުރައްވާފައިވާނެ ކަމަށެވެ.\nޑޮކްޓަރުގެ އެ ލިޔުމުގައި ވަނީ ޔާމީނުގެ ހިތުގެ ޓެސްޓެއް ހަނދަން ޖެހޭ ކަމަށާއި، އަދި އެ މަނިކުފާނު ބަހައްޓަން ޖެހޭނީ ސްޓެރެސް ފްރީ މާހައުލެއްގައި ކަމަށެވެ. ސްޓްރެސް ފްރީ މާހައުލެއްގައި ޔާމީން ބެހެއްޓުމުގެ ގޮތުން ޖަލުގައި ހޫނު ފެން ލިބޭ ގޮތަށް ކުޑަ ފެންވަރެއްގެ އެޕާޓުމެންޓެއް ހަނދައި އެތަނަށް ޔާމީން ބަދަލުކުރައްވާފައިވާ ކަމަށް އިމްރާން ވިދާޅުވި އެވެ.\n“ރައީސް ޔާމީން އެ ހުންނެވީ ރަނގަޅު ފެންވަރެއްގެ ކުޑަވަރެއްގެ އެޕާޓްމަންޓެއްގައޭ ދެންނެވުމަކީ ދޮގަކަށް ނުވާނެ އިނގޭތޯ” އިމްރާން ވިދާޅުވި އެވެ.\nޔާމީނާ ބައްދަލުކުރައްވާ އޭޝިއާގެ ގައުމުތަކުގެ ތެރެއިން އެ މަނިކުފާނު ބޭސް ފަރުވާ ކުރަން ބޭނުންވާ ގައުމަކަށް ވަޑައިގަތުމުގެ ހުއްދަ ލިބޭނެ ކަމަށް ދެންނެވި ކަމަށް ވެސް އިމްރާން ވިދާޅުވި އެވެ. ނަމަވެސް ޔާމީން ބޭނުންވީ ބޭސް ފަރުވާގެ ބަދަލުގައި ގެއަށް ބަދަލުވާން ކަމަށް އިމްރާން ވިދާޅުވި އެވެ.\nގެއަށް ބަދަލުވާން ބޭނުންވާ ވާހަކަ ޔާމީން ވިދާޅުވުމުން، ބޭސް ފަރުވާކޮށް ނިމުމުން ނިޒާމުގެ ތެރެއިން ގެއަށް ބަދަލުކުރުމުގެ ކަންތައް ކޮށްދެވޭނެ ކަމަށް ދެންނެވި ކަމަށް އިމްރާން ވަނީ ވިދާޅުވެފަ އެވެ.\nއިމްރާން ވިދާޅުވީ، ޔާމީނުގެ ސިއްހީ ހާލަތާ ގުޅޭ ގޮތުން އިދިކޮޅުން ކަންބޮނޑުވުން ފައުޅުކުރާތީ، އެ ބޭފުޅުންނާ ބައްދަލުކުރައްވާފައި ވާނެ ކަމަށެވެ. އަދި ޑޮކްޓަރުންގެ އިރުޝާދާ އެއްގޮތަށް ސަރުކާރުން އަމަލު ކުރައްވާނެ ކަމުގެ ޔަގީންކަން އެ ބޭފުޅޫނަށް އެރުވި ކަމަށ ވެސް އިމްރާން ވަނީ ވިދާޅުވެފަ އެވެ.\nރާއްޖެއިން ކަނޑައެޅި އާ ސަފީރުގެ ފަތްކޮޅު އިންޑިއާ ރައީސަށް އަރުވައިފި\nތުންފަތް ޖޯޑުކޮށްގެން ކިސްކުރުމުން 80 މިލިއަން ބެކްޓީރިއާ އަނގައިގެ ތެރެއަށް ވަދޭ: ދިރާސާ\nމޮނާކޯ އިން ފަހަތުން އަރައި ޗެމްޕިއަން ޕީއެސްޖީ ބަލިކޮށްފި\nއިންޑިއަން ސުޕަ ލީގުގެ ކުޅުން ރޭ ފަށައިފި


Belgium balikoh France final ah | Mihaaru\nފްރާންސްގެ އުމްޓީޓީ މިރޭގެ މެޗުގައި ލަނޑު ޖެހުމަށް ފަހު އުފާފާޅުކުރަނީ.-- ފޮޓޯ: އޭއެފްޕީ\nބެލްޖިއަމް ބަލިކޮށް ފްރާންސް ފައިނަލަށް\n11 ޖުލައި 2018 - 00:585comments\nސެއިން ޕީޓާސްބާގް (ޖުލައި 10) - ވޯލްޑް ކަޕް ފުޓްބޯޅަ މުބާރާތުގައި މިރޭ ކުޅުނު ސެމީ ފައިނަލް ފުރަތަމަ މެޗުން ބެލްޖިއަމްގެ މައްޗަށް 1-0 އިން ކުރިހޯދައި ފްރާންސް 12 އަހަރަށް ފަހު މުބާރާތުގެ ފައިނަލުން ޖާގަ ހޯދައިފި އެވެ.\nމުބާރާތުގެ ފައިނަލުގައި ފްރާންސް ނުކުންނާނީ މާދަމާރޭ ކުޅޭ ސެމީ ފައިނަލްގެ ދެ ވަނަ މެޗުން ކްރޮއޭޝިއާ އާއި އިންގްލެންޑް ކުޅެގެން މޮޅުވާ ޓީމަކާ ދެކޮޅަށެވެ.\nއަމިއްލަ ގައުމުގައި 1998 ވަނަ އަހަރު އޮތް ވޯލްޑް ކަޕްގެ ތަށި އުފުލާލި ފްރާންސުން ވަނީ 2006 ވަނަ އަހަރުގެ ފައިނަލުގައި ކުޅެ އިޓަލީ އަތުން ބަލިވެފަ އެވެ. މިއީ އޭގެ ފަހުން އެ ޓީމުން ފައިނަލުގައި ކުޅޭ ފުރަތަމަ ފަހަރެވެ. މިރޭގެ މެޗުން ބެލްޖިއަމް އަތުން ފްރާންސް މޮޅުވިއިރު، އެ ޓީމުން ވަނީ މުބާރާތްތަކުގައި ބެލްޖިއަމް އަތުން ބަލިނުވުމުގެ ރެކޯޑް ދަމަހައްޓައިފަ އެވެ. ބޮޑެތި މުބާރާތްތަކުގައި މި ދެ ޓީމު ކުޅުނު ހަތަރު މެޗުން ވެސް މޮޅުވީ ފްރާންސް އެވެ.\nމިރޭގެ މެޗުން ބަލިވެ ބެލްޖިއަމުން ބަލިނުވެ ދަމަހައްޓަމުން އައި ރެކޯޑަށް 24 މެޗަށް ފަހު ނިމުމެއް އައިއިރު، އެ ޓީމުގެ ތާރީހުގައި ފުރަތަމަ ފަހަރަށް ފައިނަލުގައި ކުޅުމުގެ ހުވަފެނަށް ވެސް ވަނީ ނިމުމެއް އައިސްފަ އެވެ. ބެލްޖިއަމުން އެންމެ ފަހުން ވޯލްޑް ކަޕް ސެމީ ފައިނަލުގައި ކުޅުނީ 1986 ވަނަ އަހަރު އެވެ. އެ ފަހަރު އެ ޓީމު ކެޓީ ސެމީގައި އާޖެންޓީނާ އަތުންނެވެ. މިރެއާ ހަމައަށް މި ފަހަރުގެ މުބާރާތުގައި ބެލްޖިއަމް ކުޅުނު ފަސް މެޗުން ވަނީ މޮޅުވެފަ އެވެ.\nމި މެޗަށް ނުކުތްއިރު ބެލްޖިއަމަށް އޮތް އެންމެ ބޮޑު ކަންބޮޑުވުމަކީ އެ ޓީމަށް މި މުބާރާތުގައި މޮޅު ކުޅުމެއް ދައްކަމުން އަންނަ ފުލްބެކް ތޯމަސް މުނިއޭ ކާޑު ހަމަވުމުގެ ސަސްޕެންޑްވެފައިވުމެވެ. މުނިއޭގެ ބަދަލުގައި ފުރަތަަމަ އެގާރައިގައި ހިމެނީ މޫސާ ޑެމްބެލޭ އެވެ. ޑެމްބެލޭ މެދުތެރެއަށް ބޭނުންކުރިއިރު، މުނިއޭގެ މަގާމުގައި ކުޅުނީ ނާސިރު ޗަޑްލީ އެވެ.\nމެޗުގެ ފުރަަތަމަ 25 މިނިޓަށް ބަލާއިރު މެޗު ކޮންޓްރޯލްކުރީ ބެލްޖިއަމުންނެވެ. އެ ޓީމުން ވަނީ ގިނަ ހަމަލާތަކެއް ފޮނުވާލައިފަ އެވެ. އޭގެ ތެރޭގައި އެޑެން ހަޒާޑް ފޮނުވާލި ދެ ހަމާލާއެއް ހިމެނެ އެވެ. ކެވިން ޑިބްރޭނާ ދިން ބޯޅައަކުން ހަޒާޑް ޖެހި ފުރަތަމަ ބޯޅަ އަރިމަތިން ބޭރަށް ދިޔައިރު، އޭގެ ފަހުން އޭނާ ފޮނުވާލި ބޯޅަ ފްރާންސްގެ ޑިފެންޑަރު ރަފައެލް ވަރާން ބޮލުގައި ޖެހިފައި ދިޔައީ ބޭރުންނެވެ.\nބެލްޖިއަމަށް ލީޑުނަގައިދިނުމާ އެންމެ ގާތަށް ޖެހިލީ އެ ޓީމުގެ ފަހަތަށް ކުޅޭ ޓޯބީ އަލްޑަވެއިރަލްޑް އެވެ. އޭރިއާ ތެެރެއިން އަލްޑަވެއިރަލްޑް ފޮނުވާލި ބޯޅަ ފްރާންސްގެ ގޯލުގައި ހުރި އޭނާއާ އެކު ޓޮޓެންހަމަށް ކުޅޭ ގޯލްކީޕަރު ހޫގޯ ލޮރިސް ވަނީ މަތަކޮށްފަ އެވެ.\nފުރަތަމަ 25 މިނިޓަށް ފަހު ފްރާންސުން މެޗުގެ ތެރެއަށް އައިސް ފުރުސަތުތައް ތަނަވަސްކުރަން ފެށި އެވެ. އެ ޓީމުން ގޯލާ ސީދާކޮށް ޖެހި ފުރަތަމަ ހަމަލާ ފޮނުވާލީ ސަސްޕެންޝަނުގެ ސަބަބުން ކުއާޓާ ފައިނަލުން ނުފެނުނު ބްލައިސް މަޓުއިޑީ އެވެ. އޭގެ ފަހުން ކުރިއަށް ކުޅޭ އޮލިވިއޭ ޖިރޫޑާއި އެންޓޮއިން ގްރީޒްމަން ފޮނުވާލި ހަމަލާތައް ދިޔައީ ގޯލާ ސީދާނުވެ އެވެ. އޭގެ ފަހުން ވެސް ޖިރޫޑް އަތުން ރަނގަޅު ފުރުސަތުތަކެއް ގެއްލުނެވެ.\nބެލްޖިއަމްގެ ހަޒާޑް (ކ) އަތުން ޕޮގްބާ ބޯޅަ ހޯދަން މަސައްކަތްކުރަނީ. -- ފޮޓޯ: އޭއެފްޕީ\nފްރާންސަށް ފުރަތަމަ ހާފުގައި ލީޑުނަގައިދޭން އެންމެ ހުސް ފުރުސަތެއް ލިބުނީ އެ ޓީމުގެ ފުލްބެކް ބެންޖަމިން ޕަވާޑް އަށެވެ. އޭރިއާ ތެެރެއިން މުޅިން ހުސްކޮށް ކަހަލަ ގޮތަކަށް ޕަވާޑަށް ލިބުނު ބޯޅަ އޭނާ ފޮނުވާލި ނަމަވެސް ބެލްޖިއަމްގެ ކީީޕަރު ތިބައު ކޯޓުއާ ވަނީ މަތަކޮށްފަ އެވެ.\nދެ ވަަނަ ހާފް ފަށައިގެން ބެލްޖިއަމުން ކުޅެމުން ދަނިކޮށް މެޗުގެ 51 ވަނަ މިނިޓްގައި ފްރާންސަށް ލީޑުނަގައިދިނީ ސެމިއުލް އުމްޓީޓީ އެވެ. ކޯނަރަކުން އޭރިއާ ތެރެއަށް އައި ބޯޅަ އުމްޓީޓީ ވަނީ ގޯލުގެ ކައިރީ ކަނަށް އަމާޒުކޮށްލައިފަ އެވެ. މިއީ އޭނާ ގައުމީ ޓީމަށް ޖަހައިދިން ތިން ވަނަ ގޯލެވެ.\nއޭގެ ތިން މިނިޓް ފަހުން ލީޑުފުޅާކުރަން ފްރާންސްގެ ކިލިއަން އެމްބާޕޭ ދިން ބޯޅައަކުން ޖިރޫޑް ފޮނުވާލި ބޯޅަ ބެލްޖިއަމް ކުޅުންތެރިން ވަނީ ބްލޮކްކޮށްފަ އެވެ.\nމެޗުގެ 60 ވަނަ މިނިޓްގައި ބެލްޖިއަމުން ވަނީ ޑްރީސް މާޓެންސް ކުޅެން އަރުވައިފަ އެވެ. އޭނާ ކުޅެން އަރައި ނުރައްކާތެރި ހުރަސްތަކެއް ނެގިއިރު، އޭގެ ތެރެއިން އެއް ބޯޅައެއް ފެލައިނީ ބޮލުން ޖެހިއިރު ދިޔައީ އަރިމަތިން ބޭރަށެވެ.\nބެލްޖިއަމްގެ ކުޅުންތެރިން ފްރާންސް ހާފް ތެރޭގައި ބޯޅަ ހިފަހައްޓައިގެން ކުޅެމުންދިޔައިރު، ލަނޑެއް ޖަަހަން އެ ޓީމުން ދިޔައީ މަސައްކަތްކުރަމުންނެވެ. މެޗުގެ 82 ވަނަ މިނިޓްގައި ބެލްޖިއަމްގެ އެކްސެލް ވިޓްސެލް ޖެހި ބާރު ބޯޅަ ވެސް ކީޕަރު ލޮރިސް ވަނީ މަތަކޮށްފަ އެވެ.\nއިތުރުވަގުތުގައި ދެ ވަނަ ލަނޑެއް ޖަަހަން ފްރާންސްގެ ގްރީޒްމަން އާއި ބަދަލު ކުޅުންތެރިއެއްގެ ގޮތުގައި ކުޅެން ނުކުތް ކޮރެންޓިން ޓޮލީސޯ ޖެހި ބޯޅަތައް ކޯޓުއާ ވަނީ މަތަކޮށްފަ އެވެ.\nބެލްޖިއަމްގެ ރަން ޖީލު އުފެދުނު ފަހުން މިއީ އެ ޓީމުގެ ތިން ވަނަ މުބާރާތެވެ. މާކް ވިލްމޮޓްސްގެ އިރުޝާދުގެ ދަށުން 2014 ވަނަ އަހަރުގެ ވޯލްޑް ކަޕާއި 2016 ވަނަ އަހަރުގެ ޔޫރޯ އިން ބެލްޖިއަމް ކެޓީ ކުއާޓާ ފައިނަލުންނެވެ. މި ފަހަރު ސްޕެއިނުގެ ކޯޗު ރޮބާޓޯ މާޓިނޭޒްގެ ކޯޗުކަމުގައި ސެމީ ފައިނަލަށް ދަތުރުކުރި ނަމަވެސް އެ ޓީމުން ނުކުތީ ސީދާ ތަށްޓަށެވެ.


Instagram in Enmegina Followers Libunu Anhen Thariyaky Kylie Jenner\nއިންސްޓަގްރާމުން އެންމެ ގިނަ ފޮލޯވާސް ލިބުނު އަންހެން ތަރިޔަކަށް ކައިލީ ޖެނާ\n14 ޖެނުއަރީ 2022 - 14:28:35\nކައިލީ ޖެނާ، އިންސްޓަގްރާމްގައި އެންމެ ގިނަ ފޮލޯވާސް ލިބުނު އަންހެން ސެލެބްރިޓީއަކަށް މިދިޔަ ބުރާސްފަތި ދުވަހު ވެގެން ދިޔައީ އޭނާގެ ފޮލޯވާސް އަދަދު 300 މިލިއަނަށް އެރުމާއެކުގަ އެވެ.\nއެންމެ ގިނަ ފޮލޯވާސް ލިބުނު އަންހެން ސެލެބްރިޓީއަކަށް ކައިލީ ޖެނާ ވެގެންދިޔަ އިރު އިންސްޓަގްރާމްގައި ތިން ވަނައަށް އެންމެ ގިނަ ފޮލޯވާސް ލިބުނު ސެލެބްރިޓީއަކަށް ވެސް އޭނާ ވަނީ ވެފަ އެވެ. އިންސްޓަގްރާމްގައި، އެންމެ ގިނަ ފޮލޯވަރުން ހިމެނެނީ އިންސްޓަގްރާމްގެ އަމިއްލަ އެކައުންޓުގައެވެ. އެއީ 460 މިލިއަން ފޮލޯވަރުންނެވެ. ދެވަނައިގަ އުޅެނީ ފުޓްބޯޅަ ކުޅުންތެރިޔާ ކްރިސްޓިއާނޯ ރޮނާލްޑޯ އެވެ. އޭނާ ފޮލޯވަރުންގެ އަދަދު 388 މިލިއަނަށް އަރަ އެވެ.\nޓްރެވިސް ސްކޮޓްގެ އެސްޓްރޮވޯލްޑް ކޮންސެޓަށް ފަހު ކައިލީ އޮންލައިން ޕްލެޓްފޯމްތަކުން މާ އެކްޓިވް ކޮށް ނުފެނުނު ނަމަވެސް ކައިލީ ވަނީ އިންސަޓަގްރާމްގައި އެންމެ ފޮލޯވާސް ގިނަ މީހުންގެ ލިސްޓްގެ ތިން ވަނަ ކާމިޔާބުކޮށްފައެވެ.\nކައިލީ އަދި ޓްރެވިސް\nއިންސްޓަގްރާމްގައި އެންމެ ގިނަ ފޮލޯކުރާ އަންހެނަކަށް ވުމުގެ ޓައިޓަލް މީގެ ކުރިން އޮތީ ލަވަކިޔުންތެރިޔާ އާރިއާނާ ގްރާންޑޭ އަތުގަ އެވެ. އެގޮތުން 289 މިލިއަން ފޮލޯވަރުންނާއެކު އިންސްޓަގްރާމްގައި ހަ ވަނައަށް އެންމެ ގިނަ މީހުން ފޮލޯކުރާ ދެ މީހުންނަކީ އަރިއާނާ ގްރާންޑޭ އާއި ސެލީނާ ގޮމޭޒް އެވެ.\nކޮސްމެޓިކް މޮގަލް ވަނީ އޭނާގެ މަޝްހޫރު ކާޑޭޝިއަން އަންހެން ކޮއްކޮމެންނާ އެކު ސޯޝަލް މީޑިއާގެ އެކި ޕްލެޓްފޯމްތަކުގައި ބޮޑު އޮންލައިން ޕްރެޒެންސެއް އަދި އެންގޭޖްމަންޓެއް ބާއްވާފަ އެވެ. މިހާތަނަށް ކިމް ކާޑޭޝިއަންގެ އިންސްޓަގްރާމް ފޮލޯވަރުންގެ ގޮތުގައި 278 މިލިއަން މީހުން ތިބިއިރު، އޭގެ ފަހަތުން ކްލޯއީ ކާޑޭޝިއަން އާއި ކެންޑަލް ޖެނާ (212 މިލިއަން ގައި) އަދި ކޯޓްނީ ކާޑޭޝިއަންގެ 159 މިލިއަން ފޮލޯވަރުން އެބަތިއްބެވެ.\nކާޑޭޝިއަން-ޖެނާ އާއިލާއިން އެމީހުންގެ އޮންލައިން ފޮލޯވަރުންގެ ފަހަތުގައި ފައިދާ ހުރި ވިޔަފާރިތައް ވަނީ ބިނާކޮށްފަ އެވެ. އުމުރުން 24 އަހަރުގެ ޖެނާ އަކީ ފޯބްސް މަޖައްލާއިން 2020 ވަނަ އަހަރު ހޮވި އެންމެ ޒުވާން ބިލިއަނަރު ޝަރަފު ހޯދާފައިވާ މީހެކެވެ.\nކައިލީ ޖެނާމަޝްހޫރު މީހުން\nއަހަރެން ބޭނުން7ދަރިން: ކައިލީ ޖެނާ\nސްޓޯމީގެ މިފޮޓޯ ލޯބި ދޯ!


Chelsea Furusathu Nagaaliiru Arsenal Ithubaaru Bodukoffi - Vaguthu\nއިނގިރޭސި ޕްރިމިއަ ލީގުގައި ވެސްޓް ހަމް ޔުނައިޓެޑާ ބައްދަލުކުރި މެޗުން ބަލިވެ، ލީގުގެ ތިންވަނަ އަށް އަރަން ލިބުނު ފުރުސަތު ޗެލްސީ އިން ނަގާލިއިރު އާސެނަލުން ފުލުގައި އޮތް ނޯވިޗް ކޮޅަށް ހަތަރު ގޯލު ޖަހައި ގަދަ ހަތަރެއްގެ އުއްމީދު އާކޮށްފިއެވެ.\nއެވަޓަން އާ ދެކޮޅަށް ރަށުން ބޭރުގައި ލެސްޓާ ކުޅުނު މެޗުން އެ ޓީމް ބަލިވުމުން ވެސްޓް ހަމް ބަލިކޮށްގެން ތިންވަނަ މަގާމަށް ޖެހިލުމުގެ ފުރުސަތު ޗެލްސީ އަށް އޮތެވެ. އެހެންނަމަވެސް ޗެލްސީ އަށް ފުރުސަތު ގެއްލުނީ ޑޭވިޑް މޯއިސްގެ ވެސްޓް ހަމް އަތުން މޮޅުނުވެވުމުންނެވެ. ލަންޑަން ސްޓޭޑިއަމްގައި ކުޅުނު މި މެޗް ވެސްޓް ހަމް އިން ކާމިޔާބުކުރީ 3-2 އިންނެވެ.\nމި މެޗްގެ ފުރަތަމަ ހާފް ނިމެން ކައިރިވެފައި ވަނިކޮށް ވިލިއަން ކާމިޔާބުކުރި ޕެނަލްޓީ އަކުން ޗެލްސީ ލީޑް ނެގި ނަމަވެސް ހާފުގެ ފަހު މިނެޓުގައި ވެސްޓް ހަމްގެ ތޯމަސް ސޫޝެކް ވަނީ ނަތީޖާ ހަމަހަމަކޮށްދީފައެވެ. މެޗްގެ 51 ވަނަ މިނެޓުގައި މިކެލް އެންޓޯނިއޯ ޖެހި ގޯލުން ވެސްޓް ހަމް އިން ފުރަތަމަ ފަހަރަށް ލީޑް ނަގާފައިވަނިކޮށް 71 ވަނަ މިނެޓުގައި ޗެލްސީ އަށް އެއްވަރު ކޮށްދިނީ އެޓީމްގެ ފުރަތަމަ ގޯލް ވެސް ޖަހައިދިން ވިލިއަން އެވެ. ވެސްޓް ހަމް އަށް މެެޗުން ތިން ޕޮއިންޓް ހޯދައިދިން ގޯލް އަންޑްރޭ ޔަރްމަލެންކޯ ޖެހީ މެޗް ނިމެން މިނެޓަކަށް ވެފައި ވަނިކޮށެވެ.\nޗެލްސީ ހަތަރު ވަނައިގައި އޮތީ 54 ޕޮއިންޓާއެކުއެވެ. އިތުރަށް އެއް ޕޮއިންޓް ލިބިގެން ލެސްޓާ ތިންވަނައިގައި އޮތްއިރު 52 ޕޮއިންޓާއެކު ފަސްވަނައިގައި އޮތް މެންޗެސްޓަ ޔުނައިޓެޑުން އަންނަނީ ގަދަ ހަތަރަކަށް ޕްރެޝަރު ބޮޑު ކުރަމުންނެވެ. ރޭ ޗެލްސީ ބަލިކުރި ވެސްޓް ހަމް އޮތީ 30 ޕޮއިންޓާއެކު 16 ވަނައިގައެވެ.\nޗެލްސީ ބަލިވިއިރު ލަންޑަން އަށް ނިސްބަތްވާ އާސެނަލުން ވަނީ ނޯވިޗްގެ މައްޗަށް 4-0 ގެ ނަތީޖާއަކުން ކުރިހޯދައިފައެވެ. އެމިރޭޓްސް ސްޓޭޑިއަމްގައި ކުޅުނު މި މެޗްގައި އާސެނަލް އަށް ގޯލްތައް ޖަހައިދިނީ ޕިއެރެ އެމެރިކް އޮބާމެޔަންގް އާއި ގްރަނިޓް ޝަކާ އަދި ސެޑްރިކް ސޯރެސް އެވެ. މީގެ ތެރެއިން ގެބޮން ފޯވަޑް އޮބާމެޔަންގް ވަނީ މެޗްގައި ދެ ގޯލް ޖަހައިފައެވެ. މިއާއެކު އޭނާ ވަނީ މިސީޒަންގައި 19 ގޯލް ހަމަކޮށް ޕްރިމިއާ ލީގުގެ ލަނޑު ލިސްޓުގެ އެއްވަނަ އަށް ޖެހިލައިފައެވެ. ލިސްޓުގެ އެއްވަނަ އޮބާމެޔަންގް ހިއްސާ ކުރަނީ 19 ގޯލް ކާމިޔާބުކޮށްފައިވާ ލެސްޓާގެ ފޯވަޑް ޖޭމީ ވާޑީ އާއެކުއެވެ.\nރޭގެ މޮޅަކީ އާސެނަލުން ޖެހިޖެހިގެން ހޯދި ހަތަރު ވަނަ މޮޅެވެ. ކޮވިޑް-19 އަށް ފަހު ލީގު އަލުން ފަށައި ކުޅުނު ފުރަތަމަ ދެ މެޗުން ބަލިވި ނަމަވެސް މިކެލް އާޓެޓާގެ ޓީމުން ވަނީ ފަހަކަށް އައިސް އެޓީމްގެ ނަތީޖާތަށް ވަރަށް ބޮޑަށް ރަނގަޅުކޮށްފައެވެ. އާސެނަލް އޮތީ 47 ޕޮއިންޓާއެކު ލީގުގެ7ވަނައިގައެވެ.


ކ. އަތޮޅު ތަޢުލީމީ މަރްކަޒުގެ ބިންގާ އެޅުމުގެ ރަސްމިއްޔާތުގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nކ. އަތޮޅު ތަޢުލީމީ މަރްކަޒުގެ ބިންގާ އެޅުމުގެ ރަސްމިއްޔާތުގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n11 ޑިސެންބަރު 1981، ރިފަރެންސް: MAG/1981/32\nاللّـه سبحـانـه وتعـالىގެ ޙަޟުރަތަށް ޙަމްދާއި ޝުކުރުކޮށް، އެކަލާނގެ ފޮނުއްވި މާތް ނަބިއްޔާގެ މައްޗަށް ޞަލަވާތާއި ސަލާމް ލެއްވުން އެދި ދުޢާކުރަން.\nއާދެ، ކުރިން ހަމަޖެހިފައި އޮތުމަކާނުލައި، ކުއްލި ގޮތެއްގައި މިއަދު އަޅުގަނޑު ތުލުސްދޫއަށް އައިސް، ތުލުސްދޫގެ ރައްޔިތުންނާ ބައްދަލުކޮށްލުމުގެ ފުރުޞަތު ލިބުނު ކަމަށްޓަކައި ވަރަށް ބޮޑަށް އުފާކުރަން. މާލެއަތޮޅުގެ، މީހުން އުޅޭ ރަށްރަށަށް އަޅުގަނޑަށް އަދި ވަނީ ރަސްމީގޮތުގައި ޒިޔާރަތް ނުކުރެވި. ރާއްޖެތެރޭގެ ވަރަށް ގިނަ އަތޮޅުތަކަށް މިހާރު އަޅުގަނޑަށް ޒިޔާރަތް ކުރެވިއްޖެ. ވަރަށް ގިނަ، މީހުން އުޅޭ ރަށްރަށަށް ގޮސް، އެ ރަށްރަށުގެ ރައްޔިތުންނާ ބައްދަލުކޮށް، އެމީހުންގެ ހާލު އަހުވާލު ބަލައި ހެދިއްޖެ. އަޅުގަނޑު ގަސްދުކޮށްފައި އޮތީ އަދި މިހާރުވެސް އިރާދަކުރެއްވިއްޔާ ގަސްދުކުރަނީ، ރާއްޖޭގެ ހުރިހާ އަތޮޅަކަށްވެސް ޒިޔާރަތްކޮށް ރާއްޖޭގައި މީހުން ދިރިއުޅޭ ކޮންމެ ރަށަކަށްވެސް ގޮސް، އެ ރަށްރަށުގެ ރައްޔިތުންނާ ބައްދަލުކޮށް، އެ ރަށްރަށުގައި ކަންތައްތައް ހުރިނެތްގޮތް އަޅުގަނޑު އަމިއްލައަށް ބަލައިލުމަށް.\nއާދެ، ކޮންމެއަކަސް މީގެކުރިން މާލެއަތޮޅުގެ ރަށްރަށަށް ދިޔުމުގެ ފުރުޞަތު އަޅުގަނޑަށް އަދި ވަނީ ނުލިބި. އެހެންނަމަވެސް، އަޅުގަނޑު ގަސްދުކުރަނީ މާ ލަސްތަކެއްނުވެ، މާލެއަތޮޅުގައި މީހުން ދިރިއުޅޭ ހުރިހާ ރަށްރަށަށްވެސް ދާން. ކޮންމެއަކަސް މިއަދު އަޅުގަނޑަށް މިރަށަށް އައުމުގެ ފުރުޞަތު ލިބުނުކަން އެއީ އަޅުގަނޑު ވަރަށް އުފާކުރާ ކަމެއް. ޚާއްޞަކޮށް، ޤައުމީ ފެންވަރުގައި އަޅުގަނޑުމެން ފާހަގަކުރި ވަރަށް މުހިންމު ދުވަހަކާ ވިދިގެން އައި ދުވަހު މިރަށަށް އަޅުގަނޑަށް މި އާދެވުނީ. އާދެ، އެއީ ރާއްޖޭގައި ފުރަތަމަ ފާހަގަކުރެވުނު މަސްވެރިންގެ ދުވަސް.\nއާދެ، މަސްވެރިންގެ ދުވަހުގެ މުނާސަބަތުގައި، ޤައުމީ ފެންވަރުގައި ބޭއްވުނު އިޙުތިފާލުތަކުގެ ޚަބަރު، ތިޔަ ހުރިހާ ބޭފުޅުންނަށް ވާނީ ރަނގަޅަށް ފިލައިވަޑައިގެންފައި. ހަމައެފަދައިން، އަތޮޅުތަކުގެ ފެންވަރުގަޔާއި، އަދި ރަށްރަށުގެ ފެންވަރުގައި ކުރެވުނު ކަންތައްތައްވެސް ތިޔަބޭފުޅުންނަށް އެނގިވަޑައިގަންނަވާނެ. އަދި މިރަށުގައިވެސް އެދުވަސް އެކަށީގެންވާ ގޮތެއްގައި ފާހަގަކުރެވުނުކަން ނުވަތަ ފާހަގަކުރެވޭނެކަން އަޅުގަނޑަށް ކަށަވަރު. ފާހަގަކުރެވިފައިވާނެކަން އަޅުގަނޑަށް އެނގޭ. ކޮންމެއަކަސް މިކަހަލަ މުހިންމު ދުވަހަކާ ގުޅިގެން އަޅުގަނޑަށް ތުލުސްދޫއަށް އައުމުގެ ފުރުޞަތު މި ލިބުނީ. އަޅުގަނޑު މިރަށަށް މިއަދު އައުމުގެ އެންމެބޮޑު ބޭނުމަކީ ރައްޔިތުންންނާ ބައްދަލުކުރުމެއް ނޫން. އެހެން މިދެންނެވީ، ރައްޔިތުންނާ ބައްދަލުކުރުމަކީ ފަހަރެއްގައިވެސް އަޅުގަނޑު ފަސްޖެހޭނޭ ކަމަކަށްވާތީއެއް ނޫން. އެއީ އަޅުގަނޑު ވަރަށް އުފާކުރާ ކަމެއް. އެކަމަކު ކުރިންވެސް ދެންނެވި ފަދައިން، ވަރަށް ނުރަސްމީ ގޮތެއްގައި، ކުރިން ހަމަޖެހިފައިނެތި ވަރަށް ކުއްލި ގޮތެއްގައި މިއަދު މިއައީ. މިރަށަށް އައުމުގެ އެންމެބޮޑު ބޭނުމަކީ، މިއަދު މިރަށުގައި ޢިމާރާތް ކުރުމަށް މިހާރު ހަމަޖެހިފައިވާ މާލެއަތޮޅުގެ ތަޢުލީމީ މަރްކަޒުގެ ބިންގާ އަޅައިދިނުން. ހަމައެޔާއެކު މިރަށުގައި ދައުލަތުގެ ފަރާތުންނާއި އަދި ދައުލަތާއި، އެސް.ޓީ.އޯ.އާއި، އެމް.އެސް.އެލް މެދުވެރިވެގެން މިހާރު ފަށައިފައިވާ މަސައްކަތްތައް ބަލައިލުން. ދެންމެ މިނިސްޓަރ އޮފް އެޑިޔުކޭޝަން މުޙަންމަދު ޒާހިރު ޙުސައިން އެ ވިދާޅުވި ފަދައިން، މިއަތޮޅުގައި ޢިމާރާތް ކުރުމަށް ހަމަޖެހިފައިވާ މަދަރުސާއަކީ، މިރަށުގައި ދެންމެ މި ބިންގާ އެޅުނު މަދަރުސާއަކީ މިއަތޮޅުގެ ތަޢުލީމީ މަރްކަޒު. މާލެއަތޮޅުގައި މިނިސްޓްރީ އޮފް އެޑިޔުކޭޝަންގެ ފަރާތުން ހިންގަވާ ތަޢުލީމީ ކަންތައްތައް ބަލަހައްޓައި، އެކަމުގެ އެންމެބުރަ މަސްއޫލިއްޔަތު އުފުލުމަށް ހަމަޖެހިފައިވާ މަރްކަޒު. ރާއްޖެތެރޭގައި ތަޢުލީމީ މަރްކަޒުތަކެއް އުފެއްދުމުގެ މަޝްރޫޢަކީ، މިނިސްޓްރީ އޮފް އެޑިޔުކޭޝަންގެ ފަރާތުން ތަންކޮޅެއް ކުރިއްސުރެ ފަށްޓަވައިގެން ކުރިއަށް ގެންދަވާ މަޝްރޫޢެއް. އެ މަޝްރޫޢުގެ ދަށުން ރާއްޖޭގެ ވަރަށްގިނަ އަތޮޅުތަކުގައި މިހާރުވަނީ ތަޢުލީމީ މަރްކަޒުތައް އުފެދިފައި. އަދި އެ މަރްކަޒުތަކުގައި، އެ އަތޮޅުތަކުގެ ދަރިވަރުންނަށް ކިޔަވައިދެމުން އެބަ ގެންދެވޭ. ހަމަ އެއާއެކު އިތުރު އަތޮޅުތަކެއްގައިވެސް ތަޢުލީމީ މަރްކަޒުތައް އުފެއްދުމުގެ މަސައްކަތް ކުރެވެމުން އެބަދޭ.\nއާދެ، ތުލުސްދޫއަކީ މިހާރު ސަރުކާރުން ވަރަށްބޮޑު އަހަންމިއްޔަތެއްދޭ ރަށެއް. އޭގެ އެންމެބޮޑު އެއް ހެކި، މިރަށުގައި ތަފާތު މަސައްކަތްތައް ސަރުކާރުގެ ފަރާތުން ފަށައިގެން ހިންގަމުން ގެންދާކަން. އެކަމުގެ ސަބަބުން މިރަށުގެ ރައްޔިތުންނަށް ވަރަށްގިނަ ފައިދާތަކެއް މުސްތަޤްބަލުގައި ލިބެމުންދާނެކަމާމެދަކު އެއްވެސް ޝައްކެއްނެތް. ރަށުގައި، މިރަށުގައި ރައްޔިތުން ތިބެގެން އެމީހުންނަށް ރަނގަޅު އާމްދަނީއެއް ލިބޭކަހަލަ ވަޒީފާތައް ލިބުމާއި އަދި ރަށުގެ އިޤުތިޞާދީ ހާލަތު ކުރިއަށް ދިޔުމާއި، ތަޢުލީމީ ގޮތުންވެސް މިއަދު މިރަށުގައި މި ބިންގާ އެޅުނު މަދަރުސާގެ ސަބަބުން ވަރަށް އެކަށީގެންވާ ރަނގަޅު ޚިދުމަތްތަކެއް މިރަށުގެ ރައްޔިތުންނަށް ލިބުމާއި، މިގޮތްގޮތުން މުސްތަޤްބަލުގައި ވަރަށްގިނަ ފައިދާތަކެއް މިރަށަށް ލިބޭގޮތަށްވަނީ ހަމަޖެހިފައި. ދައުލަތުން އެންމެ އިސްކަންދޭ ރަށްރަށުގެ ތެރެއިން ރަށެއް ކަމުގައި މިހާރުވަނީ ތުލުސްދޫ ހަމަޖެހިފައި. އާދެ، އެއާ ވިދިގެން އަޅުގަނޑު ދަންނަވައިލާހިތްވަނީ މިއަންނަ އަހަރު ތުލުސްދޫއަށް މާލެއަތޮޅުގެ އަތޮޅުއޮފީސް ބަދަލުކުރަން ހަމަޖެހިފައިވާ ވާހަކަ.\nއާދެ، މިހާރު މާލެއަތޮޅުގެ އަތޮޅުއޮފީސް ހިނގަމުންދަނީ މާލޭގައި. އެހެންވުމުގެ ސަބަބުން އަތޮޅަށް، އަތޮޅުއޮފީހަށް ލިބެންވާ ޚިދުމަތްތައް ފަސޭހަކަމާއެކު އަދި ހަލުވިކަމާއެކު ލިބެމުންދާނެ ކަމަކަށް ނުފެނޭ. މާލޭގެ ކައިރީގައިވާ ރަށްރަށް، އަޅުގަނޑު ހިތުން ޖެހޭނެ މާލެއަށް އަންނަ ތަރައްޤީތައް، އެ ރަށްރަށަށްވެސް އަންނަން. މާލެ ކުރިއަށްދާ މިންވަރު ނޫންނަމަވެސް، މާލެ ކުރިއަށްދާތީ، މާލޭގެ ތަފާތު ޚިދުމަތްތައް އެ ރަށްރަށަށްވެސް ލިބެންޖެހޭނެ. އެކަމަކު ޙަޤީޤަތުގައި އެކަން ވެފައި އޮންނަނީކީ އެހެނެއް ނޫން. އަޅުގަނޑު ރާއްޖެތެރެއިން މި ދަތުރުކުރި އަތޮޅުތަކުގައިވެސް ވަރަށްގިނަ ރަށްރަށް އެބަހުރި. މާލެއަތޮޅުގައި މީހުން ދިރިއުޅޭ ރަށްރަށަށްވުރެ ހުރިހާ ގޮތަކުންވެސް މަތީ ފެންވަރަކަށް ގެންދެވިފައިވާ ރަށްރަށް. އެއީ އަޅުގަނޑު ހިތުން އެކަންވާންވީ ގޮތެއް ނޫން. ކުރިންވެސް މިދެންނެވި ފަދައިން، މާލެއަކީ ރާއްޖޭގެ ވެރިކަން ކުރާ ރަށް. މާލެއަކީ ރާއްޖޭގެ ފެންވަރުގައި ވަރަށް އެކަށީގެންވާ ދަރަޖައަކަށް ތަރައްޤީވެފައިވާ ރަށެއް. އެހެންވީމާ، މާލެއަތޮޅުގައި ދެންހުރި، މީހުން އުޅޭ ރަށްރަށްވެސް ވާނެ ތަރައްޤީވާން. މީގެކުރިން އޭގެ އެހާބޮޑު އަސަރުތަކެއް ފެނިފައެއްނެތް. އެންމެބޮޑު އެއް ސަބަބެއް ކަމަށް ސަރުކާރަށް ފާހަގަކުރެވެނީ އަތޮޅުއޮފީސް މާލޭގައި ހުރުމުން، އަތޮޅުއޮފީހުގެ ޚިދުމަތްތައް ރަށްރަށަށް ލިބެމުން ނުދިޔުން. އެހެންވުމާއެކު، މިހާރު ސަރުކާރުން ގަސްދުކޮށްފައިވަނީ މާލެއަތޮޅުގެ އަތޮޅުއޮފީސް ތުލުސްދޫއަށް ބަދަލުކުރުން. އެ މަސައްކަތް މިހާރު ހިނގަމުން އެބަ ދޭ.\nއާދެ، ދެންމެ މިނިސްޓަރ އޮފް އެޑިޔުކޭޝަން ވިދާޅުވިފަދައިން، މިރަށުގައި މިއަދު މި ބިންގާ އެޅުނު ތަޢުލީމީ މަރްކަޒު އެއީ މޯލްޑިވްސް ޝިޕިންގ ލިމިޓެޑުގެ ވަރަށް މަތިވެރި އެހީތަކެއް ލިބިގެން ސަރުކާރުން ޢިމާރާތްކުރާ މަރްކަޒެއް. އެހެންވީމާ، ސަރުކާރުގެ ނަމުގައި، އެމް.އެސް.އެލް. އަށް އަޅުގަނޑު އިޚުލާޞްތެރިކަމާއެކު ޝުކުރު ދަންނަވަން. މީގެކުރިންވެސް ބައެއް މުނާސަބަތުތަކުގައި އަޅުގަނޑު ފާހަގަކުރި ފަދައިން، އެމް.އެސް.އެލް.ގެ ދައުރު މިހާރުވަނީ ވަރަށް ތަނަވަސްވެފައި. ތަންކޮޅެއް ކުރިން އަޅުގަނޑުމެންނަށް އެނގިފައި އޮތްގޮތުގައި އެމް.އެސް.އެލް އިން ކުރައްވަމުން ގެންދެވި މަސައްކަތަކީ ރާއްޖޭގެ ބޯޓުފަހަރު ދުއްވުން. ވިޔަފާރިއާބެހޭ މަސައްކަތެއް. އޭގެއިތުރުން ރާއްޖެއަށް ފައިދާހުރި އިޖްތިމާޢީ ޚިދުމަތްތަކެއް ނުވަތަ ތަޢުލީމީ ޚިދުމަތްތަކެއް ނުވަތަ އެނޫންވެސް ޤައުމަށް ބޭނުންވެފައިވާ އެއްވެސް ޚިދުމަތެއް، އެމް.އެސް.އެލް.ގެ ފަރާތުން ލިބެމުންދާގޮތަކަށް އޮތީ ހަމަޖެހިފައެއް ނޫން. އެއާ ޚިލާފަށް މިހާރު އެމް.އެސް.އެލް.ގެ ފަރާތުން ރާއްޖޭގެ އެކިއެކި ކަންކަމަށް އެކަށީގެންވާ އެހީތަކެއް ވެދެއްވަމުން ގެންދަވާ. އޭގެތެރޭގައި، މާފުށީގައި މިހާރު ހިނގާ ކުޑަކުދިންގެ އިޞްލާޙިއްޔާއަށް އެމް.އެސް.އެލް. އިން ވެދެއްވި އެހީތައްވެސް ފާހަގަކުރެވޭ. އަދި މާލޭގެ އެކިއެކި ކަންކަމުގައި އެމް.އެސް.އެލް.ގެ ފަރާތުން ދެއްވާ ޚިދުމަތްތައްވެސް ފާހަގަކުރެވޭ. އެގޮތުން ތުލުސްދޫގައި މި ހުޅުވޭ ނުވަތަ ހުޅުވުމަށް ހަމަޖެހިފައިވާ ތަޢުލީމީ މަރްކަޒަށްވެސް އެމް.އެސް.އެލް.ގެ ފަރާތުން އެހީ ލިބޭގޮތަށްވަނީ ހަމަޖެހިފައި. އާދެ، ކޮންމެއަކަސް އަޅުގަނޑު ދެކޭގޮތުގައި ދެންމެ މިނިސްޓަރ އޮފް އެޑިޔުކޭޝަން އެ ވިދާޅުވި ފަދައިން، މިއަދު ހިމެނޭނީ މިރަށުގެ ރައްޔިތުންނަށް ވަރަށް މުހިންމު ދުވަހަކަށް. އެއީ މިރަށުގައި މިދެންނެވި ތަޢުލީމީ މަރްކަޒުގެ ބިންގާ އެޅުނު ދުވަސް އެއީ މިއަދު ކަމަށްވާތީ.\nއާދެ، ތުލުސްދޫގެ ރައްޔިތުން އަދި ތުލުސްދޫގެ ވެރިން ތަޢުލީމަށް ދެއްވާ އަހަންމިއްޔަތު އަޅުގަނޑަށް ވަރަށް ރަނގަޅަށް ވަޒަންކުރެވޭ. މިހާރު އަޅުގަނޑުމެންގެ ކުރިމަތީގައި މިތިބަ ކުދިންނަކީ މިރަށުގެ މަކްތަބުގައި ކިޔަވާކުދިން. އެކުދިން އެތިބިގޮތުންވެސް، ތިބި ސާފުކަމާއި އަދި އެކުދިންގެ ޔުނިފޯމުތައްވެސް ސާފުކަމާއި ރީތިކަމުން އަޅުގަނޑުމެންނަށް އިހުސާސް ކުރެވޭ، ރަށުގެ ރައްޔިތުންނާއި ވެރިންގެ ފަރާތުން ރަށުގެ ތަޢުލީމަށް ދެއްވާ އަހަންމިއްޔަތު. އެއީ ވަރަށް ބޮޑަށް އަޅުގަނޑު އުފާކުރާ ކަމެއް. އަޅުގަނޑު ހުރިހާ މުނާސަބަތެއްގައިވެސް ފާހަގަކުރާ ކަމެއް، ކުރިއެރުމުގެ އެންމެ ފުރަތަމަ ހަރުފަތަކީ ތަޢުލީމުކަން. އަޅުގަނޑުމެންނަށް އެދެވޭ ފެންވަރެއްގައި ތަޢުލީމުގެ ކަންތައް ކުރިއަށް ގެންދެވިގެން ނޫނީ ރާއްޖެ ކުރިއަކަށްނުދާނެ. އަޅުގަނޑުމެން އެދޭގޮތުގެމަތިން ރާއްޖެ ތަރައްޤީއެއް ނުކުރެވޭނެ. އެހެންވީމާ، އެންމެ ފުރަތަމަ ބޭނުންވާ ކަމަކީ ތަޢުލީމު. ތަޢުލީމުގެ ފަހުން އެހެން ކަންތައްތައް ހަމަޖެހިގެން ހިނގައިދާނެ. ހަމައެފަދައިން، މިރަށުގައި ތަޢުލީމީ ކަންތައްތަކާ ހަވާލުވެވަޑައިގެން ހުންނެވި ބޭފުޅަކީ، ކަމަށް ވަރަށް އެކަށީގެންވާ ބޭފުޅެއް. އެކަމަށް، ބޭރު ޤައުމެއްގައި ކަމާބެހޭ ތަމްރީނުތައް ލިބިވަޑައިގެން، އެކަމުގެ ތަޖުރިބާ ހާސިލުކުރައްވައިގެން ވަޑައިގެން ހުންނެވި ބޭފުޅެއް. އެހެންވީމާ، އެބޭފުޅެއްގެވެސް އިރުޝާދުގެ ދަށުން މިރަށުގެ ރައްޔިތުންނާއި އަދި މިރަށުގެ މަކްތަބުގެ ދަރިވަރުން މަސައްކަތް ކުރަމުން ގެންދިޔުމުން އެދެވޭ ނަތީޖާތަކެއް މިރަށަށް ލިބޭނެ.\nއާދެ، އަޅުގަނޑު މިތަނަށް މިއައީ މާގިނަ ވާހަކަތަކެއް ދައްކާކަށެއް ނޫން. އެހެންވުމާއެކު، އަޅުގަނޑުގެ އަމިއްލަ ފަރާތުންނާއި އަދި ސަރުކާރުގެ ފަރާތުން މިރަށުގެ ރައްޔިތުންނަށާއި ވެރިންނަށާއި އަދި މިރަށުގެ ކިޔަވާކުދިންނަށް ހެޔޮއެދުންތައް ރައްދުކުރަން. ހަމަ އެޔާއެކު، ކިތަންމެ ކުއްލިގޮތެއްގައި މިއަދު އަޅުގަނޑު މިރަށަށް އައި ކަމުގައިވިޔަސް، އަޅުގަނޑުގެ އިސްތިޤްބާލުގައި ތިޔަ ހުރިހާ ބޭފުޅުން ތިއްބެވިކަން އުފަލާއެކު އަޅުގަނޑު ފާހަގަކޮށް، އެކަމަށްޓަކައިވެސް ރަށުގެ ވެރިންނަށާއި ރައްޔިތުންނަށް ޝުކުރު ދަންނަވަން.


"Hulhudhaan" anna mahu schwek cinema ah | Mihaaru\n"ހުޅުދާން" ގެ ޕޯސްޓަރެއް: ފިލްމް އަންގާރަ ދުވަހުގެ ރޭ ޝްވެކްގައި ދައްކަން ފަށާނެ.\n"ހުޅުދާން" ގެ މަންޒަރެއްގައި ހަސަން މަނިކާއި މަޖޫ އަދި ރަވީ.\n"ހުޅުދާން" ގެ މަންޒަރުތަކެއްގައި މަޖޫ: މިއީ އޭނާގެ ފުރަތަމަ ފިލްމް.\n"ހުޅުދާން" އަންނަ މަހު ޝްވެކް ސިނަމާ އަށް\n13 ޖޫން 2016 - 09:10\nޕްރޮޑިއުސަރު މުހައްމަދު އަލީ (މޮގާ) ބުނީ 2014 ގައި ރިލީޒްކޮށް، އޮލިމްޕަހުގައި އެންމެ ޝޯއެއް ދެއްކި "ހުޅުދާން" ޝްވެކް ސިނަމާގައި ދައްކަން ފަށާނީ އަންނަ މަހުގެ 14 ވަނަ ދުވަހުގެ ރެއިން ފެށިގެން ކަމަށެވެ. އޭނާ ބުނީ މިއީ "ހުޅުދާން" ގެ "ވައިޑް ރިލީޒިންއެއް" ކަމަށެވެ.\nމި ފިލްމަކީ މޮގާގެ އަންހެނުން އައިޝަތު ފުއާދު ތައުފީގް ލިޔެ، ޑައިރެކްޓްކޮށްފައިވާ ފިލްމެކެވެ. ފިލްމުގައި ކިޔައި ދެނީ އުމުރުން ދުވަސްވީ މީހަކު ވަޒީފާ އިން މުސްކުޅި ކުރުމާ ގުޅިގެން އޭނާގެ ހަޔާތަށް ކުރިމަތިވާ ހާދިސާތަކެކެވެ.\nއިޖުތިމާއީ ގިނަ މައްސަތަކެއް ދައްކުވައިދޭ "ހުޅުދާން" އަކީ ކްރިޓިކުންގެ ތައުރީފު ވަރަށް ބޮޑަށް ލިބުނު ފިލްމެކެވެ.\nފިލްމުގެ އެންމެ މުހިއްމު ރޯލެއް ކުޅެފައި ވަނީ ތަޖުރިބާކާރު އެކްޓަރު ހަސަން މަނިކު (ރޯނު) އެވެ.\nޑައިރެކްޓަރު އައިޝަތު ފުއާދު: ހުޅުދާންއަކީ އޭނާގެ ފުރަތަމަ ޑައިރެކްޝަން.\nފިލްމުގެ އިތުރު ކާސްޓުންގެ ތެރޭގައި ވިދަމުން އަންނަ ޒުވާން ބަތަލާ މަރިޔަމް މަޖުދާ (މަޖޫ) އާއި ރަވީ ފާރޫގާއި މަރިޔަމް ޝަކީލާ އާއި އަހުމަދު ސައީދާއި މުހައްމަދު ފައިސަލާއި އަލީ ޝަޒްލީމާއި އާދަމް ރިޒްވީ (ރެކްސް) އާއި ފާތުމަތު ސަމާ އާއި އަލީ ނާޝިތު އަދި މޮގާގެ އަންހެން ދަރިފުޅު ކައިލީން މުހައްމަދު އަލީ ހިމެނެ އެވެ.\n"ހުޅުދާން" އަކީ ޑާކް ރެއިންގެ "ވާށޭ މަށާއެކީ" އާއި "އެންމެ ފަހު ވިންދާ ޖެހެންދެން" ފަދަ ކާމިޔާބު ފިލްމުތައް ކުޅެފައިވާ ބަތަލާ މަޖޫގެ ފުރަތަމަ ފިލްމު ވެސް މެ އެވެ. އޭނާ މި ފިލްމުން ފެނިގެން ދާނީ ވަރަށް ތަފާތު ރޯލަކުންނެވެ.\nމޮގާ ބުނީ ޖުލައި 14 ވަނަ ދުވަހުގެ ރެއިން ފެށިގެން ޝްވެކްގައި ފިލްމް ދައްކަން ފަށާ އިރު، ތަރުހީބު ލިބޭ ވަރަކުން ޝޯތައް ކުރިއަށް ގެންދާނެ ކަމަށެވެ.\n"ގިނަ ބަޔަކަށް ފިލްމް ދައްކާލުމުގެ ގޮތުން ވައިޑް ރިލީޒިންއެއް ކުރިއަށް ގެންދަން ނިންމީ. މިއީ ޑާކް ރެއިނުން ހެދި ފިލްމުތަކުގެ ތެރެއިން އަހަރެން އެންމެ ހިތްހަމަޖެހޭ އެއް ފިލްމް،" މޮގާ ބުންޏެެވެ. "އުންމީދު ކުރަނީ ގިނަ ބަޔަކަށް މި ފަހަރު ފިލްމު ބަލާލުމުގެ ފުރުސަތު ލިބިގެން ދާނެ ކަމަށް."\nއިތުރު ލިޔުންތައް މުހައްމަދު ފައިސަލް ރަވީ ފާރޫގު ޑާކް ރެއިން އެންޓަޓެއިންމެންޓް


ރީޖަނަލް އެއާޕޯޓްސް ކޮމްޕެނީ ޗެއާރމަނަކަށް ބޭފުޅަކު ހަމަޖައްސަވައިފި\nJanuary 07, 2021 20:21:24\nއާރްއޭސީ ޗެއަރމަން އަބްދުލް ލަތީފު ގާސިމް\nރީޖަނަލް އެއާޕޯޓްސް ކޮމްޕެނީ (އާރްއޭސީ)ގެ ޗެއާރމަނަކަށް އަބްދުލް ލަތީފު ގާސިމް ހަމަޖައްސަވައިފިއެވެ.\nއާރްއޭސީގެ ޗެއަރމަން ކަމުގެ މަގާމަށް އަބްދުލް ލަތީފް ގާސިމް އައްޔަންކުރެއްވީ މިއަދުގެ ވަގުތެއްގައެވެ. ހާރިޖީ ދާއިރާގައި ގިނަ ދުވަހު މަސައްކަތްކުރައްވާފައިވާ، އަބްދުލް ލަތީފް ގާސިމް ވަނީ ކުރީގެ ރައީސް މުހައްމަދު ނަޝީދުގެ ވެރިކަމުގައި އަޕާ ނޯތު ޔޫޓިލިޓީ ލިމިޑެޓްގެ ޗެއާމަންކަންވެސް ކުރައްވައިފައެވެ. އޭގެ އިތުރުން، ބަންގްލަދޭޝް ހައި ކޮމިޝަންގެ ކައުންސެލާ ކަމާއި އިންޑިޔާގެ ކެރެލާގައި ހުންނަ ކޮންސިއުލޭޓްގެ ކޮންސުލްގެ މަގާމުވެސް އޭނާ ފުރުއްވާފައިވެއެވެ.\nއާރްއޭސީގެ ބޯޑަށް ރައީސް ގެންދަވަނީ ބޮޑެތި ބަދަލުތަކެއް ގެންނަވަމުންނެވެ. އެގޮތުން، އެ ކުންފުނީގެ އެމްޑީ ކަމުގެ މަގާމަށް ކުރިން އައިލެންޑް އޭވިއޭޝަންގެ އެމްޑީ ކަމުގެ މަގާމުގައި ހުންނެވި މުހައްމަދު ރިޒްވީ ހަމަޖައްސަވާފައިވެއެވެ. އަދި، އެ ކުންފުނީގެ ބޯޑަށް ކުރީ ސަރުކާރުގައި އެމްއާރްޑީސީގެ އެމްޑީ ކަމުގެ މަގާމުގައި ހުންނެވި މުހައްމަދު ޝަފާއު ހަސަން ވެސް އައްޔަންކޮށްފައިވެއެވެ.\nރީޖަނަލް އެއަަރޕޯޓްސް ކުންފުނި ރައީސް އިބްރާހީމް މުހައްމަދު ސޯލިހު އުފެއްދެވީ މިދިޔަ އަހަރުގެ ސެޕްޓެމްބަރު މަހުގެ 30 ވަނަ ދުވަހުއެވެ. އެ ކުންފުންޏަކީ ސަރުކާރުން ހިންގަމުން ގެންދަވާ ސަރަޙައްދީ އެއަރޕޯޓްތައް ވިޔަފާރީގެ އުޞޫލުން ހިންގުމަށާއި، ސަރުކާރުން ރީޖަނަލް އެއަރޕޯޓްސް މެދުވެރިކޮށް ހިންގަމުން ގެންދަވާ ވައިގެ ބަނދަރުތައް ދެމެހެއްޓެނިވި ގޮތެއްގައި ތަރައްޤީކޮށް ހިންގުމަށްޓަކައި އުފެއްދެވި ކުންފުންޏެކެވެ.\nކޮންމެ ރަށަކުން 20 މިނެޓުން ދެވޭ އެއަރޕޯޓެއް ތަރައްގީކުރުމަކީ މި ސަރުކާރުން ވަރަށް ބޮޑު އިސްކަމެއް ދީގެން ކުރަމުން އަންނަ މަސައްކަތެކެވެ. އެގޮތުން މިއަހަރުގެ ތެރޭގައި ވެސް އެކި ސަރަހައްދުތަކުގައި އެއަރޕޯޓްތައް ތަރައްގީކުރުމުގެ މަސައްކަތް އަންނަނީ ކުރަމުންނެވެ. މި ސަރުކާރުން ތަރައްގީކުރި އެންމެ ފުރަތަމަ އެއަރޕޯޓް ކަމަށްވާ ހއ. ހޯރަފުށީ އެއަރޕޯޓް ރަސްމީކޮށް ހުޅުވީ މިދިޔަ އަހަރުގެ ފަހުކޮޅުއެވެ.


Intermilan balikoha juventus in leaguge ge ehvanaiga hamajehilaifi\nޔުވެންޓަސް އާއި އިންޓަމިލާްން ބައްދަލު ކުރި މެޗްގެ ތެރެއިން: ފޮޓޯ\nއިޓަލިއަން ޅިގްގެ ގަދަ ދެ ބާރު ކަމަށްވާ ޔުވެންޓަސް އާއި އިންޓަމިލާްން ބައްދަލު ކުރި ވާދަވެރި މެޗް ފޯރިގަދަ ކުލުމަކަށްފަހު ޔުވންޓަސް އިން ކާމިޔާބު ކޮއް ލީގްގެ އެއްވަނަގައި ހަމަޖެހިލައިފިއެވެ.\nއިޓަލިއަން ޅިގްގެ ގަދަ ދެ ބާރު ކަމަށްވާ ޔުވެންޓަސް އާއި އިންޓަމިލާްން ބައްދަލު ކުރި ވާދަވެރި މެޗް ފޯރިގަދަ ކުލުމަކަށްފަހު ޔުވންޓަސް އިން 0-1 ގެ ނަތީޖާ އަކުން ކާމިޔާބުކޮއް ލީގްގެ އެއްވަނަގައި ހަމަޖެހިލައިފިއެވެ. މި މެޗަށް ނިކުން އިރުވެސް ޔުވެންޓަސް އޮތީ 40 ޕޮއިންޓާ އެކު ލީގް ގެ އެއްވަނައިގައެވެ.\nރޭ ޔުވެންޓަސްގެ އެލިއާންޒް ސްޓޭޑިއަމުގައި ކުޅުނު މި މެޗްގައި މެޗުގެ ފުރަތަމަ ލަނޑު، އަދި ހަމައެކަނި ލަނޑު މެޗުގެ 66 ވަނަ މިނެޓުގައި ކާމިޔާބުކޮށްދިނީ ފޯވާޑް މާރިއޯ މަންޒުކިޗް އެވެ. އޭނާ އެ ލަނޑު ކާމިޔާބުކުރީ ޔާއޯ ކަންސޭލޯ ނަގައިދިން ބޯޅައަކުންނެވެ.\nރޭގެ މެޗު ވާދަވެރިކޮށް ފެނުއިރު އިންޓަ މިލާނުން ވަނީ ކްރިސްޓިއާނޯ ރޮނާލްޑޯ ހިފެހެއްޓުމަށް ގިނަ މަސައްކަތްތަކެއްކޮށްފައެވެ. އެގޮތުން އިންޓަ މިލާންގެ މާސެލޯ ބުރޮޒްވިކް އިސްދައުރެއް ރޮނާލްޑޯ ހިފެހެެއްޓުމުގައި އަދާކުރިކަން ފާހަގަ ކުރެވެއެވެ.\nމި ނަތީޖާ އާއެކު އިޓަލިއަން ލީގްގެ އެއްވަނައިގަ 43 ޕޮއިންޓާއެކު ޔުވެންޓަސް އޮތް އިރު ދެވަނައިގައި ނަޕޯލީ އޮތީ 32 ޕޮއިންޓާ އެކުއެެވެ. އަދި ރޭގެ މެޗުން ބަލިވި އިންޓަމިލާން އަށް ލިބެނީ 25 ޕޮއިންޓާއެކު ތިންވަނައެވެ. ނަޕޯލީ މިއަދު ކުޅޭނީ ރެލިގޭޝަނުގައި އޮތް ފްރޮސިނޯނޭއާ ދެކޮޅަށެވެ.\nޔުވެންޓަސް ކުޅިވަރު އިޓަލީ ލީގު ފުޓްބޯޅަ


SunOnline: People's Choice Award ah Alia nominate vejje\nއެމެރިކާގެ ޕީޕަލްސް ޗޮއިސް އެވޯޑަށް އާލިއާ ބަޓް ނޮމިނޭޓްވެއްޖެ\nއަހުމަދު ޖައިޝަން 06 Sep 2019, 11:34\nއާލިއާ ބަޓް --- ފޮޓޯ : ވޯގް\nއެމެރިކާގެ ނޫހެއް ކަމަށްވާ "އީ!"އިން ފަންނާނުންނަށް ދެމުން އަންނަ "ޕީޕަލްސް ޗޮއިސް އެވޯޑް"ގައި ބޮލީވުޑްގެ ބަތަލާ އާލިއާ ބަޓް ނޮމިނޭޓް ވެއްޖެއެވެ.\nއާލިއާ ބަޓްގެ ފަހުގެ ފިލްމުތަކުން އޭނާ ދައްކަމުން އަންނަ ޕާފޯމެންސްއަށް އެތައް ބައެއްގެ ތަރުހީބު އަންނަނީ ލިބެމުންނެވެ. ޕީޕަލްސް ޗޮއިސް އެވޯޑުގައި އާލިއާ ނޯމިނޭޓް ވެފައިވަނީ އެންމެ "އިންސްޕަޔަރިން" އޭޝިއަން އަންހެން ފަންނާނުގެ އެވޯޑަށެވެ.\nއޭޝިއާ ސަރަހައްދުން އެ އެވޯޑަށް ޖުމްލަ ހަތް ފަންނާނެއް މިއަހަރު ނޯމިނޭޓްވެފައިވެއެވެ. އޭގެތެރޭގައި ތައިލެންޑު އެކްޓްރެސްއަކާއި ދެކުނު ކޮރެއާގެ އެކްޓްރެސްއެއްގެ އިތުރުން ލަވަކިޔުންތެރިއެއްވެސް ހިމެނެއެވެ.\nކަރަން ޖޯހަރުގެ "ސްޓޫޑެންޓް އޮފް ދަ އިޔާ"ގައި ޑެބިއޫ ކުރުމަށްފަހު އާލިއާ ވަނީ ގިނަ ހިޓު ފިލްމުތަކެއް ކުޅެފައެވެ. އޭގެތެރޭގައި "ރާޒީ" އާއި "ގަލީ ބޯއި" އާއި "2 ސްޓޭޓްސް" އަދި "ޑިއާ ޒިންދަގީ" ފަދަ ފިލްމުތައް ހިމެނެއެވެ.\nއާލިއާގެ އިތުރުން މަޝްހޫރު އެކްޓްރެސް ޕްރިޔަންކާ ޗޯޕްރާވެސް ވަނީ ޕީޕަލްސް ޗޮއިސް އެވޯޑަށް ނޯމިނޭޓްވެފައެވެ. ޕްރިޔަންކާ އެ ނޯމިނޭޓްވެފައިވަނީ އެންމެ މޮޅަށް ހެދުން އެޅުމުގެ ކެޓަގަރީންނެވެ.


SunOnline: Coronavirus: China ge sihee maahirunge team eh ingireysivilaathah gosfi\nކޮރޯނާވައިރަސް: ޗައިނާގެ ސިއްހީ މާހިރުންގެ ޓީމެއް އިނގިރޭސިވިލާތަށް ގޮސްފި\nރުގިއްޔާ މުހައްމަދު މޫސާ 31 Mar 2020, 14:34\nޗައިނާއިން ވަނީ އިނގިރޭސިވިލާތަށް ސިއްހީ އާލާތްތަކާ އެކު މާހިރުންގެ ޓީމެއް ފޮނުވާފައި -- ފޮޓޯ: ޗައިނާ ޑެއިލީ\nލަންޑަން (މާޗް 31): އިނގިރޭސިވިލާތުގައި ކޮރޯނާވައިރަސް ފެތުރުން ހުއްޓުވުމަށް ކުރަމުންދާ މަސައްކަތުގައި އެހީވުމަށް ޗައިނާގެ ސިއްހީ މާހިރުންގެ ޓީމެއް އެގައުމަށް ގޮސްފި އެވެ.\nޗައިނާގެ ސީޖީޓީއެން ޗެނަލުން ރިޕޯޓު ކުރި ގޮތުގައި 15 މެމްބަރުންގެ އެ ޓީމުގައި ސަރުކާރުގެ އޮފިޝަލުންނާއި ޑޮކްޓަރުންނާއި ނަރުހުން ހިމެނެ އެވެ. އަދި އެމީހުން އިނގިރޭސިވިލާތުގެ ސިއްހީ އިސް އޮފިޝަލުންނާ ބައްދަލުކޮށް، ޗައިނާއިން ކޮރޯނާވައިރަސް ކޮންޓްރޯލް ކުރުމަށް ކުރި މަސައްކަތާއި އެމީހުންގެ ތަޖުރިބާ ހިއްސާ ކުރާނެ އެވެ.\nމީގެ އިތުރުން ސީޖީޓީއެން އިން ބުނި ގޮތުގައި އެ ޓީމު ދިޔައީ 17.5 ޓަނުގެ ސިއްހީ އާލާތްތައް ވެސް ހިފައިގެންނެވެ. އޭގެ ތެރޭގައި 10 ވެންޓިލޭޓަރާއި 100،000 މާސްކާއި ޑޮކްޓަރުންނާއި ނަރުހުންނަށް ބޭނުންވާ ގިނަ އަދަދެއްގެ ޕްރޮޓެކްޓިވް ސޫޓްތައް ހިމެނެ އެވެ.\nއިނގިރޭސިވިލާތުގައި މިހާތަނަށް 22،400އަށް ވުރެ ގިނަ މީހުން ކޮރޯނާވައިރަހަށް ޕޮޒިޓިވްވެ، އޭގެ ސަބަބުން 1،408 މީހަކު ވަނީ މަރުވެފަ އެވެ.\nމިދިޔަ ޑިސެމްބަރު މަހު ޗައިނާ އިން ކޮރޯނާވައިރަސް ފެނުނު ފަހުން އެގައުމުގެ 82,240 މީހަކު ވަނީ އެ ވައިރަހަށް ޕޮޒިޓިވްވެފަ އެވެ. އަދި އޭގެ ސަބަބުން 3،309 މީހަކު މަރުވެފައިވާ އިރު، 76,199 މީހަކު ވަނީ ބަލިން ރަނގަޅުވެފަ އެވެ.\nޗައިނާއިން މިހާރު ވަނީ ވައިރަސް ފެތުރުން ކޮންޓްރޯލް ކުރުމަށް މީގެ ކުރިން އަޅާފައި އޮތް ހަރުކަށި ފިޔަވަޅުތައް ލުއި ކުރަން ފަށާފަ އެވެ. އެގޮތުން ވައިރަސް ފުރަތަމަ ފެނުނު ހޫބެއި ޕްރޮވިންސް ޖެނުއަރީ މަހުން ފެށިގެން ބަންދުކޮށްފައި އޮތުމަށް ފަހު، ވޫހާން ފިޔަވާ ހުރިހާ ސަރަހައްދެއް ވަނީ މިދިޔަ ހަފްތާގައި ހުޅުވާފަ އެވެ. އަދި ވޫހާން ވެސް އަންނަ މަހުގެ އަށެއްގައި އެއްކޮށް ހުޅުވާލަން ވަނީ ނިންމާފަ އެވެ.


Bidheyseen ah resident visa dhinun: Keevve, keehkuran? - One Online\nރައްޔިތުންގެ މަޖިލީހުގެ ރައީސް މުހައްމަދު ނަޝީދު ނޫސްވެރިންނާ ބައްދަލުކުރެއްވުމުގެ ތެރެއިން -- ވަން ފޮޓޯ: މުހައްމަދު ހައްޔާން\nމިހާރު އެންމެ ބޮޑު ބަހުސަކަށް ވެފައިވާ އެއް ކަމަކީ އިމިގްރޭޝަން ގާނޫނަށް އަލަށް ހުށަހެޅި އިސްލާހެވެ. ސަރުކާރުން ރައްޔިތުންގެ މަޖިލީހަށް ހުށަހެޅި، އިމިގްރޭޝަންގެ ގާނޫނަށް އިސްލާހު ގެނައުމުގެ ބިލު ރައްޔިތުންގެ މަޖިލީހުގެ ގައުމީ ސަލާމަތާއި ހާރިޖީ ގުޅުންތަކުގެ ކޮމިޓީން ނިންމައި، މަޖިލީހުގެ ތަޅުމަށް ފޮނުވުމުން، އެ ބިލަށް އިތުރު އިސްލާހުތަކެއް ގެންނަން ޖެހޭ ކަމަށް ވިދާޅުވެ، އަލުން ވިސްނުމަށް މަޖިލިސް ރައީސް މުހައްމަދު ނަޝީދު ވަނީ އެ ބިލު އަނބުރާ ކޮމިޓީއަށް ވަނީ ފޮނުވައިލައްވައިފަ އެވެ.\nއިސްލާހުތަކެއް ގެންނަވަން ޖެހިވަޑައިގަންނަވާ ކަމަށް ވިދާޅުވެ ބިލު ކޮމެޓީއަށް ފޮނުއްވައިލެއްވުމަށްފަހު ނަޝީދުގެ ފަރާތުން ހުށަހެޅުއްވީ އެ ބިލަށް 16 ވަނަ މާއްދާގެ ގޮތުގައި މާއްދާއެއް އިތުރު ކުރެއްވުމަށެވެ. އެ މާއްދާގައި ވަނީ ބިދޭސީންނަށް ރެސިޑެންޓް ވިސާ ދެވޭނެ ހާލަތްތައްް ބަޔާންކޮށްފަ އެވެ.\nއެއީ ގާނޫނާ އެއްގޮތްވާ ގޮތުގެ މަތިން ދިވެއްސަކާ ކައިވެނިކޮށްގެން އުޅެ ބިދޭސީއެއް ނުވަތަ ކަމާބެހޭ އިދާރާއެއްގެ ހުއްދަ ލިބިގެން އެ އިދާރާ ގަބޫލުކުރާ ވިޔަފާރިއެއް ނުވަތަ މަސައްކަތެއް ކުރުމަށް އެއްލައްކަ ރުފިޔާއަށްވުރެ ބޮޑު އިންވެސްޓްމެންޓެއް ކުރާ ބިދޭސީއެއް ނުވަތަ ރާއްޖޭގައި 10 އަހަަރަށްވުރެ ދިގު މުއްދަތަށް ގެއެއް ކުއްޔަށް ހިފާފައިވާ ބިދޭސީއަކަށް ރެސިޑެންސް ވިސާ ލިބޭ ގޮތަށެވެ.\nބޭރު މީހުންނަށް ސިޓިޒަންސިޕް ދެވޭގޮތަށް އޮތް ގާނޫނެއް މިހާރުވެސް އެބައޮތެވެ. 1969 ވަނަ އަހަރު ފާސްކޮށްފައިވާ ސިޓިޒެންޝިޕް ގާނޫނުގައިވާ ގޮތުން ދިވެހިރައްޔިތުކަން ބޭނުންވާ މީހާ މެދުނުކެނޑި ރާއްޖޭގައި 12 އަހަރު އުޅެފައިވާން ޖެހޭނެ އެވެ. މި މުއްދަތުގައި ރާއްޖެއިން ބޭރަށް ދިޔަ ނަމަވެސް ހަ މަހަށްވުރެ ގިނަ ދުވަސް ވަންދެން ރާއްޖެއިން ބޭރުގައި ނޫޅުމާއި ރާއްޖޭގައި އުޅުނު މުއްދަތު ޖުމުލަ 10 އަހަރަށް ވުރެ ގިނަވާން ޖެހޭނެ ކަމަށްވެސް އެ ގާނޫނުގައި ވެއެވެ.\nމީގެ އިތުރުން 16 ވަނަ މާއްދާގައި ބުނާ ރާއްޖޭގައި އިންވެސްޓްކުރާ މީހުންނަށް ވިސާ ލިބޭނެ ގޮތް ފޮރިން އިންވެސްޓްމަންޓުގެ ގާނޫނުގައި ވަރަށް ފުރިހަމަޔަށް ލިޔެފައިވެސް އެބަ އޮތެވެ،\nއެ ދެ ގާނޫނުގައި ވިސާ ދެވޭނެ އުސޫލުތަކަކާއި ޝަރުތުތަކެއް ހިމެނިފައި އޮއްވައި ބިދޭސީންނަށް ރެސިޑެންޓް ވިސާ ދިނުމަށް މުޅިން އަލަށް އާ އިސްލާހެއް ރައީސް ނަޝީދު ހުށަހެޅުއްވުމުން ވަރަށް ގިނަ ބައެއްގެ ފާޑުކިޔުންތައް ވަނީ އެމަނިކުފާނަށް އަމާޒުވެފަ އެވެ. އާންމުންގެ ނުރުހުން ވަރަށް ބޮޑަށް ވަނީ އަމާޒުވެގެން ގޮސްފަ އެވެ. މިކަމުގައި ފޮރުވިފައިވާ އެހެން އެޖެންޑާއެއް ވާކަމަށް ވެސް އާންމުން ވަނީ ތުހުމަތުކޮށްފަ އެވެ.\nފީފީއެމް ޕީއެންސީން ބޭއްވި ނޫސްވެރިންގެ ބައްދަލުވުމެއްގައި ރައްޔިތުންގެ މަޖިލީހުގެ މަޑުއްވަރީ ދާއިރާގެ މެންބަރު އާދަމް ޝަރީފް އުމަރު ވާހަކަ ދައްކަވަނީ -- ވަން ފޮޓޯ: މުހައްމަދު ހައްޔާން\nއެކަމާ ގުޅިގެން އެންމެ ބޮޑަށް ނަޝީދަށް ފާޑުވިދާޅުވެފައިވަނީ އިދިކޮޅު ކޯލިޝަންގެ ބޭފުޅުންނެވެ. އިދިކޮޅު ކޯލިޝަނުން މި އިސްލާހު ސިފަކޮށްފައިވަނީ ދިވެހީންގެ ބާރުނެތި ރާއްޖޭގެ ވެރިކަމަށް މީހުން ހޮވުމުގެ ނިޒާމަކާއި ދިމާއަށް މިސްރާބު ޖެހުމަށް ކުރަމުންގެންދާ ކަމެއްގެ ގޮތުގައި އެވެ. މި އިސްލާހަކީ ދިވެހިން އަޅުވެތިކޮށް ރާއްޖޭގައި ބާތިލު ދީންތައް ފެތުރުމަށް މަގުފަހި ކުރާނެ އިސްލާހެއް ކަމަށްވެސް އިދިކޮޅުން ގަބޫލު ކުރެ އެވެ. އަނެއް ބަޔަކު ސިފަ ކުރަނީ މި އިސްލާހަކީ ފައިސާއަށް ގައުމުގެ މިނިވަންކަން ވިއްކާލުމަށް ހުލުވައިލެވޭ ދޮރާއްޓެއްގެ ގޮތުގައި އެވެ.\nކުރީގެ ރައީސް އަބުދުﷲ ޔާމީން އަބުދުލް ގައްޔޫމުގެ ވެރިކަމުގައި ޑިފެންސް މިނިސްޓަރުކަންވެސް ކުރެއްވި، އާދަމް ޝަރީފް އުމަރު ވިދާޅުވީ، 2023 ގައި ބިދޭސީންނަށް ވޯޓުލެވޭނެ ގޮތަށް ގާނޫނުތައް ބަދަލު ކުރުމުގެ ބިރުވެސް މިހާރު އެބަ އޮތް ކަމަށެވެ.\n"އަމާޒު ހުރިކަމަށް ފެންނަނީ ބިދޭސީން މެދުވެރިކޮށް ވެރިކަން ފުރޮޅައިލާން. މިފަހަރު 6485 އަށް ރެސިޑެންސް ވިސާ. 2023 ގައި ބިދޭސީންނަށް ވޯޓުލެވޭނެ ގޮތަށް ގާނޫނުތައް ބަދަލު ކުރުމުގެ ބިރުވެސް މިހާރު އެބަ އޮތް. ފަހު ނޭވަޔަށް ދާންދެން ގައުމަށްޓަކައި ހިއްމަތް ކުރާނަން،" ޝަރީފް ވިދާޅުވިއެވެ.\nޝަރީފްގެ އިތުރުން ޕީއެންސީގެ ރައީސް އަދި ރައްޔިތުންގެ މަޖިލީހުގެ ފޮނަދޫ ދާއިރާގެ ކުރީގެ މެންބަރު އަބްދުއްރަހީމް އަބްދުﷲ (އަދުރޭ) ވަނީ ބިދޭސީންނަށް ރެސިޑެންޓް ވިސާ ދިނުމުގެ އިސްލާހަކީ ވަރަށް ނުބައި ކަމެއްގެ ފެށުން ކަމަށް ސިފަ ކުރައްވައިފަ އެވެ. އެއީ ރާއްޖޭގެ ރައްޔިތުން ދެވަނަ ދަރަޖައިގެ ރައްޔިތުންނަށް ބަދަލު ކުރަން ބަޔަކު ކުރާ މަސައްކަތެއްގެ ފެށުމުގެ ގޮތުގައި ވިދާޅުވެފަ އެވެ. އަދި ވަނީ މި އިސްލާހަކީ ބާތިލު ދީންތައް ފެތުރުމަށް މަގުފަހި ކުރުމަށް ހުށަހަޅާފައިވާ އިސްލާހެއް ކަމަށްވެސް ވިދާޅުވެފަ އެވެ.\nޕީއެންސީގެ ރައީސް އަދި ރައްޔިތުންގެ މަޖިލީހުގެ ފޮނަދޫ ދާއިރާގެ ކުރީގެ މެންބަރު އަބްދުއްރަހީމް އަބްދުﷲ (އަދުރޭ) -- ވަން ފޮޓޯ: މުހައްމަދު ހައްޔާން\nއަދުރޭ ވަނީ މި އިސްލާހަކީ ބާރުގަދަ ބައެއް ގައުމުތަކުން ކުދި ގައުމުތައް ހިސޯރު ކުރުމަށް ބޭނުންކުރާ އުކުޅެއް ކަމަށް ވިދާޅުވެފަ އެވެ. ވެރިކަމުގައި ތިއްބެވި ފަރާތްތައް މަސައްކަތް ކުރަނީ ދިވެހި ރައްޔިތުންގެ ބާރު ރާއްޖެއިން ކަނޑުވައިލައި ދިވެހިރާއްޖެ ކިއުމުގެ ބާރު ގެއްލިގެންދާން މަގުފަހި ކުރުވުން ކަމަށް އޭނާ ވަނީ ވިދާޅުވެފަ އެވެ.\nއިދިކޮޅު ކޯލިޝަނުން ކަންބޮޑުވުންތައް އިންތިހާއަށް ފާޅުކޮށްފައިވާއިރު، ރައީސް ނަޝީދު ނިސްބަތްވެވަޑައިގަންނަވާ ޕާޓީ، އެމްޑީޕީގެ މެންބަރުންވެސް ވަނީ އެކަމާމެދު ހިޔާލު ތަފާތުވެ އެ އިސްލާހާމެދު ނުރުހުން ފާޅު ކުރައްވައިފަ އެވެ. އެގޮތުން މެންބަރުން ވަނީ 10 އަހަަރަށްވުރެ ދިގު މުއްދަތަށް ގެއެއް ކުއްޔަށް ހިފާ ބިދޭސީންނަށް ވިސާ ދިނުމާބެހޭ އިސްލާހަށް ވަރަށްބޮޑަށް ދެކޮޅު ހައްދަވައިފަ އެވެ.\nމަޖިލީހުގެ ގައުމީ ސަލާމަތާއި ހާރިޖީ ގުޅުންތަކުގެ ކޮމިޓީގެ މުގައްރިރު އަދި މަރަދޫ ދާއިރާގެ މެންބަރު އިބްރާހިމް ޝަރީފް އެހާ ކުޑަ އަދަދެއް އިންވެސްޓްކުރާ ގޮތަށް ގާނޫނަށް ބަދަލު ގެނައުމުން، ގަވާއިދާ ހިލާފަށް މިހާރު ވިޔަފާރިކުރާ ބިދޭސީން ވެސް ގާނޫނުގެ ތެރެއަށް ވަނުމަށް ފުރުސަތު ލިބިގެން ހިނގައިދާނެ ކަމަށް ވިދާޅުވެފަ އެވެ.\nޝަރީފްގެ އިތުރުން މައްޗަންގޮޅީ ދެކުނު ދާއިރާގެ އެމްޑީޕީ މެންބަރު އަހުމަދު ހައިތަމް ވިދާޅުވީ، މި ހުށަހެޅުންތަކަކީ ބަލައިގަނެވޭނެ އިސްލާހުތަކެއް ނޫން ކަމަށެވެ. ނަމަވެސް ދިވެހިންނާ ކައިވެނިކުރާ ބިދޭސީންގެ ބަޔާއި އިންވެސްޓް ކުރުމަށް އޮންނަ ބަޔަށް ކޮންމެ ވެސް ކަހަލަ ހައްލެއް ގެނެވިދާނެ ކަމަށާއި 10 އަހަރު ދުވަހަށް ތަނެއް ކުއްޔަށް ހިފާ މީހާއަށް ވިސާ ލިބޭ ގޮތަށް އޮތުމަށް އެއްބަސް ނުވެވޭނެ ކަމަށެވެ.\nމަޖިލިސް ކޮމެޓީގައި މިނިސްޓަރު ފައްޔާޒް ވާހަކަދައްކަވަނީ --\nއިކޮނޮމިކް މިނިސްޓަރުވެސް ވަނީ އެކަމާ ދެކޮޅަށް ވާހަކަ ދައްކަވައިފަ އެވެ. ކޮމެޓީގައި މިނިސްޓަރު ފައްޔާޒު އިސްމާއީލް ވަނީ ދިވެހި ރައްޔިތުކަން އެއްވެސް ބަޔަކަށް ދިނުމުގެ ވިސްނުމެއް މި ސަރުކާރުގެ ނެތް ކަމަށް ވިދާޅުވެފަ އެވެ.\n"އަޅުގަނޑުމެންގެ އެއްވެސް ވިސްނުމެއް ނެތް ދިވެހި ރައްޔިތެއްކަން އެއްވެސް ބަޔަކަށް ދިނުމަކަށް،" މިނިސްޓަރު ފައްޔާޒު ވިދާޅުވިއެވެ.\nރައީސް ނަޝީދު ލިޔުއްވި "ބިދޭސީން" މަޒުމޫނުން އެތައް ޖަވާބެއް\nމި އިސްލާހުގައި ފޮރުވިފައިވާ ހަގީގަތެއް ސާފެއް ނުވެއެވެ. އަދި ކުއްލިއަކަށް މިފަދަ އިސްލާހެއް ހުށަހަޅުއްވަން ޖެހޭ ސަބަބެއްވެސް ސާފެއް ނުވެއެވެ. ހާއްސަކޮށް ކޮމެޓީން ބިލް ދިރާސާކޮށް މަޖިލީހުގެ ތަޅުމަށް ފޮނުވާފައި ވަނިކޮށް މި އިސްލާހު އުފަން ކުރަންޖެހޭ ސަބަބާމެދު އާންމުން ވަނީ ވަރަށް ބޮޑަށް ސުވާލު އުފައްދައިފައެވެ. އެ ސުވާލުތަކުގެ ޖަވާބު ނަޝީދު ދެއްވީ "ބިދޭސީން" މަޒުމޫނުން ކަމަށްވެސް ގިނަ ބަޔަކު ގަބޫލު ކުރެ އެވެ.\nބިދޭސީންނަށް ރެސިޑެންޓް ވިސާ ދިނުމަކީ މިހާރު ރާއްޖޭގައި އޮތް އެންމެ ބޮޑު އެއް މައްސަލަ ކަމަށްވާ ބިދޭސީންގެ މައްސަލައަށް ވެސް އޮތް ހައްލުކަމަށް ރައީސް ނަޝީދު ގަބޫލުފުޅު ކުރައްވައެވެ. ރައީސް ނަޝީދުގެ މަޒުމޫނުގައި ފާހަގަ ކުރައްވާފައިވާ ގޮތުން ރާއްޖޭގައި ލިޔެކިޔުން ނެތި 70،000 މީހުންނާ ގާތްކުރާ އަދަދަކަށް ބިދޭސީން އުޅެއެވެ. ގަވާއިދާ ހިލާފަށް އުޅޭ މީހާ ގަވާއިދުގެ ތެރެއަށް ގެނެއުމަށް ކޮންމެވެސް ބާވަތެއްގެ ހުއްދައެއް ދިނުމާއި އޭނާ އުޅޭނެ ތަނެއް ދޭން ޖެހޭނެ ކަމަށް ރައީސް ނަޝީދު ގަބޫލުފުޅު ކުރައްވައެވެ.\n"ގަވާއިދާ ހިލާފަށް އުޅޭ މީހާ ގަވާއިދުގެ ތެރެއަށް ގެނެއުމަށް ކޮންމެވެސް ބާވަތެއްގެ ހުއްދައެއް ދޭން ޖެހޭ. އޭނާ އުޅޭނެ ތަނެއް ދޭން ޖެހޭ. އަޅުގަނޑު ދެކޭ ގޮތުގައި މި ދެކަންވެސް ނުކޮށްފިނަމަ ރާއްޖެއަށް އިތުރު ހަމަޖެހުމާއި ކުރިއެރުން ހޯދާން ދަތިވާނީ އެކަންޏެއް ނޫން. ރާއްޖޭގެ ސަލާމަތާއި ރައްކާތެރިކަމަށް ބޮޑެތި ނުރަނގަޅު އަސަރު ކުރާނެ،" ނަޝީދު ވިދާޅުވިއެވެ.\nކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ޕީޕީއެމް އަށް ސޮއިކުރެއްވުމަށްފަހު ހަފްލާގައި ވާހަކަދައްކަވަނީ -- ވަން ފޮޓޯ/ މުހައްމަދު ހައްޔާން\nރައީސް ނަޝީދުގެ މަޒުމޫނުގައި ޔޫރަޕާއި އިނގިރޭސި ވިލާތުގައި އެފަދަ ގޮތަކަށް އަމަލުކޮށްފައިވާ ކަމަށް ދޭހަވާ ގޮތަށް ލިޔުއްވާފައި ވެއެވެ. ގަވާއިދާ ހިލާފަށް އުޅޭ ބިދޭސީންގެ މައްސަލަ އެނޫން ގޮތަކަށް ހައްލު ނުވާނެ ކަމަށް އެމަނިކުފާނު ވަނީ ވިދާޅުވެފަ އެވެ.\nރައީސް ނަޝީދުގެ މި މަޒުމޫނުން ބައެއް ކަންކަން ތިލަވެގެންދިޔަ ނަމަވެސް އިމިގްރޭޝަން ގާނޫނަށް ހުށަހެޅުއްވި އިސްލާހުގައި "ފޮރިވިފައިވާ" ހަގީގަތް އަދިވެސް ސާފު ނުވާ ކަމަށް ގިނަ ބަޔަކު ގަބޫލުކުރެ އެވެ. އާންމުންގެ ބައެއް ފަރާތްތަކުން ގަބޫލުކުރާ ގޮތުގައި ރައީސް ނަޝީދު ހުށަހަޅުއްވާފައިވާ އިސްލާހުން އެނގިގެންދާ ކަމަކީ ރާއްޖޭގައި ކުޑަ އަގަކަށް ނަމަވެސް ބޭރުގެ ބަޔަކަށް ބައެއް ކަންކަން ވިއްކައިލުމުގެ ދޮރެއް ހުޅުވައިލުމެވެ.\nރައީސް ނަޝިީދުގެ މަޒުމޫނަށް ފާޑު ވިދާޅުވެ ކުރީގެ ނައިބު ރައީސް ޑރ. މުހައްމަދު ޖަމީލު އަހުމަދު ވިދާޅުވީ ބިދޭސީންގެ މައްސަލައިގައި ހަގީގަތް އޮޅޭ ގޮތަށް އެކިއެކި ބަހަނާތައް ދައްކަވަމުން ނަޝީދު ވާހަކަފުޅު ދައްކަވަނީ އެ ކަމުގެ ނާޒުކު ކަން އެމަނިކުފާނަށް އިހުސާސް ނުކުރެއްވޭތީ ކަމަށެވެ.\nމައްސަލަ ހޫނުވުމުން ރައީސް ނަޝީދު ހަވާލުވެވަޑައެއް ނުގެންނެވި\nބިދޭސީންނަށް ކުޑަ އަގެއްގައި ރާއްޖޭގެ ރެސިޑެންސީ ގަނެލެވޭ އިސްލާހެއް ހުށަހެޅުމާއި ގުޅިގެން މައްސަލަ ހޫނުވެ، ރައީސް ނަޝީދަށް އެތައް ބައެއްގެ ފާޑުކިޔުން އަމާޒުވެފައި ވަނިކޮށް ވާހަކަ މިވަނީ މުޅީން ބަދަލުވެފަ އެވެ. ރައީސް ނަޝީދު ވަނީ ރައްޔިތުންގެ މަޖިލީހުގެ ރައީސަށް އެއްވެސް ގާނޫނަކާ ގުޅޭ ގޮތުން އިސްލާހެއް ހުށަނޭޅޭނެ ކަމަށާއި މަޖިލީހުގައި އޮތް އެއްވެސް ބިލަކަށް އިސްލާހެއް ހުށަހަޅުއްވާފައި ވެސް ނުވާނެ ކަމަށް ވިދާޅުވެ، މައްސަލައިން "ރެކި" ވަޑައިގެންފަ އެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދު މަޖިލީހުގެ ޖަލްސާގައި -- ފޮޓޯ: މަޖިލިސް\nއެކަމަކު، އާންމުންގެ ބައެއް ފަރާތްތަކުން ގަބޫލުކުރާ ގޮތުގައި މައްސަލަ ހޫނުވުމުން ރައީސް ނަޝީދު އެކަން އޮޅުވާލައްވައި ފިއްލަވަނީ އެވެ. އެކަމުގައި ފޮރުވިފައިވާ ހަގީގަތްތަކެއް އޮންނާނެއެވެ. ރައީސް ނަޝީދު އެކަންކަމަށް ޖަވާބު ނުދެއްވުމަށް ޓަކައި މައްސަލައާ ހަވާލުވެވަޑައި ނުގެން "ރެކި" ވަޑައިގަތީ ކަމަށް ބައެއް ފަރާތްތަކުން ގަބޫލުކުރެ އެވެ.\nބިދޭސީންނަށް ރެސިޑެންޓް ވިސާ ދިނުމުގެ ކުއްލި އިސްލާހެއް އަންނަން ޖެހުނު ސަބަބު މިވަނީ ވަރަށް ބޮޑަށް އޮޅުވައިލައިފައެވެ. އިސްލާހު ހުށަހެޅި ފަރާތުން އިސްލާހާ ހަވާލު ނުވުމުން ހުށަހެޅި ފަރާތްވެސް މިވަނީ އޮޅުން އަރައިފަ އެވެ. މިކަމުގައި އެކި ފަރާތްތަކުން އެކި ތުހުމަތުތައް ކުރަމުންދެއެވެ. މައްސަލައިގެ ބޮޑުމިން ހާމަކޮށް، ފޮރުވިފައިވާ ސިއްރު ހާމަކޮށްދިނުމަށް އެދި މަޖިލީހަށް ހުށަހެޅި ކުއްލި މައްސަލަވެސް ވަނީ ބޭރުކޮށްލައިފަ އެވެ. އެހެންކަމުން މި އިސްލާހު ހުށަހަޅަންޖެހުނު ސަބަބު އަދިވެސް އޮތީ "ވާނުވާ" ގެ ތެރޭގައި އެވެ. މައްސަލަ ހުށަހެޅި މީހަކުވެސް ވަނީ ނޭނގިފައެވެ. މައްސަލަ ހުށަހެޅި މީހަކުވެސް ވަނީ ހޯދަން ޖެހިފަ އެވެ.\nގުޅޭ ޓެގު އަބްދުއްރަހީމް އަބްދުﷲ (އަދުރޭ) ޑރ. މުހައްމަދު ޖަމީލް އަހްމަދު މިނިސްޓަރު ފައްޔާޒް އިސްމާއިލް އާދަމް ޝަރީފް އުމަރު އިބްރާހީމް ޝަރީފު އައްޑޫ މަރަދޫ މެންބަރު ރައްޔިތުންގެ މަޖިލިސް ބިދޭސީންގެ މައްސަލަތައް މޯލްޑިވްސް އިމިގްރޭޝަން ރައީސް މުހައްމަދު ނަޝީދު


Dhiraagah bainalaguvaamee sharafuveri award eh libijje - One Online\nދިރާގަށް ލިބުނު އެވޯޑާއެކު އެ ކުންފުނީގެ ސީއީއޯ އިސްމާއިލް ރަޝީދު -- ފޮޓޯ/ ދިރާގު\nދިރާގަށް ބައިނަލްއަގުވާމީ ޝަރަފުވެރި އެވޯޑެއް ލިބިއްޖެ\nރާއްޖޭގެ މުވާސަލާތީ ކުންފުނި، ދިރާގަށް ޝަރަފުވެރި ބައިނަލްއަގުވާމީ އެވޯޑެއް ލިބިއްޖެއެވެ.\nދިރާގަށް ލިބިފައިވަނީ ދުނިޔޭގެ އެންމެ މޮޅު ބްރޭންޑް ޓްރާންސްފޯމޭޝަންގެ އެވޯޑް، "ރީބްރޭންޑް 100 ގްލޯބަލް އެވޯޑްސް" އެވެ. މިއީ މިފަދަ ޝަރަފުވެރި ބައިނަލްއަގުވާމީ އެވޯޑެއް ދިވެހި ކުންފުންޏަކަށް ލިބުނު ފުރަތަމަ ފަހަރެވެ.\nރީބްރޭންޑް 100 ގްލޯބަލް އެވޯޑްސްއަކީ ދުނިޔޭގެ ބްރޭންޑް ޓްރާންސްފޯމޭޝަންތަކާ ބެހޭގޮތުން ދިރާސާކުރާ އެންމެ ފުންނާބު އުސް ފަރާތް، "ރީބްރޭންޑް" އިން ދުނިޔޭގެ ބްރޭންޑް ޓްރާންސްފޯމޭޝަންތަކުގެ މެދުގައި ބާއްވާ އެންމެ ޝަރަފުވެރި އެވޯޑެވެ.\nއެވޯޑް ދިނުމުގައި ބަލާފައިވާ މައިގަނޑު ކަންތައްތަކަކީ އެންމެ ފުރިހަމައަށް ބްރޭންޑް ޓްރާންސްފޯމޭޝަންގެ ސްޓެރެޓެޖީތަކާއި އެ ކުންފުންޏެއްގެ ސްޓްރެޓިޖިކް މަގުސަދާއި ކުންފުނީގެ އަމާޒާ އެންމެ ގުޅޭގޮތަށް ކުރިއަށް ގެންގޮސްފައިވާ ވޭތޯއެވެ.\nއެ އެވޯޑުގެ ފަނޑިޔާރުންގެ ޕެނަލްގައި ހިމެނެނީ ކަމަށް ގާބިލު އަދި ދާއިރާގެ ތަޖުރިބާކާރުންނެވެ.\nފޭކު ޓްރާންސްފާ ސްލިޕު ފޮނުވައިގެން މަކަރާއި ހީލަތުން ބޭނުން ވަރަކަށް "ވިޔަފާރި" ކުރަނީ، ސޭޓުން ސަމާލުވޭ!\nއެމްޓީސީސީން މަރަދޫ ބޭރުތޮށި މަރާމާތު ކުރުމުގެ މަޝްރޫއުގެ މަސައްކަތް ނިންމާލައިފި\nހެނބަދޫ ބަނދަރު ތަރައްގީ ކުރުމުގެ މަޝްރޫއުގެ މަސައްކަތް ނިމިއްޖެ\nއޭޝިއާގެ އެންމެ ފާހަގަކޮށްލެވޭ ކޮފީ ޝޮޕްތަކުގެ ލިސްޓުގައި މެރާކީ


Kaiveneege Photo In Thafaathu Manzareh - Vaguthu\nކައިވެނީގެ ފޮޓޯއިން ތަފާތު މަންޒަރެއް\nއަބަދުވެސް އެހެން މީހުންނާއި ތަފާތުކޮށް ކަންތައް ކުރަން ބޭނުންވާ މީހުން އުޅެއެވެ. އެއީ މިހާރު އާއްމުކަމަކަށްވާއިރު، އެ ތަފާތު އެންމެ ބޮޑަށް ފެންނާނެ އެއް ކަމަކީ ކައިވެނީގެ ހަފްލާތަކާއި، ޕާޓީތަކެވެ.\nބައެއް މީހުން، އެ މީހުން ފުޓުބޯޅަ ކްލަބަކަށް އޮންނަ ލޮތްބެއްގެ ބޮޑުކަމުން އެ މީހުންގެ ޕާޓީ ފުޓުބޯޅަ އާއި ގުޅުންހުރި ތީމަކަށް ތައްޔާރުކުރެއެވެ. މަދުން ނަަމަވެސް އެފަދަ ޕާޓީތަައް ބާއްވާއިރު، އެއްވެސް ހާލެއްގައި ފުޓުބޯޅަ ކުޅޭއިރު، އަޅާ ކަހަލަ ހެލްމެޓެއް އަޅައިގެން ކައިވެނީގެ ހަފްލާ ބާއްވައި އެ ހެލްމެޓާއެކު ފޮޓޯތައް ނަގާފާނެކަމަށް ހީނުކޮށްފާނެއެވެ.\nނަމަވެސް މިއީ ތަފާތު، އަދި އެތައް ބައެއްގެ ސަމާލުކަން ލިބިގެންދިޔަ ކައިވެނީގެ ހަފްލާއެކެވެ. އިނގިރޭސިވިލާތަށް ނިސްބަތްވާ މީހާއަކީ މިއާމީ ޑޯލްޕިން ފުޓްބޯޅަ ކްލަބްގެ ވަރަށް ބޮޑު ފޭންއެކެވެ. އެެހެންކަމުން އޭނާ އޭނާގެ އަނބިމީހާ އޭނާއަށް ގަނެދިނީ ޑޯލްފިން ހެލްމެޓެކެވެ.\nމި ފިިރިހެން މީހާ ވަނީ، އޭނާގެ ކައިވެނީގެ ހަފްލާގައި އެ ހެލްމެޓާއެކު ފޮޓޯ ނަގައި ޓްވީޓްވެސްކޮށްފައެވެ.\nއޭނާ ބުނެފައިވަނީ، މިއީ ސަގާފަތް ބަދަލު ކޮށްލުމުގެ ނިޔަތުގައި އޭނާ ކޮށްފައިވާ ކަމެއް ނޫންއިރު، މި ފޮޓޯއިން ދައްކުވައިދިނީ ޑޯލްފިން ފުޓުބޯޅަ ކްލަބަށް ހިތުން ދެވިފައިވާ ދަރަޖަ ކަމަށެވެ.\nމި ކައިވެނީގެ ހަފްލާގެ ފޮޓޯތައް މިހާރު އިންޓަނެޓުގައި ދައުރުވަމުންދާއިރު، މިއީވެސް ގިނަ ބައެއްގެ ސަމާލުކަން ލިބިގަތުމަށްޓަކައި އެދެމީހުން ކޮށްފައިވާ ކަމެއްކަމަށް ގިނަބަޔަކު ބުނެއެވެ. އަދި އަނެއް ބަޔަކުވަނީ މިހާތަނަށް މިއީ ކައިވެނީގެ ހަލްފާއަކުން ފެނުނު މިފަދަ ފުރަތަމަ މަންޒަރުކަމަށް ބުނެ އެމީހުނަށް ތައުރީފުވެސް ކޮށްފައެވެ.\nއަވަހަށް ކައިވެނި ކުރަން ޖެހޭ ސަބަބުތައް މިހިރީ\n1 ދުވަސް ކުރިން 6\nއުފާވެރި ޒަވާޖީ ޙަޔާތެއް ހިތުގެ ދުޅަހެޔޮކަމަށް ވަރަށް ބޮޑަށް މަގުފަހިކުރުވާ\nލޯބިވެރިޔާ ކައިރީ ހުރެ އަންހެނަކު ކޮށްގެން ނުވާނެ ކަންތަކާއި ބުނެގެން ނުވާނެ ވާހަކަތައް\n1 މަސް ކުރިން 15\nފިރިހެނުން އަންހެނުންނަށް ބޭފާތެރިވާން މެދުވެރިވާ ސަބަަބުތަށް މިއޮތީ\n2 މަސް ކުރިން 4


Dhivehi Sifainge Club Champion Kan Hoadhaifi\nވޮލީބޯލް އެސޯސިއޭޝަން ކަޕްގެ ޗެމްޕިއަންކަން ދިވެހި ސިފައިންގެ ކްލަބުން ހޯދައިފިއެވެ.\nދިވެހި ސިފައިންގެ ކްލަބް މިމުބާރާތުގެ ޗެމްޕިއަންކަން ހޯދީ ރޭ ކުޅެވުނު ފައިނަލްމެޗްގައި ޕޮލިސް ކްލަބް 3-2 ސެޓުން ބަލިކޮށްފައެވެ.\nޒުވާނުންގެ މަރުކަޒުގެ އެތެރެ ކޯޓުގައި ކުޅުނު ރޭ ކުޅެވުނު ފައިނަލްމެޗުގެ ފުރަތަމަ ސެޓު 25-17 އިން ހޯދީ ސިފައިންގެ ކްލަބެވެ. އެހެންނަމަވެސް ދެވަނަސެޓް 25-17 އިން ހޯދާފައިވަނީ ޕޮލިސް ކްލަބެވެ.3ވަނަ ސެޓް ވަރަށް ވާދަވެރި ކުޅުމަކަށްފަހު 29-27 އިން ހޯދީ ދިވެހި ސިފައިންގެ ކްލަބެވެ.4ވަނަ ސެޓްވެސް ވާދަވެރި ކުޅުމަކަށްފަހު 25-22 އިން ހޯދީ ޕޮލިސް ކްލަބެވެ.\nދިވެހިސައިންގެ ޓީމުގެ ކުޅުންތެރީންގެ ފަރާތުން މޮޅު ކުޅުމުމެއް ފެނިގެންދިޔަ ފަސްވަނަ ސެޓް އެޓީމު ކާމިޔާބުކޮށްފައިވަނީ 15-7 އިންނެވެ.\nފައިނަލްމެޗްގެ ކުޅުން ނިމުން މުބާރާތުގެ ނަތީޖާ ފާޅުކޮށް އިނާމު ދިނުމުގެ ރަސްމިއްޔާތު ބޭއްވުނެވެ.\nފައިނަލްމެޗްގެ މޮޅުކުޅުންތެރިޔާގެ މަގާމާއި މުބާރާތުގެ އެންމެ މޮޅު ކުޅުންތެރިޔާގެ މަގާމް ލިބުނީ ސިފައިންގެ ކްލަބްގެ ލޯންގޭއަށެވެ. މުބާރާތުގެ އެންމެ އުއްމީދީ ކުޅުންތެރިޔަކަށް ހޮވުނީ ހުޅުމާލެގެޓީމްގެ ރައްޒާން އެވެ.\nމިމުބާރާތުގެ ޑްރީމް ޓީމުގައި ހިމެނުނު ކުޅުންތެރީންނަކީ ޕޮލިސް ޓީމުގެ ހުޒާންޓޭ އާއި ޝުވައިބު އަދި އަބްދުއްލަތީފާއި މުހައްމަދު ނައީމްގެ އިތުރަށް ސިފައިންގެ ކްލަބްގެ ސެޓަރު ހުސެއިން ޝާހިދު (ޝާޑު)، ހުސެއިން ސައީދު (ސޭންޑީ) އާއި ލޯންގޭ އިތުރަށް ހުޅުމާލެ ސްޕޯޓްސް ކްލަބްގެ އިސްމާއިލް ސާޖިދު (ކުޑަކާއްޓެ) އެވެ.\nމިމުބާރާތުގެ އެންމެ މޮޅު ކޯޗަކަށް ހޮވުނީ ސިފައިންގެ ކްލަބްގެ ކޯޗް މުމްތާޒެވެ.


Fish | Mihaaru\nApril 28, 2017 44\nކޫއްޑޫއަށް ނުކިރުވިގެން 50 ޓަނުގެ މަސް އުކާލައިފި\nގއ. ކޫއްޑޫގައި ހުންނަ މިފްކޯގެ މަސް ކާރުހަނާ އަށް ކިރުވަން ގެންދިޔަ ގާތްގަނޑަކަށް 130 ޓަނުގެ މަހުގެ ތެރެއިން ނުކިރުވުނު 50 ޓަނުގެ މަސް އުކާލައިފި އެވެ.\nފެލިވަރުގެ 200 ވަޒީފާއަށް ހުޅުވާލައިފި\nޅ. ފެލިވަރުގައި ހުންނަ މަސް ކާރުހާނާ އާއި އެ ތަނުގެ އެހެން މަސައްކަތްތަކަށް 200 މީހުން ހޯދަން މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ (މިފްކޯ) އިން މިއަދު އިއުލާންކޮށްފި އެވެ.\nމިފްކޯއަށް އަލުން ހިންދެމިލެވޭނެތަ؟\nރާއްޖޭގެ އެންމެ ބޮޑު މަސް ކުންފުނި، މިފްކޯ ދާދިފަހުން ބަނގުރޫޓުވި ވާހަކަ އަޑުއިވުމުން ގިނަ ބަޔަކު ހައިރާންވި އެވެ. ދުވާލަކު 50 ޓަނުގެ މަސް ދަޅުގައި ބަންދުކުރެވޭ ކާރުޚާނާ ހުއްޓި، ކޫއްޑޫ އާއި ކަނޑުއޮތްގިރީގައި ދުވާލަކު އެތައް ސަތޭކަ ޓަނުގެ މަސް ގަނެ ރައްކާކުރަން ހަދާފައިވާ ބޮޑެތި ގުދަންތައް ފަޅުވެ، ކުންފުނި ބަނގުރޫޓުވި އަސްލު...\nމަސްވެރިކަން ރަނގަޅުވެ، ކޫއްޑު އަށް ބާރު ބޮޑު ވެއްޖެ\nރާއްޖޭގެ މަސްވެރިކަން ވަރަށް ބޮޑަށް ރަނގަޅުވެ، މަސް ކިރުވާ ތަންތަނަށް ބާރު ބޮޑު ވެއްޖެ އެވެ.\nJanuary 29, 2017 39\n100 ކިލޯގެ މަހެއް: ބޮޑު ބައި މިޔަރު ކާލައިފި!\nބޮޑެތި ސިންގާ މަސް ބޭނުމަކީ އަބްދުﷲ އާނިފް އަށް ފަހަރެއްގައި އާ ކަމަކަށް ނުވެ ހިނގައިދާނެ އެވެ. މަސްވެރިކަމުގައި އެ ޒުވާނާ ނުކުރާ ތަޖުރިބާއެއް ވަރަށް މަދުވާނެ އެވެ. އެކަމަކު މިދިޔަ ހުކުރު ދުވަހަކީ އައްޑޫ ހިތަދު އަށް އުފަން ޒުވާން މަސްވެރިޔާ އަށް މުޅިން އާ ކަމެއް ފެނިގެން ދިޔަ ދުވަހެކެވެ. ސަތޭކަ ކިލޯގެ ވޮށިމަސް ކަންނެއްޔެއްގެ...\nDecember 21, 2016 13\nވައިކަރަދޫން އަދިވެސް މަސް މަރުވަނީ\nގިނަ އަދަދެއްގެ މަސް މަރުވެގެން ހދ. ވައިކަރަދޫ ބަނދަރު ތެރެއަށް ލެއްގުމުން އެ މަސްތައް ނަގައި ބަނދަރު ސާފުކުރިތާ ދެ ދުވަސް ނުވެ، އަނެއްކާ ވެސް ގިނަ އަދަދެއްގެ މަސް މަރުވެގެން މައްޗަށް އަރަން ފަށައިފި އެވެ.\nDecember 18, 2016 13\nމަރުވި މަސްތަކުން ވައިކަރަދޫ ފަޅުތެރެ ކުނިވެއްޖެ!\nހދ. ވައިކަރަދޫ ފަޅުތެރޭގައި ރޭ އިރާކޮޅުން ފެށިގެން މަރުވި މަސްތަކުން ފަޅުތެރެ ކުނިވެއްޖެ އެވެ.\nފުވައްމުލަކަށް ފުޅަނގި މޫސުން، ބޮޑު މަޖަލެއް!\nއެއީ މީގެ މީގެ ވިއްސަކަށް އަހަރު ކުރި އެވެ. ހުޅަނގު މޫސުން ނިމޭ ދުވަސްވަރާ ދިމާކޮށް ރަށުގެ ހުޅަނގު ފަރާތު ގޮނޑުދޮށުގައި ފުޅަނގި ހޮވަން މީހުން ގޯންޏާއި ތެލި ފަދަ ތަކެތި ހިފައިގެން ނުކުމެ އުޅޭ ހަނދާންވެ އެވެ. އޭރު ފުޅަނގި ހޮވަން އަތިރިމައްޗަށް ނުކުންނަ ކޮންމެ މީހަކު މަދުވެގެން ވިއްސަކަށް ފުޅަނގި ނަގަ އެވެ. އޭރު ވެސް އެއީ...\nރާއްޖޭން ބޭރުކުރާ މަހުން ދޭ ޑިސްކައުންޓު އުވާލަނީ\nމޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް)ގެ ކާގޯ މެދުވެރިކޮށް ރާއްޖެއިން ބޭރު ކުރަމުންދިޔަ ހިކިކަނޑުމަހާއި ފިނިކުރި މަހަށް ދެމުންދިޔަ ޑިސްކައުންޓު އުވާލަން އެ ކުންފުނިން މިއަދު ނިންމައިފި އެވެ.\nމިހާރުގެ ރެސިޕީ: ފިހުނު މަސް\n350 ގުރާމު ކަނޑުމަސް (*ކަނޑުކުކުޅަށް ކަފާހެން ކަފައިފައި ލޮނުކޮޅެއް ހާކައިފައި)\nބުރުންޏަށް 7000 ރާގޮނޑި، ލައްކައެއްހާ ރުފިޔާ!\nތ.ބުރުނީ ފަޅުތެރެ އަށް ގިނަ އަދަދެއްގެ ރާގޮނޑި ވަންނަމުންދާ ކަމަށާއި އެ މަސްތަކުން ލައްކައެއްހާ ރުފިޔާގެ އާމްދަނީއެއް ރަށަށް ލިބޭނެ ކަމަށް ބުރުނީ ކައުންސިލުން މިއަދު ބުނެފި އެވެ.


Antibodies test: Baeh kanboduvunthah | Mihaaru\nއެންޓިބޮޑީސް ޓެސްޓް: ބައެއް ކަންބޮޑުވުންތައް\nކޮރޯނާވައިރަސްއާ ދެކޮޅަށް ވެކްސިން އުފެއްދުމުގެ މަސައްކަތް ކުރިއަށް ދަނީ: އެކި މީހުންގެ ހަށިގަނޑުގައި އެންޓިބޮޑީސް އުފެދެނީ އެކި މިންވަރަށް\nޖަރާސީމެއް ނުވަތަ ވައިރަހެއް ނަމަވެސް، އެއްވެސް އިރެއްގައި އިންސާނާގެ ހަށިގަނޑަށް ވަދެފައިވާ ނަމަ އޭގެ ހަނދާންތައް ރައްކާކުރެވެނީ ލޭގެ ތެރޭގަ އެވެ. ތިބާއަށް ކޮރޯނާވައިރަސް އަރާފައިވާ ނަމަ އެކަން ވެސް އަމިއްލަ ހަށިގަނޑު ދެނެގަންނާނެ އެވެ.\nއެ ހަނދާންތަކުގެ އަސްލަކީ އެންޓިބޮޑީސް އެވެ. އެހެންކަމަށްވާ ނަމަ، ކޮރޯނާވައިރަސްގެ ސަބަބުން ބަލިވި އެތައް ބައެއްގެ ހަށިގަނޑުގައި އެ އެންޓިބޮޑީސް އުފެދިފައި ނެތް ކަމަށް އެ ދައްކަނީ ކީއްވެގެން ހެއްޔެވެ؟\nގާތްގަނޑަކަށް އޭގެ ހުރިހާ ޓެސްޓްތަކުގެ ޖަވާބަކީ ވެސް ނޫނެކޭ/އާއެނކޭ އެވެ. އެހެން ގޮތަކަށް ބުނާ ނަމަ ހަށިގަނޑަށް އެއްވެސް އިރެއްގައި އެ ވައިރަސް ވަދެފައިވޭތޯ ނުވަތަ ނޫންތޯ އެވެ. އެކަމަކު ނުބައި ނަތީޖާތައް ފެނުމަކީ ޓެސްޓްތަކުގެ އުނި އެއް ސިފަ އެވެ. މިސާލަކަށް އެންޓިބޮޑީސް ހުރި ކަމަށް ދައްކާ މީހެއްގެ ހަށިގަނޑުގައި އެ ނެތި ވެސް އެބަ ދެ އެވެ.\nބަލިން ރަނގަޅުވުމާ އެކު ކޮރޯނާވައިރަސްގެ އެންޓިބޮޑީސްގެ މިންވަރު ވެސް ވަރަށް ބޮޑު ތަނުން ދަށްވެ އެވެ. މިހާރު އެނގޭ ގޮތުގައި ދަށް މިންވަރަކަށް އެންޓިބޮޑީސް ހުންނަ މީހުންގެ ޓެސްޓްތަކުން ދައްކަނީ، އެ ވައިރަސްއާ ދެކޮޅަށް އެންޓިބޮޑީސް އެއްގޮތަކަށް ވެސް ނެތް ކަމަށެވެ.\nކޮރޯނާވައިރަސްގެ އެންޓިބޮޑީސް ހުރިތޯ މިހާރު ހަދާ ބައެއް ޓެސްޓްތަކުން ދެނެގަންނަނީ ވައިރަސް ހަލާކުކޮށްލާ އެންޓިބޮޑީސްއެއް ވެސް ނޫނެވެ. އޭގެ ބަދަލުގައި އެފަދަ ޓެސްޓްތަކުން ދައްކަނީ ހަށިގަނޑުގެ ދިފާއަށް މަސައްކަތްކުރުމުގެ ގާބިލްކަން ނެތް، އެންޓިބޮޑީސްގެ ވައްތަރެކެވެ.\nމާނަ އަކީ، މިހާރު ލިބެން ހުރި ވިޔަފާރީގެ އުސޫލުން ހެދޭ ބައެއް ޓެސްޓްތަކުގެ ނަތީޖާ އަށް ބަރޯސާވެވެން ނެތް ކަމެވެ.\nބައެއް ތަޖުރިބާކާރުން ބުނާ ގޮތުގައި ކޮވިޑް-19 ޖެހި ރަނގަޅުވެފައިވާ ބައެއް މީހުންގެ ހަށިގަނޑުގައި ދަށް މިންވަރަކަށް އެންޓިބޮޑީސް ހުރުމަކީ، އެ ބައްޔާ ދެކޮޅަށް އަލުން ހަށިގަނޑުގެ ދިފާއީ ނިޒާމް މަސައްކަތް ނުކުރުމެއް ނޫނެވެ.\n"ގިނަ ދުވަސް ވާ ވަރަކަށް އެންޓިބޮޑީސް އަށް އަންނަ ބަދަލުތަކާ ބެހޭ ވަރަށް ގިނަ އެއްޗެހި އަހަރެމެން މި އަންނަނީ ދަސްކުރަމުން،" އެމެރިކާގެ ސެންޓާސް ފޯ ޑިޒީސް ކޮންޓްރޯލް (ސީޑީސީ)އަށް ހެދި އެފަދަ ސާވޭތަކުގައި އިސްކޮށް ހުންނެވި، މެޑިކަލް އެޕިޑެމިއޮލޮޖިސްޓް ޑރ. ފިއޯނާ ހަވާސް ވިދާޅުވި އެވެ.\nކޮރޯނާވައިރަސްއާ ދެކޮޅަށް ހަށިގަނޑުގެ ދިފާއީ ނިޒާމް މަސައްކަތްކުރާ ގޮތުގެ ވާހަކަ އެކި ފަހަރު އެކި ގޮތަށް ބަދަލުވަމުން އަންނަ ނަމަ އޭގެ ސަބަބަކީ، މިއީ ސައިންސްވެރިންނަށް ވެސް އަދި އޭގެ ހަގީގަތް މުޅިން ނޭނގޭ ވައިރަހަކަށް ވުމެވެ. އެކަމަކު އާ ކޮރޯނާވައިރަސް ވެސް ހަރަކާތްތެރިވަނީ އެހެން ވައިރަސްތަކާ ދާދި އެއްގޮތަކަށް ކަން ސާފެވެ.\nވައިރަސްތަކާ ދެކޮޅަށް ހަށިގަނޑުގެ ދިފާއީ ނިޒާމް މަސައްކަތްކުރަނީ މި ގޮތަށެވެ؛ ކުޑައިރު ހަށިގަނޑު ތެރެއަށް އަލަށް އެފަދަ އެއްޗެއް ވަނުމާ އެކު ހަށިގަނޑަށް ހައިރާންކަން ލިބެ އެވެ. ބައެއް ކުދިން ކުޑަކޮށް ހުންއާދެ އެވެ. އަނެއް ބައި ކުދިން ނުރައްކާތެރި ހާލަތަކަށް ދެ އެވެ. އެކަން ނިސްބަތްވަނީ ހަށިގަނޑަށް ވަންނަ ވައިރަސްގެ މިންވަރާއި ކުއްޖާގެ ދުޅަހެޔޮކަމާއި ސިއްހީ ފަރުވާ ހޯދެން ހުރި ފުރުސަތުގެ އިތުރުން ޖެނެޓިކްގެ ގުޅުންތަކަށެވެ.\nކޮރޯނާވައިރަސް ސިފަކޮށްދޭ ކުރެހުމެއް: އިންސާނާގެ ސެލްތަކަށް ވަންނަން ބޭނުންކުރަނީ އޭގެ ބޭރުގައި އެ ހުރި ރަތް ކުލައިގެ ކަށިތައް\nއާދައިގެ ހުމަކުން ހަށިގަނޑުގައި އެންޓިބޮޑީސް އުފެދެނީ މަދު މިންވަރަކަށެވެ. ހާލަތު ގޯސްވާ ހިސާބަށް ހުން އަތުވެއްޖެ ނަމަ، ހަށިގަނޑުގައި އުފެދޭ އެންޓިބޮޑީސް ވެސް ގިނަވެ އެވެ. ގިނަ ތަޖުރިބާކާރުން ގަބޫލުކުރާ ގޮތުގައި ކޮރޯނާވައިރަސް އަރާ ގިނަ އަދަދެއްގެ ބައެއްގެ ފަރާތުން އެއްވެސް އަލާމާތެއް ނުފެނެ އެވެ. ނުވަތަ ފެންނަނީ ވަރަށް މަދު އަލާމާތްތަކެކެވެ. އެހެންކަމުން އެފަދަ މީހުންގެ ހަށިގަނޑުގައި އެ ވައިރަސް އަށް އެންޓިބޮޑީސް އުފެދޭނީ ނިސްބަތުން މަދުންނެވެ.\nއެކަމަކު އާދައިގެ ގޮތަކަށް ބަލި ޖެހުނަސް، އެ ވައިރަސް އަލުން ވަދެއްޖެ ނަމަ އެއާ ދެކޮޅަށް ހަރަކާތްތެރިވެވޭ މިންވަރަށް ގިނަ މީހުންގެ ހަށިގަނޑުގެ ދިފާއީ ނިޒާމް ތައްޔާރުވެ އެވެ.\nއިންސާނާގެ ކަށީގެ އެތެރޭގައި ހިމެނޭ މަދުގައި، ފުއްޕާ ހަމެއްގެ ބައްޓަމަށް ހުންނަ ސެލްތަކެއް އުޅެ އެވެ. ބަލިން ސަލާމަތްވުމާ އެކު އެ ސެލްތަކުން އުފައްދައިދޭ ދިފާއު ވަރަށް ފުރިހަމަ އެވެ. އެގޮތުން ވައިރަސް އަލުން ހަށިގަނޑަށް ވަދެއްޖެ ނަމަ މަދު ގަޑިއިރުތަކެއްގެ ތެރޭގައި އެ ސެލްތަކުން އެންޓިބޮޑީސް އުފައްދަ އެވެ.\nވައިރަސް ގިނައިން އަރާ ވަރަކަށް ދިފާއު ވެސް ވަރުގަދަވެ އެވެ. މިއީ އިންސާނާގެ ހަށިގަނޑުގައި ހިމެނޭ އެއް މުއުޖިޒާތެވެ.\n"ބަލި ޖެހި ރަނގަޅުވެފައި ހުރި ނަމަ ހަށިގަނޑުގައި ކޮންމެ މިންވަރަކަށް އެންޓިބޮޑީސް އުފެދިފައި ވިޔަސް އޭގެ ބޭނުން ވަރަށް މުހިންމު،" ހާވަޑް ޔުނިވަސިޓީގެ އިމިއުނޮލޮޖިސްޓް ޑރ. މައިކަލް މިނާ ވިދާޅުވި އެވެ.\n"[އެ އެންޓިބޮޑީސް އިން] ވައިރަސް އަށް ދެ ވަނަ ފުރުސަތެއް ކުޑަކޮށް ވެސް ނުދޭނެ."\nލޭގެ ކޮންމެ ތިއްކެއްގައި އެތައް ބިލިއަން އެންޓިބޮޑީސް ހިމެނެ އެވެ. އެއިން ކޮންމެ އެއްޗެއް ވެސް ތައްޔާރުވެފައި ހުންނަނީ އެއަށް ކަނޑައެޅިފައިވާ ވަކި އަމާޒަކަށް ހަމަލާދޭށެވެ. މިސާލަކަށް ކޮރޯނާވައިރަސް ނަގާ ނަމަ، އެއަށް ހާއްސަ އެންޓިބޮޑީސްގެ މިންވަރު މަދުވެ، ޓެސްޓްތަކުން ނުދެއްކިޔަސް އޭގެ މާނައަކީ ވައިރަސްއާ ދެކޮޅަށް ދިފާއީ ނިޒާމް ނެތުމެއް ނޫނެވެ.\nކޮރޯނާވައިރަސްއާ ދެކޮޅަށް އުފައްދާ ވެކްސިނެއް: ހަށިގަނޑުގައި އެންޓިބޮޑީސް އުފެއްދުމަކީ ދިފާއުވުމުގެ މައިގަނޑު މަސައްކަތް --ފޮޓޯ:އޭއެފްޕީ\n"ޓެސްޓް ހަދަން އަހަރެމެން ބޭނުންކުރާ ސާމާނަށް ދެނެގަނެވޭ ވަރަށް ވުރެ އެންޓިބޮޑީސްގެ މިންވަރު ދަށްވުމުގެ މާނައަކީ އޭގެ 'ހަނދާން' [ހަށިގަނޑުން] ނެތިދިއުމެއް ނޫން،" ޑރ. މިނާ ވިދާޅުވި އެވެ.\nވަރަށް މަދު ބައެއްގެ ހަށިގަނޑުގައި ކޮރޯނާވައިރަސްއާ ދެކޮޅަށް އެއްގޮތަަކަށް ވެސް އެންޓިބޮޑީސް ނުއުފެދުން އެކަށީގެންވެ އެވެ. އެކަމަކު އޭރުން ވެސް އެ މީހުންގެ ހަށިގަނޑުގައި ވައިރަސްއާ ހަނގުރާމަކުރަން އެހެން ދިފާއުއެއް އުފެދެ އެވެ: ޓީ ސެލް އެވެ. އެ ސެލްތަކަށް ވައިރަސް ފާހަގަކުރެވި، އެ ހަލާކުކޮށްލަ އެވެ. މިފަހުން ނެރުނު ބައެއް ދިރާސާތަކުން ދައްކަނީ ކޮވިޑް-19 ޖެހޭ އެންމެންގެ ހަށިގަނޑުގައި ވެސް ޓީ ސެލް އުފެދޭ ކަމެވެ.\n"މީގެ މާނައަކީ ކުރިން ބަލިޖެހިފައި ހުރި ނަމަ އޭނާގެ އެންޓިބޮޑީސްގެ މިންވަރު ދަށަސް ރަނގަޅު ހިމާޔަތެއް ލިބިފައި ހުންނާނެކަން،" ޔޭލް ޔުނިވަސިޓީގެ އިމިއުނޮލޮޖިސްޓް އަކީކޯ އިވަސާކީ ވިދާޅުވި އެވެ.\nޓީ-ސެލް އަކީ ޓެސްޓްތަކުން ވެސް ދެނެގަންނަން ފަސޭހަ އެއްޗެއް ނޫނެވެ. އެކަމަކު ބޭރުން ހަށިގަނޑަށް އަންނަ ހަމަލާއެއް އެއަށް ރޭކާލުމާ އެކު އެންޓިބޮޑީސްގެ ބައި ވެސް ހަރަކާތްކުރުވަން ފަށަ އެވެ. ކޮރޯނާވައިރަސްގައި ހިމެނޭ ޕްރޮޓީންގެ ބައިތަކުން ހަށިގަނޑު ހޭލައްވާލައި، އެއާ ދެކޮޅަށް އެންޓިބޮޑީސް އުފެދެ އެވެ. އެންމެ ބާރުގަދަ އެންޓިބޮޑީސް ފުރަތަމަ ވެސް ދެނެގަންނަނީ ކޮރޯނާވައިރަސްގެ ބޭރުގައި ކަށިތަކެއް ގޮތަށް ހުންނަ ޕްރޮޓީންގެ ބައި ނުވަތަ ރިސެޕްޓާ ބައިންޑިން ޑޮމައިން (އާރު.ބީ.ޑީ) އެވެ. އިންސާނާގެ ސެލްތަކަށް ވަންނަން ވައިރަސް ބޭނުންކުރަނީ އެ ކަށިތަކެވެ. އެ ދެނެގަންނަ އެންޓިބޮޑީސްގެ މަސައްކަތުން ވައިރަސްތައް ހަލާކުކޮށް، ބަލިޖެހުން ހުއްޓުވަ އެވެ.\nއެކަމަކު މިހާރު ބޭނުންކުރާ އެންޓިބޮޑީސްގެ ބައެއް ޓެސްޓްތަކުން ބަލަނީ އާރު.ބީ.ޑީގެ ބަދަލުގައި ވައިރަސްގެ ޖެނެޓިކް މެޓީރިއަލެއްގެ ގޮތުގައި ހިމެނޭ ޕްރޮޓީންގެ ބައެއް ކަމަށް ވާ ނިއުކްލިއޮކެޕްސިޑް، ނުވަތަ "އެން"ގެ އަސަރުތަކަށެވެ.\nއެކަމާ ބައެއް ސައިންސްވެރިން ތިބީ ހައިރާންވެފަ އެވެ.\n"އެކަމެއް އަހަންނަކަށް ނޭނގޭ، ނަމަވެސް އެއީ މޮޔަ ކަމެއް،" ނިއު ޔޯކްގައި ހުންނަ ކޮލަމްބިއާ ޔުނިވަސިޓީގެ ވައިރޮލޮޖިސްޓް، އެންޖެލާ ރަސްމުސެން ވިދާޅުވި އެވެ.\n"ވައިރަހުގެ މައިގަނޑު ޕްރޮޓީން އަށް އަމާޒުނުކޮށް ޓެސްޓެއް ޑިޒައިންކުރުމަކީ އަރަތެއް."\nލޭގެ ތެރޭގައި އެން ޕްރޮޓީން ވަރަށް މަތީ މިންވަރަކަށް ހުރެ އެވެ. އެ ޕްރޮޓީންއާ ދެކޮޅަށް އުފެދޭ އެންޓިބޮޑީސް، އާރު.ބީ.ޑީއާ ހަނގުރާމަކުރާ އެންޓިބޮޑީސްއަށް ވުރެ މާ ފަސޭހައިން، ޓެސްޓްތަކުން ދެނެގަނެވެ އެވެ. އެންޓިބޮޑީސް ޓެސްޓް ހަދަނީ ކުރިން ބަލިޖެހިފައި ހުރިތޯ ބަލަން ކަމަށް ވާތީ، ޓެސްޓްތަކުން ދައްކާ އެންޓިބޮޑީސްއަކީ ވައިރަސް ހުއްޓުވަން ހަށިގަނޑު ބޭނުންކުރާ ދިފާއުގެ އަސްލު ބައިތޯ ކަނޑައެޅުމަކީ ޓެސްޓް ކިޓް ތައްޔާރުކުރާ ކުންފުނިތަކަށް މަޖުބޫރު ކަމެއް ނޫނެވެ. އެހެން ގޮތަކަށް ބުނާ ނަމަ، ސީޑީސީގެ ހުއްދަ ލިބިފައިވާ ބައެއް ޓެސްޓްތަކުން އެނގެނީ ކޮރޯނާވައިރަސް ހަށިގަނޑަށް އެރިތޯ ނުވަތަ ނޫންތޯ އެވެ. އަލުން ވައިރަސްއާ ހަނގުރާމަކުރާނެ އެންޓިބޮޑީސް ހުރިތޯ ނުވަތަ ނޫންތޯއެއް ނޫނެވެ.\nސައިންސްވެރިން ބުނާ ގޮތުގައި ކޮރޯނާވައިރަސްގެ ސަބަބުން ހަށިގަނޑުގައި އުފެދޭ އެންޓިބޮޑީސް ދެމިގެންދަނީ ކިހާ މުއްދަތަކަށްތޯ އާއި ދިފާއުވާން ބޭނުންވަނީ ކިހާ މިންވަރެއްގެ އެންޓިބޮޑީސްތޯ ކަނޑައެޅޭނެ މައުލޫމާތެއް އަދި ނެތެވެ. އެކަމަކު އިންސާނާގެ ހަށިގަނޑު މަސައްކަތްކުރާ ގޮތަށް ބަލާ ނަމަ، އެއްވެސް އިރެއްގައި ބަލި ޖެހިއްޖެ ނަމަ ދެ ވަނަ ފަހަރަށް ވައިރަސް އަރާ އިރު އެއާ ދެކޮޅަށް ދިފާއު އުފެދޭނެ އެވެ. އަދި ބައެއް ޓެސްޓްތަކުން އެންޓިބޮޑީސް ނުފެނުނަސް އޭގެ މާނައަކީ، ކުރިން ބަލި ޖެހިފައިވާ މީހެއްގެ ހަށިގަނޑުގައި އެ ދިފާއު ނެތުމެއް ވެސް ނޫނެވެ.\nއާ ވައިރަހަކަށް ވާތީ ކުރިއަށް އަދިވެސް އޮތީ އުނގެނުމުގެ ބަ އެވެ. ވައިރަސްގެ ހަގީގަތް އިތުރަށް ދެނެގަތުމުގެ މަސައްކަތެވެ.\nނިއު ޔޯކް ޓައިމްސްގައި އަޕޫރްވާ މަންޑަވިލީ ލިއުނު ރިޕޯޓެއްގެ ހުލާސާ ތަރުޖަމާއެއް\nމޫސަގެ ލިޔުންތައް އަބަދުވެސް ފުރިހަމަ. ރާއްޖޭގައި އެންޓިބޮޑީ ޓެސްޓު ނެހެދިގެން އުޅެނީ އޭގެ ދަށް އެކިއުރެސީ ރޭޓް ނޭނގިގަނެއް ނޫން. އެކަން ކުރަން އުޅޭ ބަޔަކު އުޅެނީ ޓެސްޓު ހަދަން ހުއްދަ ހޯދައިގެން އާސަންދަ ހުސްކޮށްލާނެ ގޮތެއް ނުފެނިގެން. ހިތާމަހުރި.\nއެހެންވީމަ މަ ބުނަނީ މޫސައަކީ ކިޔުންތެރިންގެ އިހުސާސް ތައް ދަންނަ ނޫސްވެރިޔެކޭ. ހުރިހާ މީޑިއާ އަކުންވެސް އެނޓިބޮޑީސް އޭ ކީމަކަ ރައްޔިތުންނަކަށް ނޭނގޭ އެއީ ކޮންއެއްޗެއްކަމެއް ކިހިނެއްވާ އެއްޗެއްކަމެއް. މިހާރު6އަހަރުގެ ކުއްޖަކަށްވެސް ރޯފިލާނެ މިލިޔުން ކިޔާލީމަ. މަބުނެލަން އޮތީ މޫސަ އަކީ ދުނިޔޭގެ ފެންވަރުގެ ޖާރނަލިސްޓެކޭ. ސެލިއުޓު\nﷲ އަ ކްބަރ، މީގެން ކޯންޗެއް މިއެގުނީ؟. އިންސާނާގެ ނު ކުޅެދުންތެރި ކަމާއެވެ.


ދަރިފުޅަށް ފައިދާވާ ގޮތަށް ކުޅޭ އެއްޗެހި ގަނެދިނުން މުހިއްމު\nދަރިފުޅަށް ފައިދާވާ ގޮތަށް ކުޅޭ އެއްޗެހި ގަނެދޭނެ ގޮތާއި މުހިއްމުކަން\n14 ޖަނަވަރީ 2022 - 09:40 0\nކުދިންނަށް ކުޅޭ އެއްޗެހި ގަނެދިނުމަކީ ގިނަ ބެލެނިވެރިން މާ ބޮޑު ވިސްނުންތެރިކަމެއް ގެންގުޅޭ ކަމެއް ނޫނެވެ. ގިނަ ފަހަރަށް ގެންގުޅެވެނީ ކުއްޖާ އެއްޗަކަށް ބޭނުންވުމުން ވަގުތުން އެ އެއްޗެއް ހޯދައިދިނުމުގެ އުސޫލެވެ. އެކަމަކު އެނގޭ ހެއްޔެވެ؟ ޒަމާނީ ޕޭރެންޓިންގެ އެންމެ ސްމާޓް އެއް އުކުޅަކީ ކުޅުމުގެ ތެރެއިން ކުދިންނަށް ދުނިޔެ ދަސްކޮށްދިނުމެވެ. ތަފާތު ސްކިލް ދަސްކޮށްދިނުމެވެ.\nއެހެންވީމާ، ކުދިންނަށް އާދަކޮށް ކުޅޭ އެއްޗެހި ގަނެދިނުމުގެ "ގޯސް އާދަ" ހަރުލާފައި ހުރި ނަމަ އެ އާދަ ކުއްޖާ އަށް ބޭނުންތެރި އާދައަކަށް ވާ ގޮތަށް ބަދަލުކޮށްލަން ކިހިނެއް ވާނެ ހެއްޔެވެ؟\nމި ބުނި އެއްޗެއްގެ މާނަ މި ކިޔައިދެނީ އެވެ.\nކުޅޭ އެއްޗިއްސަކީ ހަމައެކަނި ކުދިން ފޫހިފިލުވުމަށް ބޭނުންކުރާ އެއްޗެއް ނޫނެވެ.\nކުޅޭ އެއްޗެހީގެ އެންމެ ބޮޑު ބޭނުމަކީ ކުދިންނަށް ތަފާތު ހުނަރު ދަސްކޮށްދިނުމެވެ.\nކުޅުމުގައި ކުއްޖާ ހޭދަކުރާ ވަގުތު ކުދިން، އެމީހުންގެ ވަށައިގެންވާ މާހައުލު ދަސްކޮށް, އެކި ހުނަރުތަކާއި ފަންނުތައް ބަލައި ހޯދާ އެކިއެކި އިހުސާސްތައް ހާމަކުރަން ވެސް ދަސްކުރެ އެވެ.\nގަނެދޭ ކުޅޭ އެއްޗެއްގެ ބާވަތުން ކުއްޖާގެ މިޒާޖަށް ރަނގަޅު ނުވަތަ ގޯސް ބަދަލު އާދެ އެވެ.\nއެހެންވީމަ، މި ހިމަނާލަނީ ގިނަ ރުފިޔާ ހަރަދުކޮށްފައި ކުޅޭ އެއްޗެއް ގަނެދޭ އިރު ވިސްނުން ބެހެއްޓިދާނެ ބައެއް ގޮތް ގޮތެވެ.\nދަސްކޮށްގެން ކުޅެލެވޭ ކަހަލަ ކުޅޭ އެއްޗެއް ދިނުން\nބެޓަރީ ލައްވައިގެން ނުވަތަ ރިމޯޓް ކޮންޓްރޯލުން ނުވަތަ ޗާޖުކޮށްގެން އަމިއްލައަށް މަސައްކަތްކުރާ ޒާތުގެ ކުޅޭއެއްޗިއްސަކީ ކުދިންނަށް މާ ބޮޑު ފައިދާއެއް ކުރާނެ އެއްޗިއްސެއް ނޫނެވެ. އެ ކުޅޭ އެއްޗަކުން ދަރިފުޅު ކުރަންޖެހޭ ހަމައެކަނި ކަމަކީ އެއަށް ބަލަން އިނުން ކަމަށް ވާނަމަ އޭގެ ފައިދާ އެއް ނެތެވެ. މިފަދަ ކުޅޭ އެއްޗިއްސާއި އެކީގައި ކުދިން ހޭދަކުރާ ވަގުތުތަކުގައި މާބޮޑު މުއާމަލާތު ތަކެއް ކުރުމުގެ ފުރުސަތު ނުލިބޭތީ އުނގެނުން ހުއްޓެ އެވެ. އަދި މިފަދަ އިލެކްޓްރޯނިކް ކުޅޭއެއްޗެހީގައި ބާރުގަދަ އަޑުތައް ހިމެނޭތީ މިއީ ވެސް ކުދިންގެ ހެދިބޮޑުވުމަށް އެހާ ރަނގަޅު ކަމެއް ނޫންކަމަށް ފަހުގެ ދިރާސާތަކުން ދައްކަ އެވެ.\nޕްލާސްޓިކް ނޫން ކުޅޭ އެއްްޗެއް\nޕްލާސްޓިކް ކުޅޭ އެއްޗިއްސާއި ބީޕީއޭ ފްރީ ކުޅޭ އެއްޗިއްސަކީ ވެސް އޭގެ ސަބަބުން ކޮންމެވެސް ވަރެއްގެ ނުރައްކާތަކެއް ކުދިންނަށް ކުރިމަތިވާ ކަމެކެވެ. ޅައުމުރުގައި ތަކުރާރުކޮށް މިފަދަ ކުޅޭތަކެތި ކުދިންނަށް ދެވޭނަމަ ވިހަ މާއްދާތައް ކުދިންނާއި ހިސާބަށް ފޯރުން ގާތެވެ. ހާއްސަކޮށް ޕީވީސީ ހިމެނޭ ކުޅޭ އެއްޗެހި އަނގަޔަށް ލުމުން އޭގައި ހުންނަ ކެމިކަލްތައް ލީކުވުމަކީ އެކަށީގެންވާ ކަމެކެވެ.\nއުފެއްދުންތެރި ހިޔާލު އިތުރުކޮށްދޭ ކުޅޭ އެއްޗެހި\nމިހާތަނަށް މި ކިޔާދެވުނީ މުޅިން ވެސް ކުދިންނަށް ނުދޭންވީ ތަކެއްޗެވެ. އެހެންވީމާ ދޭންވީ ދެން ކޮން ކަހަލަ ކުޅޭ އެއްޗިއްސެއް ހެއްޔެވެ؟\nކުދިން ކުޅުމަށް ހޯދަންވީ އަދި ގަނެދޭންވީ ވީހާވެސް އެކުދިންގެ އުފެއްދުންތެރިކަން އިތުރުކޮށްދޭ ހިޔާލުތައް ތަނަވަސްކޮށްދޭނޭ ކުޅޭ އެއްޗިއްސެވެ. މެގްނެޓިކް ޓައިލްސްތަކާއި, ވުޑް ބްލޮކްސްއާ, ލެގޯއާ, ކާޑްބޯޑް ފޮށްޓާއި, ޕްލޭ ޑޯ އަދި ކްލޭ ފަދަ ތަކެއްޗަކީ މި ބޭނުމަށް ހަމަ އެންމެ ރަނގަޅު ތަކެއްޗެވެ. އަދި މިފަދަ ކުޅޭ އެއްޗެހީގެ އެންމެ ބޮޑު އެއް ލުއަކީ މިއީ ގިނަ ވަގުތު ކުދިންގެ ސަމާލުކަން ހިފަހައްޓައިދޭ ކުޅޭ އެއްޗިއްސަށް ވުމެވެ.\nހުރިހާ އެއްޗެއް އެއްފަހަރާ ނުދީ, ދައުރު ކުރޭ\nގިނަފަހަރު ކުޅޭ އެއްޗެހި ގިނަކަމުން ކުދިންނަށް އެކުދިންގެ އަތުގައި ހުންނަ ސާމާނާ ނުހުންނަ ސާމާނު ވަކިނުވާ ހިސާބަށްދެ އެވެ. އަމުދުން ކުޅެން ފަށައިފިނަމަ މުޅި ހިސާބުގަނޑު ފުރާލާވަރަށް ކުޅޭ އެއްޗެހިތައް ހުންނާނީ އަޅާލާފަ އެވެ. މިއީ ކުދިންނަށް ވެސް އަދި ބަލަހައްޓަން ހުންނަ މީހަކަށް ވެސް ފަސޭހަކަމަކަށް ނުވެ އެވެ.\nމިކަން ހުއްޓުވުމަށް، އެވަގުތެއްގައި ނުވަތަ އެ ހަފްތާއެއްގައި ކުދިން ކުޅެން ބައެއް ތަކެތި ނަގާ ވަކި ވަށިގަނޑަކަށް ނުވަތަ ކަބަޑަކަށް ލާފައި ބަހައްޓާށެވެ. އެ އެއްޗިއްސަށް ފޫހިވުމުން ނުވަތަ ކުރިން ކަނޑައެޅި މުއްދަތު ހަމަވުމުން އަނެއްކާ ވެސް އެހެން ދެތިން އެއްޗެއް ދޭނީ އެވެ. އާ އެއްޗެހި ގަންނަން ނުޖެހި, ކުދިންގެ ފޫހިވެސް ފިލާނެ އެވެ.\nކުޑަކުދިންނާ ބެހޭ މީހުންގެ ވަނަވަރު ހާމަނުކުރާތާ ދެ އަހަރުވެއްޖެ\nޖިންސީ ގޯނާ: ފަރުވާ ބޭނުންވާ، އުމުރަށް ލިބޭ އަނިޔާއެއް


HDC Ge Rating Ves Fitch In Dhahkkoffi | Hathaavees\nއެޗްޑީސީގެ ރޭޓިންގް ވެސް ފިޗުން ދަށްކޮށްފި\nއެޗްޑީސީގެ އިމާރާތް --\nހައުސިން ޑިވެލޮޕްމަންޓު ކޯޕަރޭޝަން (އެޗްޑީސީ)ގެ ރޭޓިން ފިޗުން ދަށްކޮށްފިއެވެ.\nމީގެކުރިން އެޗްޑީސީ އަށް ދީފައި ވަނީ "ބީ ޕްލަސް" ގެ ރޭޓިންއެކެވެ. އެއީ މިދިޔަ އަހަރުއެވެ. އޭގެފަހުން އެ ރޭޓިން "ބީ" އަށް ދަށްކުރިއެވެ. އެޗްޑީސީސީގެ ރޭޓިން ފިޗުން ވަނީ "ސީސީސީ" އަށް ދަށްކޮށްފައެވެ.\nފިޗުން ބުނީ އެޗްޑީސީ އަކީ ސަރުކާރުގެ މާލީ އެހީތެރިކަން ލިބޭ ކުންފުންޏެއް ކަމަށެވެ. އަދި ފިޗުން ރާއްޖެ އަށް ދީފައިވާ ކްރެޑިޓް ރޭޓިން ދަށްކޮށްފައި ވާތީ އެޗްޑީސީގެ ރޭޓިން ވެސް ދަށްކުރީ ކަމަށް ފިޗުން ބުންޏެވެ. ސަރުކާރަށް ފައިސާ ހޯދުމުގައި ކުރިމަތިވަމުންދާ ދަތިތަކުގެ ސަބަބުން އެޗްޑީސީއަށް ފައިނޭންސިން ހޯދުމުގައި ވެސް ދަތިތަކާ ކުރިމަތިވެދާނެ ކަމަށް ފިޗުން ބުނެއެވެ.\nފިޗް ރޭޓިންގްސް އިން ރާއްޖެއަށް ދިން ބީ ރޭޓިން ދަށްކުރި ސަބަބު ބަޔާންކޮށް އެ އެޖެންސީ އިން ނެރުނު ބަޔާނެއްގައި ބުނީ ރާއްޖޭގެ ފަތުރުވެރިކަން 2021 ވަނަ އަހަރު ކޮންމެވެސް ވަރަކަށް ކުރިއެރި ނަމަވެސް ކޮވިޑް-19 އާއި ގުޅިގެން ދިމާވެފައިވާ ހާލަތުން އަރައިގަނެ ކުރީގެ ހާލަތައް ރުޖޫއަ ވެވޭނީ 2022 ވަނަ އަހަރު ކަމަށެވެ.\nފިޗް އިން ބުނީ ރާއްޖެ އަށް ބޭރު ފައިސާ ލިބޭ މިންވަރު މަދުވެފައިވާ ކަމަށެވެ. ފިޗުން ބުނެފައިވާ ގޮތުގައި ވޭތުވެދިޔަ މަހެއްހާ ދުވަހުގެ ތެރޭގައި ސަރުކާރުން މާލީ އެހީ ހޯދުމުގައި ކާމިޔާބު ތަކެއް ހޯދާފައިވީ ނަމަވެސް ޑޮލަރު ލިބުމުގައި ރާއްޖެއަށް ދަތިތަކާ ކުރިމަތިވެފައިވާ ކަމަށެވެ.\nއެކަމާއި ގުޅިގެން ފިނޭންސް މިނިސްޓްރީ އިން ނެރުނު ބަޔާނެއްގައި ބުނެފައިވަނީ ރާއްޖެ ސޮވެރިން ޑިފޯލްޓަކަށް ނުދާ ކަމަށާ ރާއްޖޭގެ މާލީ ހާލަތު ރަނގަޅުވަމުން އަންނަ ކަމަށެވެ. އަދި ރާއްޖޭގެ ފަތުރުވެރިކަން ބޯޑަރު ހުޅުވި ފަހުން ރަނގަޅުވަމުން އަންނަ ކަމަށްވެސް ފިނޭންސްގެ ބަޔާނުގައި ބުނެފައިވެއެވެ.\nފިޗް އިން ރާއްޖެ އަށް ފުރަތަމަ ކުރެޑިޓް ރޭޓިން ދިނީ ކުރީގެ ރައީސް އަބްދުﷲ ޔާމީންގެ ވެރިކަމުގައެވެ. ފިޗުން ރާއްޖެ އަށް ފުރަތަމަ ދިނީ "ބީ ޕްލަސް" ރޭޓިން އެކެވެ.


Boduvazeerukamaai magaamuge baaruthah ufedhi nimigen dhiya goyi\nބޮޑު ވަޒީރު އިބްރާހިމް ނާސިރު އެއްބަސްވުމެއްގައި ސޮއި ކުރައްވަނީ\nދިވެހި ސިޔާސީ ނިޒާމުގައި ރަސްގެފާނުގެ ބާރުތައް މުޅިންހެން ކެނޑިއްޖެ އެވެ. އެ ހިސާބުން ބޮޑުވަޒީރުގެ ބާރުގަދަވީ އެވެ. ބޮޑުވަޒީރުންގެ ބާރު ފެތުރުނު ހިސާބުން ފެށިގެން ރާއްޖޭގައި މިހާތަނަށް ނުވަ ބޭފުޅުން ވަނީ ބޮޑުވަޒީރުކަންކުރައްވައި އެކަން މާޒީގެ ތެރެއަށް ގޮސްފަ އެވެ. މާޒީގައި ބޮޑުވަޒީރުންނަށް ވީ އައްސުލްތާން މުހައްމަދު އިމާދުއްދީނު (ހަތަރު ވަނަ)، މުސްކުޅި ބަންޑާރައިންގެ ރަސްކަމުން ފެށިގެން ބޮޑު ވަޒީރުކަން ކުރެއްވި ބޭފުޅުންނެވެ.\nމުސްކުޅި ބަންޑާރައިން ރަސްކަން ކުރެއްވީ 1835 އިން 1882 އަށެވެ. ބޮޑުވަޒީރުންގެ ނުވަ ބޭފުޅުންނަށް ބަލާއިރު މިކަން ފެށިފައި ވަނީ ކަކާގެ އާއިލާއިންނެވެ. އެއަށް ފަހު އަތިރީގޭ އާއިލާ އެވެ. އެންމެ ފުރަތަމަ ކަކާގޭ އަލީ ރަންނަބަނޑޭރި ކިލެގެފާނެވެ. ދެން އެކިލެގެފާނުގެ ދަރިކަލުން މުހައްމަދު ރަންނަބަނޑޭރި ކިލެގެފާނެވެ. އޭގެ ފަހަށް އަތިރީގޭ އިބްރާހިމް ދޮށިމޭނާކިލެގެފާނެވެ.\nކަކާގޭ މުހައްމަދު ރަންނަބަނޑޭރި ކިލެގެފާނާއި އަތިރީގޭ އިބްރާހިމް ދޮށިމޭނާކިލެގެފާނު ވަނީ އެތައް ފަހަރަކު ބޮޑު ވަޒީރުކަންކުރައްވާފަ އެވެ.\nއިބްރާހިމް ދޮށިމޭނާ ކިލެގެފާނު ހިމެނިވަޑައިގަތީ ނުވަ ބޮޑުވަޒީރުންގެ ތެރެއިން އެ މަގާމުގައި ހުންނަވަނިކޮށް އަވަހާރަވި އެންމެ ފަހުގެ ބޮޑުވަޒީރު ކަމުގަ އެވެ. އެ ކިލެގެފާނު އަވަހާރަވީ 31 މާޗް 1925 ގައެވެ. އޭގެ ފަހުން ދިވެހިރާއްޖޭގެ ބޮޑުވަޒީރުކަން ކުރެއްވި ހަ ބޭފުޅުންގެ ތެރެއިން އަވަހާރަވެފައިވާ ފަސް ބޭފުޅުންނަކީ އެކިއެކި ސަބަބުތަކާ ހެދި މަގާމުން އިސްތިއުފާ ދެއްވައިގެން ނުވަތަ މަގާމު ގެއްލިވަޑައިގެން މަގާމުން ވަކިވެވަޑައިގެންނެވި ފަސް ބޭފުޅުންނެވެ.\nމުހައްމަދު ފަރީދު ދީދީ އަކީ، ފަހުން ސުމުއްވުލް އަމީރު މުހައްމަދު ފާށަނާކިލެގެފާނު، އަދި ޖަލާލަތުލް މަލިކު މުހައްމަދުފަރީދުލްއައްވަލު އެވެ. އަމީރެއް އަދި ރަސްކަލެއް މެ އެވެ. އަލްއަމީރު މުހައްމަދު ފަރީދު ދީދީގެ ބޮޑުވަޒީރުކަން ނިމުމަށް ފަހު އެކްޓިން ޕްރައިމް މިނިސްޓަރުގެ ގޮތުން ބޮޑުވަޒީރު ކަމުގެ މަސްއޫލިއްޔަތު އަދާ ކުރައްވާފައި ވަނީ މުހައްމަދު އަމީނެވެ. އަދި އެއަށް ފަހު އަލްއަމީރު މުހައްމަދު އަމީނު ގިނަ ދުވަސްތަކެއް ވަންދެން ބޮޑު ވަޒީރުކަން ކުރެއްވި އެވެ.\nއެމެރިކާގެ ވެރިކަމުގެ ނިޒާމުގެ ބައެއް ނަންތަކާއި އިނގިރޭސިވިލާތް ފަދަ ބައެއް ގައުމުތަކުގެ ވެރިކަމުގެ ނިޒާމުގެ ނަންތައް ހިމެނޭ ގޮތަށް އެގްޒެކެޓިވް ޕްރެޒިޑެންސީ އާއި، ޕާލަމަންޓްރީ ޑިމޮކްރަސީގެ އުސޫލުން ވެރިކަން ހިންގާ ބައެއް ގައުމުތަކުގެ ވެރިކަމުގެ ނަންތައް ހިމެނޭ ގޮތަށް އެކަމަކު ވެރިކަމުގެ ބާރުތައް އެކަތިގަނޑަކަށްވެފައިވާ މަސްހުނި ނިޒާމެއް ގާއިމު ކުރައްވައިގެން މުހައްމަދު އަމީން ހިންގެވި ފުރަތަމަ ޖުމްހޫރިއްޔާގައި، ރައީސް ނުވަތަ ގާނޫނު އަސާސީގައިވާ ގޮތަށް ނަމަ ވަލިއްޔުލް އަމްރުގެ އިތުރަށް ބޮޑުވަޒީރުކަން ވެސް މުހައްމަދު އަމީނު އަދާ ކުރެއްވި އެވެ. ސިޔާސީ ޕާޓީއެއް ވެސް އޮތެވެ.\nއެއީ ރައްޔިތުންގެ މުތަގައްދިމް ޕާޓީ، ނުވަތަ ޕީޕަލްސް ޕްރޮގްރެސިވް ޕާޓީ އެވެ. މި ޕާޓީގެ ރައީސަކީ މުހައްމަދުއަމީނެވެ.\nގައުމުގެ ރައީސްކަމާއި ބޮޑުވަޒީރުކަމުގެ އިތުރަށް ފަސް ވުޒާރާއެއްގެ ވަޒީރުކަން މުހައްމަދު އަމީނު އެއްފަހަރާ ކުރެއްވި އެވެ. މުހައްމަދު އަމީނުގެ ވެރިކަން އިންގިލާބު ކޮށްލެއްވުމަށް ފަހު އުފެދުނު ސަރުކާރުގެ ބޮޑުވަޒީރަކީ އިބްރާހިމް ފާމުލަދޭރި ކިލެގެފާނެވެ. އެއަށް ފަހު އިބްރާހިމް ނާސިރެވެ. އިބްރާހިމްފާމުލަދޭރި ކިލެގެފާނާއި އިބްރާހިމް ނާސިރަކީ ރާއްޖޭގެ އެންމެ ފަހުގެ ރަސްކަމުގެ ދެ ބޮޑުވަޒީރުންނެވެ. އިބްރާހިމް ނާސިރުގެ ބޮޑުވަޒީރުކަން ނިމުނީ ދިވެހިރާއްޖޭގައި 11 ނޮވެމްބަރު 1968 ގައި އުފެދުނު ދެވަނަ ޖުމްހޫރިއްޔާގެ ރައީސުލްޖުމްހޫރިއްޔާ އަކަށް އެމަނިކުފާނު އިސްވެ ވަޑައިގަތުމުންނެވެ.\nއެ ދުވަހު އުފެދުނު ދެވަނަ ޖުމްހޫރިއްޔާގެ ގާނޫނު އަސާސީ އަށް ބަލާއިރު ބޮޑުވަޒީރުގެ މަގާމެއް ނެތެވެ. އެކަމަކު އޭގެފަހުން ގާނޫނު އަސާސީ އަށް ގެނެވުނު ބަދަލާ އެކު ނުވަތަ އިސްލާހާ އެކު 1 އޮގަސްޓް 1972 ގައި އޯކިޑުމާގޭ އަހުމަދު ޒަކީ އަށް ބޮޑުވަޒީރުކަން ލިބިވަޑައިގަތެވެ.\nމާޗް 6، 1975 ގައި ރައީސުލްޖުމްހޫރިއްޔާ އިބްރާހިމް ނާސިރު ވަނީ އެމަނިކުފާނަށް ލިބިވަޑައިގެންފައިވާ ގާނޫނީ ބާރު ބޭނުން ކުރައްވައިގެން، (ރައްޔިތުންގެ މަޖިލީހުން ބޮޑުވަޒީރުކަމަށް ހޮވާފައިވާ) ބޮޑުވަޒީރު އަހުމަދު ޒަކީ މަގާމުން ދުރު ކުރައްވާފަ އެވެ. އެ ދުވަހުން ފެށިގެން ރާއްޖޭގެ ގާނޫނު އަސާސީގަ އާއި ވެރިކަމުގެ ނިޒާމުގައި ބޮޑުވަޒީރުގެ މަގާމު ނެތެވެ. ބޮޑުވަޒީރުގެ މަގާމަކީ އެ ދުވަހުން ފެށިގެން ނެތިފައިވާ މަގާމެކެވެ.\nޑިސެމްބަރު 22، 1932 ގައި ރާއްޖޭގައި އުފެދުނު ގާނޫނު އަސާސީން ފެށިގެން މިހާތަނަށް ހިނގަމުން އައި ގާނޫނު އަސާސީތަކަށް ބަލާއިރު، އައްސުލްތާން ހަސަން ނޫރުއްދީނުގެ ރަސްކަމުގައި (1935 އިން 1943 އަށް) އޮތް ގާނޫނު އަސާސީގައި ރަދުންނާއި ބޮޑުވަޒީރަށް އެއްވަރަކަށް އެއްކަހަލަ ޝަރަފުވެރި ބާރުތަކެއް ލިބިވަޑައިގެންފައިވެ އެވެ. އެ ގާނޫނު އަސާސީ އަށް ބަލާއިރު މަހުކަމާތައް (އޮފީސްތައް) ހިންގުމުގެ ބާރު ވަނީ ވަޒީރުއް ދާހިލިއްޔާ ނުވަތަ ހޯމް މިިނިސްޓަރަށް ލިބިވަޑައިގެންފަ އެވެ. އެހެންކަމުން އެ ދުވަސްވަރު ރަދުންނާއި ބޮޑުވަޒީރަކީ އިއްޒަތްތެރި ޝަރަފުވެރި ދެ މަގާމު ކަމުގައިވެ، ހޯމް މިނިސްޓަރަށް ވަނީ ދައުލަތް ހިންގުމުގެ ބާރު ލިބިވަޑައިގެންފަ އެވެ.\nއަލް އަމީރު ހަސަންފަރީދު ދީދީ އަކީ އެ ދުވަސްވަރު ރަދުންނާއި ބޮޑުވަޒީރަށް ވުރެ ވެސް ބާރުގަދަ ބޭފުޅަކަށްވީ އެހެންވެގެނެވެ. ދެވަނަ ބޮޑު ހަނގުރާމަ ފެށުމާ އެކު އެ ދުވަސްވަރު ދައުލަތުގެ އެންމެ މަތީ ބާރު ވަނީ ހަސަން ފަރީދު ދީދީ އަށް ލިބިވަޑައިގެންފަ އެވެ. އެހެންކަމުން، ރަދުންނާއި ބޮޑުވަޒީރު 1943 ގައި އިސްތިއުފާ ދެއްވި އެވެ.\nތާރީހު ރައީސް އިބްރާހިމް ނާސިރު ރައީސް މުހައްމަދު އަމީން


މިސިފަތައް ހުންނަ މީހުންގެ ވިސްނުންތޫނު: ދިރާސާ – Haftha Online\nމިސިފަތައް ހުންނަ މީހުންގެ ވިސްނުންތޫނު: ދިރާސާ\nދުނިޔޭގައި އުޅޭއިރު، ވިސްނުމުގެ ގޮތުން އެކި ފަންތީގެ މީހުންނާ ދިމާވެއެވެ. ނަމަވެސް މިވެނި މީހަކީ މިވެނި ވަރަކަށް ވިސްނުންތޫނު މީހެކޭ ބުނެވޭނެ ގޮތެއް ނޯވެއެވެ. ބުނަން މިއުޅޭ ވާހަކައަކީ ވިސްނުންތޫނު މިންވަރު ދެނެގަނެވޭނެ ގޮތެއް ނޯވެއެވެ. ވިސްނުންތޫނު މިންވަރު ދެނެގަނެވޭ ހަމައެކަނި ގޮތަކީ ވަކި ޓެސްޓެއް ނެތުމެވެ. އިންޓެލިޖެންސް ކޯޓެން ނުވަތަ އައިކިއު ޓެސްޓް ހެދުމެވެ.\nޔުނިވަރސިޓީ އޮފް މަނޯސާއިން ހަދާފައިވާ ދިރާސާއެއް ދައްކާ ގޮތުން ތިރީގައިވާ ސިފަތައް އެމީހެއްގެ ގައިގައި ހަރުލާފައި ހުރި ނަމަ، އެމީހަކީ ވިސްނުންތޫނު މީހެކެވެ.\nރޭގަނޑު ލަހުން ނިދުން\nކުޑައިރު ނުނިދައިގެން މަންމަ ނުވަތަ ބައްޕަ ހަޅޭލެވި ހަނދާން ވޭހެއްޔެވެ؟ މިގޮތަށް ކަންތައް ވެފައިވާނަމަ މަރުޙަބާއެވެ. ދިރާސާއިން ދައްކާ ގޮތުގައި ލަހުން ނިދާނަމަ ތިމާގެ ވިސްނުން ރަނގަޅުވާނެއެވެ. ވަކިން ޚާއްސަކޮށް ކުޑައިރުން ފެށިގެން މިއާދަ ހިފަހައްޓާނަމައެވެ.\nމިދިރާސާއިން ދައްކާގޮތުގައި ލިޔުން ހަޑި މީހުންނަކީ ވިސްނުން ރަނގަޅު މީހުންނެވެ. މިގޮތުން މިމީހުންގެ ވަގުތު އަކުރު ތަކުގެ ބައްޓަން ރީތި ކުރުމަށް ހުސްކުރުމުގެ ބަދަލުގައި, މިފަދަ މީހުންގެ މަސައްކަތަކީ އެކަންކަމާމެދު ވިސްނުމެވެ.\nAuthor މިންހަތް މުހައްމަދުPosted on September 8, 2019 Categories މަޢުލޫމާތު, ލުއި ޕޭޖް\nPrevious Previous post: މިދިޔަ5އަހަރު ކުރެވުނުވަރަށް މަސައްކަތް 19 މަޖިލީހުގެ ފުރަތަމަ ދައުރުގެ ތެރޭގައި ކުރެވުނު: ރޮޒައިނާ\nNext Next post: ތިއުޅެނީ ރޭގަނޑު ނުނިދޭތީތަ؟ ކުޑައިރު ބަސްނޭހީމާ ކަމަށް ވެދާނެ


Raees Yameen jalahli massalaige isthiunaaf aduehun maadhama ah thaavalkoffi\nރައީސް ޔާމީން ޖަލަށްލި މައްސަލައިގެ އިސްތިއުނާފު އަޑުއެހުން މާދަމާއަށް ތާވަލުކޮށްފި\nކުރީގެ ރައީސް ޔާމީންގެ މައްޗަށް ކޮޮށްފައިވާ ޙުކުމާ ގުޅޭ އިސްތިއުނާފު އަޑު އެހުންތައް މާދަމާ ބޭއްވުމަށް ސުޕްރީމް ކޯޓުން ތާވަލުކޮށްފިއެވެ.\nމަނީލޯންޑާކުރި މައްސަލަ އާއި ގުޅިގެން ރައީސް ޔާމީންގެ މައްޗަށް ވަނީ ފަސް އަހަރަށް ޖަލަށްް ލުމަށާއި، ފަސް މިލިއަން ޑޮލަރުން ޖޫރިމަނާކުރުމަށް ހުކުމް އިއްވާފައެވެ.\nސުޕްރީމްް ކޯޓުގައި މި މައްސަަލަ އާއި ގުޅޭ ފުރަތަމަ އިސްތިއުނާފުގެ އަޑުއެހުން ތާވަލްކޮށްފައި ވަނީ މާދަމާ ހެނދުނު 9:00 އަށެވެ. މި މައްސަލަ އާއި ގުޅޭ ދެވަނަ އަޑު އެހުން އޮންނާނީ މިމަހުގެ 13 ވަނަ ދުވަހުއެވެ.\nމާދަމާ އޮންނަ އިސްތިއުނާފް މައްސަލަ ބެލުމަށް ސުޕްރީމް ކޯޓުން އެކުލަވާލައިފައިވާ ފަނޑިޔާރުންގެ ބެންޗުގައި ހިމެނިވަޑައިގަންނަވަނީ ފަނޑިޔާރު މަހާޒް އަލީ ޒާހިރާއި، ޑރ.އަލްމިރަލްދާ ޒާހިރުގެ އިތުރުން ޑރ.މުޙައްމަދު އިބްރާޙީމެވެ.\nޔާމީން ޖަލަށް ލުމަށް ކްރިމިނަލް ކޯޓުން ޙުކުމް ކޮށްފައި ވަނީ 2019 ވަނަ އަހަރުގެ ތެރޭގައެވެ. އެމަނިކުފާނުގެ މައްޗަށް ޙުކުމް އިއްވާފައި ވަނީ ގއ. ވޮޑަމުއްލާ ދޫކޮށްގެން ދައުލަތަށް ލިިބެން ޖެހޭ އެއްމިލިއަން ޑޮލަރު އަމިއްލަފުޅު އެކައުންޓަކަށް ޖަމާކުރި މައްސަލަ އާއި ގުޅިގެންނެވެ.\nމީގެ އިތުރުން ރ. ފުއްގުރި ކުއްޔަށް ދޫކުރުމުގައި ރިޝްވަތާއި ޚިޔާނާތް އެކުލެވޭ ކަމަށް ވެސް ވަނީ ދަޢުވާކޮށްފައެވެ. މި މައްސަލަ އާއި ގުޅޭ އަޑު އެހުމެއް އަންނަ ހަފުތާއަށް ވަނީ ތާވަލުކޮށްފައެވެ.\nވ. އާރަށް ދޫކޮށްގެން ލިބުނު އެއްމިލިއަން ޑޮލަރު ނެންގެވި ކަމަށް ބުނާ މައްސަލަ ފުލުހުން ޕީޖީއަށް ހުށަހެޅިއެވެ. އެހެން ނަމަވެސް ބައެއް ކަންކަން ފުރިހަމަ ކުރުމަށް އެ މައްސަލަ އަލުންް އަނބުރާ ފުލުހުންނަށް ޕީޖީން ފޮނުވުމުން އެ މައްސަލަ އާއއި ގުޅޭ ގޮތުން ބަޔާންް ނެގުމަށް ޔާމީން ފުލުހަށް ހާޒިރު ކުރިއެވެ.


Audio thah beyruge faraathakun thahuleelu kuraane kamah CP vidhaalhuvi: Abdul Raheem\nއޯޑިއޯތައް ބޭރުގެ ފަރާތަކުން ތަހުލީލުކުރާނެ ކަމަށް ސީޕީ ވިދާޅުވި: އަބްދުއްރަހީމް\nއިދިކޮޅު ކޯލިޝަން ހިންގުމާ ހަވާލުވެވަޑައިގެން ހުންނެވި އަބްދުއްރަހީމް އަބްދުﷲ ނޫސްވެރިންނަށް މައުލޫމާތު ދެއްވަނީ -- އަވަސް ފޮޓޯ: މުހައްމަދު ހުމާމް އަހްމަދު\nކުރީގެ ރައީސް އަބްދުﷲ ޔާމީން ފަސް އަހަރަށް ޖަލަށް ލުމަށް ހުކުމް ކުރި ފަނޑިޔާރުންގެ ތެރޭގައި ހިމެނޭ ފަނޑިޔާރުންތަކެއްގެ އޯޑިއޯ ތަކެއް ބުނާ އޯޑިއޯތަކުގެ އަސްލު ދެނެގަތުމަށްޓަކައި ބޭރުގެ ތަޖުރިބާކާރުން ލައްވައި އޯޑިއޯތައް ތަހުލީލު ކުރާނެ ކަމުގެ ޔަގީންކަން ފުލުހުން ދީފައިވާ ކަމަށް އިދިކޮޅު ޕްރޮގްރެސިވް ކޮންގްރެސް ކޯލިޝަނުން ބުނެފި އެވެ.\nއިދިކޮޅު ކޯލިޝަންގެ އިސް ބޭފުޅުން މިއަދު ވަނީ ފުލުހުންގެ އިސްކަންދަރު ކޮށީގައި ކޮމިޝަނާ އޮފް ޕޮލިސް މުހައްމަދު ހަމީދާއި އެސިސްޓެންޓް ކޮމިޝަނާ އޮފް ޕޮލިސް މުހައްމަދު ރިޔާޒު ހިމެނޭ ގޮތަށް ފުލުހުންގެ އިސްވެރިންނާ ބައްދަލުކުރައްވާފަ އެވެ.\nމިބައްދަލުވުމުގެ މައުލޫމާތު ނޫސްވެރިންނާ ހިއްސާކުރައްވަމުން އިިދިކޮޅު ކޯލިޝަން ހިންގުމާ ހަވާލުވެވައިގެން ހުންނެވި އަބްދުއްރަހީމް އަބްދުﷲ ވިދާޅުވީ އޯޑިއޯތައް އަމިއްލަ ފަރާތަކާ ހަވާލުކޮށްގެން ތަހުލީލު ކުރާ ވާހަކަ ފުލުހުން މީގެކުރިން ހާމަކުރުމާ ގުޅިގެން މިއަދުގެ ބައްދަލުވުމުގައި އެކަމާ ގުޅިގެން ކަންބޮޑޮވުން ފާޅުކޮށްފައިވާނެ ކަމަށެވެ.\nއަމިއްލަ ފަރާތަކާ ހަވާލުކޮށްގެން ކުރާ ތަހުލީލުތައް ކުރިއަށް އޮތް ފަސް ވަރަކަށް ދުވަހުގެ ތެރޭގައި ނިމޭނެ ކަމަށް ސީޕީ ހަމީދު މައުލޫމާތު ދެއްވި ކަމުގައިވެސް ވިދާޅުވި އެވެ. އަދި އިދިކޮޅުގެ ކަންބޮޑުވުންތަކާއި ގުޅިގެން ބައިނަލްއަގްވާމީ ފެންވަރުގެ ތަހުލީލުތައް ކުރާ ބަޔަކާ ހަވާލުކޮށްގެން އޯޑިއޯތައް ތަހުލީލުކޮށްދޭނެ ކަމުގެ ޔަގީންކަން ސީޕީ ހަމީދު ދެއްވި ކަމަށްވެސް އަބްދުއްރަހީމް ވަނީ މައުލޫމާތު ދެއްވާފަ އެވެ.\nއޯޑިއޯތަކުގެ މައްސަލާގައި އިދިކޮޅު ކޯލިޝަނުން މީގެކުރިން ވަނީ ޕީޖީ ހުސައިން ޝަމީމާ ވެސް ބައްދަލުކުރައްވާފަ އެވެ.\nއޯޑިއޯ ތަކުގައި އިވެނީ ރައީސް ޔާމީނަށް ހުކުމް ކުރި ބެންޗުގައި ތިއްބެވި ފަނޑިޔާރުން ކަމަށްވާ ހުސައިން ފާއިޒު ރަޝާދާއި، އަލީ އާދަމް އަދި މުހައްމަދު ސަމީރުގެ އަޑު ކަމަށް އާންމުކޮށް ކޯޓުތަކުގައި ވަކާލާތު ކުރައްވާ ބައެއް ގާނޫނީ ވަކީލުން ގެންދަވަނީ ވިދާޅުވަމުންނެވެ. ނަމަވެސް އޯޑިއޯ ތަކުގެ ހަގީގަތް ދެނެގަތުމަށް ތިން ފަނޑިޔާރުން ޖޭއެސްސީ އަށް ހާޒިރުކުރުމުން އެއީ އެ ބޭފުޅުންގެ އަޑު ނޫން ކަމަށް ފަނޑިޔާރުން ޖޭއެސްސީގައި ވިދާޅުވެފައިވާ ކަމަށް އެ ކޮމިޝަނުން ބުނެ އެވެ.\nއޯޑިއޯ ތަކުގައި ވާހަކަ ދައްކަވާ ބޭފުޅުން ވިދާޅުވެފައިވަނީ އެ ބޭފުޅުން ހުކުމް ކުރެއްވީ ބިރުވެރިކަމެއްގައި ތިއްބަވައިގެން ކަމަށެވެ. ހުކުމް ކުރެއްވި އިރު ހުކުމްގައި އޮތް އެއްޗެއް އެނގިވަޑައިނުގަންނަވާ ކަމަށްވެސް އެއް ބޭފުޅަކު ވިދާޅުވެފައިވެ އެވެ.\nރައީސް އަބްދުﷲ ޔާމީން ޕީޕީއެމް ޕީޕަލްސް ނޭޝަނަލް ކޮންގްރެސް - ޕީއެންސީ + ޕޮލިޓިކްސް


Social Media gai meehun agu vahttaalumah hingaa amaluthakaa dhuruvaan jehey\nއިސްލާމިކް މިނިސްޓަރު ޑރ އަހުމަދު ޒާހިރު އަލީ--ކޭއޯ ފައިލް ފޮޓޯ\nސޯޝަލް މީޑިއާގައި މީހުންގެ އަގު ވައްޓާލުމަށް ހިންގާ އަމަލުތަކާ ދުރުވާން ޖެހޭ: އިސްލާމިކް މިނިސްޓަރު\nސޯޝަލް މީޑިއާގައި މީހުންގެ އަބުރާބެހި މީހުންގެ އަގު ވައްޓާލުމަށް ހިންގާއަމަލުތަކާ ދުރުވުމަށް އިސްލާމިކް މިނިސްޓަރ ޑރ އަހުމަދު ޒާހިރު ޢަލީ ވިދާޅުވެއްޖެ އެވެ.\nމިނިސްޓަރ މިހެން ވިދާޅުވީ ރާއްޖެ އިސްލާމްވި ދުވަހާ ގުޅިގެން ހޯމް މިނިސްޓްރީއާއި އިސްލާމިކް މިނިސްޓްރީން ގުޅިގެން ބޭއްވި ޕެނަލްޑިސްކަޝަންގައި ވާހަކަފުޅު ދައްކަވަމުނެވެ.\nއެގޮތުން ފެނަލް ޑިސްކަޝަންގައި މިނިސްޓަރ ދެއްކެވި ވާހަކާގައި އެއްމުސްލިމަކީ އަނެއް މުސްލިމު އަހާގެ މޫނުބަލާ ލޯގަނޑުގެ ގޮތުގައި ކީރިތި ރަސޫލާ ސިފަކުރެއްވީ ހިކުމަތަކަށްޓަކައިކަމަށާ އެކަން މިއަދު ހަނދާންކުރަން ޖެހޭކަމަށެވެ.\nއަދި އެކަކަށް ކުރެވޭ ކުށްތަކާއި ގޯސްކަންތައްތައް ސިއްރުގޮތުގައިއޭނާއަށް ބުނެދީ އެހެން މީހުންގެ މަލާމާތާއި ފުރައްސާރައިން ސަލާމަތްކޮށްދިނުމަކީމުސްލިމު އަހާއަށްޓަކައި އަނެއް މުސްލިމަކު ކުރަންޖެހޭކަމެއް ކަމަށްވެސްވިދާޅުވި އެވެ.\nމިނިސްޓަރު ވިދާޅުވީ މިއަދު މުޖުތަމައުން ފެންނަނީ މީހެއްގެ އައިބެއް ފެނިއްޖެނަމަ އެއްވެސް ބިރެއްނެތި އެކަމެއް ސޯޝަލް މީޑިއާގައި ހިއްސާކޮށް އެމީހެއްގެ އަގު ވައްޓާލާތަންކަމަށެވެ. އެހެންކަމުން އެކަމަކީ މުސްލިމުން ދުރުވާންޖެހޭ ކަމެއްކަމަށް މިނިސްޓަރު ވިދާޅުވި އެވެ.\nމި ޕެނަލް ޑިސްކަޝަންގައި ދީނީ އިލްމުވެރިއާ ޑރ.ޢަބްދުﷲ ޖަމީލު، ޑރ.އިބްރާހިމް ޒަކަރިއްޔާ ވެސް ވަނީ ވާހަކަފުޅު ދައްކަވާފައެވެ.\nކައުންސިލަރުން މަޖިލީހުން ވަކިކުރުމާ ރާއީވެސް ދެކޮޅު!